Amaazaki mi mas nimenva irah male' sarahahdhuge huriha thaneh balaninmun: Shamaau\nއަމާޒަކީ މި މަސް ނިމެންވާއިރަށް މާލެ ސަރަހައްދުގެ ހުރިހާ ތަނެއް ބަލާނިންމުން: ޝަމާއު\n07 ޖުލައި 2020 - 22:34:38\nމާލެ ސިޓީ ކައުންސިލްގެ އަމާޒަކީ މި މަސް ނިމެންވާ އިރަށް މާލެ ސަރަހައްދުގައި ކާބޯތަކެތީގެ ހިދުމަތްދޭ ހުރިހާތަނެއް ބަލައި ފާސްކޮށް ނިންމުން ކަމަށް މާލެ ސިޓީގެ ޑެޕިއުޓީ މޭޔާ ޝަމާއު ޝަރީފު ވިދާޅުވެއްޖެ އެވެ.\nހެލްތު އެމަޖެންސީ އޮޕަރޭޝަން ސެންޓަރުގެ ނޫސްވެރިންގެ ބައްދަލުވުމުގައި ވާހަކަ ދައްކަވަމުން ޝަމާއު ވިދާޅުވީ ހެލްތު ޕްރޮޓެކްޝަން އެޖެންސީގެ މާސް އިންސްޕެކްޝަންގައި މާލެ ސިޓީ ކައުންސިލްގެ ގިނަ އަދަދެއްގެ ބަޔަކު ބައިވެރި ވާނެ ކަމަށެވެ.\nޝަމާއު ވިދާޅުވީ މިއަދުން ފެށިގެން ޖުލައި 12 ވަނަ ދުވަހަށް ލިބޭ މުއްދަތުގައި އެޗްޕީއޭގެ ގައިޑްލައިންތަކަށް އިތުރަށްބަލާ އެމަގުން ކަންކަން ބެހެއްޓުން މުހިންމު ކަމަށެވެ. އަދި ކައުންސިލުން މި ހަފްތާ ބޭނުންކުރާނީ ހޭލުންތެރިކުރުމާއި ތައްޔާރީތަކަށް ކަމަށްވެސް ޝަމާއު ވިދާޅުވި އެވެ.\nއެގޮތުން އާންމު ސިއްހަތައް ރައްކާތެރިވެފައިވާ މިންވަރާއި އެޗްޕީއޭގެ ލަފާގެ މަތިން ކަންކަން ކުރޭތޯ ބަލާނެ ކަމަށާއި ރަނގަޅަށް ކަންކަން ހުންނަ ނަމަ ހާއްސަ ސްޓިކާއެއްވެސް ފެންނަން ހުންނާނެ ކަމަށް ޝަމާއު ވިދާޅުވި އެވެ.\nރައްޔިތުންގެ ރައްކަލަށް ހުރިހާ ކަމެއްވެސް ބަހައްޓަން އެދޭ ކަމަށާއި ހުރިހާ ފަރާތްތަކުން ވެސް އިންސްޕެކްޝަނަށް ތައްޔާރުވެގެން ތިބުމަށް ޝަމާއު ވަނީ އިލްތިމާސްކުރައްވާފަ އެވެ.\nއެޗްޕީއޭގެ މި މާސް އިންސްޕެކްޝަންގައި މާލެ ސަރަހައްދުގެ ހުރިހާ ކާބޯތަކެތީގެ ހިދުމަތްދޭ ތަންތަނާއި، ފިހާރަތަކާއި ސެލޫންތަކާއި ޖިމްތައް އަދި އެކި ގޮތްގޮތަށް ހެދިފައިވާ މާރުކޭޓުތައް ބަލާ ފާސްކުރުމަށް ވަނީ ހަމަޖެހިފަ އެވެ.\nމާލޭ ސިޓީމާލެ ލޮކްޑައުންރާއްޖެ ލޮކްޑައުން


BREAKING NEWS: Russia In Varu Gadha Spain Mubaaraathun Katuvaalaifi - Vaguthu\nރަޝިޔާ އިން ވަރުގަދަ ސްޕެއިން މުބާރާތުން ކަޓުވާލައިފި\nރަޝިޔާގެ ކުޅުންތެރިން އުފާފާޅުކުރަނީ - ފޮޓޯ: އޭއެފްޕީ\nޕެނަލްޓީގައި 3-4 އިން ސްޕެއިން ބަލިކޮށް މުބާރާތުގެ ކުއާޓާފައިނަލަށް ރަޝިޔާ ދަތުރުކޮށްފިއެވެ.\nމިރޭ މި ދެ ޓީމު ބައްދަލުކުރި މެޗުގެ ފުރިހަމަ ވަގުތު ނިމުނުއިރު ދެ ޓީމުވެސް އޮތީ 1-1 އިން އެއްވަރުވެފައެވެ.\nސްޕެއިން އިން ގިނަވަގުތު ބޯޅަ ހިފަހައްޓައިގެން ކުޅުނު މި މެޗުގެ 12 ވަނަ މިނެޓްގައި އެޓީމުން ވަނީ ލީޑު ނަގާފައެވެ. މި ގޯލަކީ ރަޝިޔާގެ ސަރްގޭ އިގްނާޝެވިޗް އަތުން ބައިކޮޅަށް ވަތް ގޯލެކެވެ. މި ގޯލާއެކު އުމުރުން 38 އަހަރުގެ އިގްނާޝެވިޗް އަކީ ވޯލްޑް ކަޕެއްގައި ބައިކޮޅަށް ގޯލެއް ކާމިޔާބުކުރި އެންމެ އުމުރުން ދުވަސްވީ ކުޅުންތެރިޔާއެވެ.\nރަޝިޔާ އާއި ސްޕެއިން ބައްދަލުކުރި މެޗުގެ ތެރެއިން - ފޮޓޯ: އޭއެފްޕީ\nމި ގޯލަށްފަހު ސްޕެއިން އަށް މާ ރަނގަޅު ފުރުސަތުތަކެއް ތަނަވަސް ކުރެވިފައިނުވާއިރު ފުރަތަމަ ހާފް ނިމުމުގެ ކުރިން ރަޝިޔާ އިން ވަނީ ނަތީޖާ އެއްވަރުކޮށްފައެވެ. ރަޝިޔާ އަށް ލިބުނު ޕެނަލްޓީ އަކުން މި ގޯލު ކާމިޔާބުކޮށްދިނީ އާތަމް ޒޫބާ ކަމަށްވާއިރު މި ޕެނަލްޓީ ރަޝިޔާ އަށް ލިބުނީ ސްޕެއިންގެ ޕެނަލްޓީއޭރިއާ ތެރެއިން އެޓީމުގެ ޑިފެންޑަރު ޖެރާޑް ޕީކޭގެ އަތުގައި ބޯޅަ ޖެހުމާ ގުޅިގެންނެވެ.\nދެ ޓީމުވެސް އެއްވަރެއްގައި އޮވެ ފުރަތަމަ ހާފް ނިމުނުއިރު ދެވަނަ ހާފްގައި ރަޝިޔާ އިން ވަރަށް ބޮޑަށް ފަހަތަށް ޖެހިލައިގެން ކުޅުނުއިރު ސްޕެއިން އަށް ވަނީ ރަނގަޅު ފުރުސަތެއް ތަނަވަސްކުރަން ވަރަށް ބޮޑަށް އުނދަގޫ ވެގެން ގޮސްފައެވެ. އެގޮތުން ރަނގަޅު ފުރުސަތެއް ސްޕެއިން އަށް ތަނަވަސްކުރެވުނީ ވެސް މެޗުގެ ފުރިހަމަ ވަގުތު ހަމަވާން ފަސް މިނެޓަށް ވެފައި ވަނިކޮށެވެ. ނަމަވެސް އަސްޕާސް އާއި އިނިއެސްޓާ ފޮނުވާލި އެ ހަމަލާތައް ރަޝިޔާގެ ކީޕަރު އަކިންފީވް ވަނީ ދިފާއުކޮށްފައެވެ.\n90 މިނެޓް ހަމަވިއިރު ގޯލެއް ކާމިޔާބު ނުކުރެވުމުން ނަތީޖާ ނެރުމަށް ދެން ކުޅުނީ 15 މިނެޓްގެ ދެ ހާފެވެ. އެ ދެ ހާފުގައި ގޯލެއް ކާމިޔާބުކުރަން އެންމެ ރަނގަޅު ފުރުސަތެއް ލިބުނީ ސްޕެއިންގެ ފޯވާޑް ރޮޑްރިގޯ އަށެވެ. ނަމަވެސް ރަޝިޔާގެ ޕެނަލްޓީއޭރިއާ ތެރެއަށް ވަނުމަށްފަހު އޭނާ ފޮނުވާލި ހަމަލާ ކީޕަރު ވަނީ ދިފާއުކޮށްފައެވެ.\nމެޗަށްފަހު ސްޕެއިންގެ ކުޅުންތެރިން މާޔޫސްވެފައި - ފޮޓޯ: އޭއެފްޕީ\n15 މިނެޓްގެ ދެ ހާފު ކުޅެގެން ވެސް ނަތީޖާ ނުނެރެވުމުން ދެން ދިޔައީ ޕެނަލްޓީއަށެވެ. ޕެނަލްޓީގައި ރަޝިޔާ އިން ޖެހި ހުރިހާ ޕެނަލްޓީއެއް ވަނީ ކާމިޔާބުކޮށްފައެވެ. ރަޝިޔާގެ ޕެނަލްޓީތައް ކާމިޔާބުކުރީ ސްމޮލޯވް އާއި އިގްނާޝެވިޗް އާއި ގޮލޮވިންގެ އިތުރުން ޗެރިޝޭވްއެވެ.\nސްޕެއިން އިން ޖެހި ފަސް ޕެނަލްޓީގެ ތެރެއިން ކާމިޔާބު ކުރެވުނީ އެންމެ ތިން ޕެނަލްޓީއެވެ. ސްޕެއިންގެ ޕެނަލްޓީތައް ކާމިޔާބުކޮށްދިނީ އިނިއެސްޓާ އާއ ޕީކޭ އާއި ރާމޯސްއެވެ. ޕެނަލްޓީތައް ކާމިޔާބު ނުކުރެވުނީ ކޮކޭ އަދި އަސްޕާސް އަށެވެ.\n2010 ވަނަ އަހަރުގެ ޗެމްޕިއަނުން ކަމަށްވާ ސްޕެއިން މުބާރާތުން ކެޓިއިރު މިއީ ސޯވިއެޓް ޔޫނިއަން ރޫޅި، ވަކި ދައުލަތެއްގެ ގޮތުގައި ރަޝިއާ އުފެދުނު ފަހުން އެ ޤައުމު މުބާރާތުގެ ކުއާޓާފައިނަލަށް ދަތުރުކުރި ފުރަތަމަ ފަހަރެވެ.\nމުބާރާތުގެ ކުއާޓާގައި ރަޝިޔާ ބައްދަލުކުރާނީ ކްރޮއޭޝިޔާ އާއި ޑެންމާކް ބައްދަލުކުރާ މެޗުން މޮޅުވާ ޓީމަކާއެވެ.\nޖުލައި 2, 2018 07:05\nސްޕެއިން ވަރުގަދައެއްނޫން ވަރުގަދަ ނުވީމަތާ ކަޓުވާނީ އަމިްލަޔަށް ތެޅެނީ މާރުގަދައަށް


SunOnline: Anhenun ge committee memberun isthiufaa dhinun ithuru vejje, EC ge bodu kanboduvumeh\nއަންހެނުންގެ ކޮމިޓީގެ މެމްބަރުން އިސްތިއުފާ ދިނުން އިތުރު ވެއްޖެ، އީސީގެ ބޮޑު ކަންބޮޑުވުމެއް\nމުޙައްމަދު ނާއިލް ހަފީޒް 04 Dec 2021, 10:27\nކައުންސިލްތަކަށް ހޮވައިފައި ތިބޭ އަންހެނުންގެ ތަރައްގީއަށް މަސައްކަތްކުރާ ކޮމިޓީގެ މެމްބަރުންގެ ތެރެއިން ގިނަ އަދަދަކަށް މެމްބަަރުން އިސްތިއުފާ ދޭ މައްސަަލައާ ގުޅިގެން އިލެކްޝަންސް ކޮމިޝަނުން ކަންބޮޑުވުން ފާޅުކޮށްފިއެވެ.\nމިކަމާ ގުޅިގެން ކަންބޮޑުވުން ފާޅުކުރައްވަމުން އީސީގެ ރައީސް ފުއާދު ތައުފީގް "ސަން"އަށް ވިދާޅުވީ އަންހެނުންގެ ތަރައްގީއަށް މަސައްކަތްކުރާ ކޮމިޓީތަކުގެ މެމްބަރުން ގިނަ އަދަދަކަށް އިސްތިއުފާ ދެމުން ދާ ކަމަށެވެ. އަދި އެކަމުގެ ސަބަބުން އިތުރަށް ކުރަން ޖެހޭ ގިނަ މަސައްކަތްތަކެއް ހުރި ކަމަށް އޭނާ ވިދާޅުވިއެވެ.\n"އަޅުގަނޑުމެންނަށް ފާހަގަވޭ އެބަ، އަންހެނުންގެ ތަރައްގީއަށް މަސައްކަތްކުރާ ކޮމިޓީތަކަށް ހޮވިފައިވާ ގިނަ މެމްބަރުން ހަމަ އިސްތިއުފާ ދެމުން އަންނަކަން. ދެން އެއާ ގުޅިގެން އީސީން ވެސް މި އަންނަނީ ކުރަންޖެހޭ މަސައްކަތްތައް ވެސް ކުރަމުން. އެންމެ ބޮޑު ކަންބޮޑުވުމެއްގެ ގޮތުގައި ފާހަގަކުރެވެނީ ކޮންމެ އެގޮތަށް ހުސްވާ މަގާމުތަކަށް މެމްބަރުން އަލުން ހޮވުމަށް ކުރަންޖެހޭ ހަރަދުތައް ކުރުން،" ފުއާދު ވިދާޅުވިއެވެ.\nއޭނާ ވިދާޅުވީ މެމްބަރުން ހޮވުމަށް ބާއްވަން ޖެެހޭ ބައި އިލެކްޝަންތައް ބޭއްވުމަކީ ހަރަދު ބޮޑު ކަމެއްކަމަށެވެ. އަދި ވަސީލަތްތަކާއި ވަގުތު އެ ކަމަށް ބޭނުންވާ ކަމެއްކަމަށް ވިދާޅުވިއެވެ. ނަމަވެސް ފާއިތުވި ދެ މަސް ދުވަހުގެ ތެރޭ ހުސްވާ މަގާމުތަކަށް މެމްބަރުން ހޮވުމަށް ބައި އިލެކްޝަން ބާއްވަން ޖެހޭ ރަށްރަށުގައި އެ ކަން ކުރަމުން އަންނަކަމަށް ވިދާޅުވިއެވެ.\nއެގޮތުން އޯގަސްޓު މަހުން ފެށިގެން ނޮވެމްބަރުގެ ނިޔަަލަށް 11 ބައި އިލެކްޝަން ބާއްވައިފައިވާކަމަށް އޭނާ ވިދާޅުވިއެވެ.\nފުއާދު ވިދާޅުވީ މަގާމަށް ކުރިމަތިލާއިރު އެ ކަމަކީ ކުރާ ހިތުން ކުރާ ކަމެއްގެ ގޮތުގައި ހަދަން ޖެހޭކަމަށެވެ. އަދި މަގާމަށް ހޮވުމުން ލިބޭ އިނާޔަތްތަކާއި މަސްއޫލިއްޔަތުތަކާމެދު ހޭލުންތެރިވުން މުހިންމު ކަމަަށެވެ.\nރައީސް ސޯލިހަށް ވޯޓު ހޯދައިދޭން ކޮންމެ ކަމެއްވެސް ކުރާނަން


މިއަދު ހޯމް އައިސޮލޭޝަނުން2މީހުން ޕޮޒިޓިވް ވެ ޖުމްލަ 49 އަށް – Mikal News\nމިރޭ ބޭއްވި ފުވައްމުލައް ސިޓީ އީއޯސީ އިން ބޭއްވި 19 ވަނަ ޕްރެސް\nފުވައްމުލައް ސިޓީ ހޯމް އައިސޮލޭޝަނުން މިއަދު2މީހަކު ޕޮޒިޓިވްވެ ރަށުގެ ޖުމްލަ 49 އަށް އަރައިފި ކަމަށް މިރޭގެ ފުވައްމުލައް އިއޯސީއިން ހާމަކުރެއްވިއެވެ. ކޮމިއުނިޓީއިން ޕޮޒިޓިވް ކޭސް އެއް ނުފެންނަތާ މިހާތަނަށް 8 ދުވަސް ވީއެވެ.\nމިއަދު ޕޮޒިޓިވްވި ދެ މީހުންނަކީ ފުވައްމުލަކުގެ ކްލަސްޓާރ2(ފްލޫކްލިނިކް) އިން ޕޮޒިޓިވްވި ފަރާތަކާއި ޑައިރެކްތް ކޮންޓެކްޓަކަށް ވެސް ހޯމް އައިސޮލޭޝަނުގައި ތިި މީހުން ކަމަށް ފުވައްމުލަކު ހޮސްޕިޓަލުގެ ފަރާތުން މީޑިއާ ބްރީފިންގައި ބައިވެރިވި ސިނިއަރ ޕަކްލިކްހެލްތު އޮފިސަރ އާމިނަތު އަހުމަދު ވިދާޅުވިއެވެ.\nމާލޭ އެޗްއީއޯސީއިން ފުވައްމުލަކުން އިއްޔެ އާއި ހަމަޔަށް ޕޮޒިޓިވް ވި ކަމަށް ބުނާ އަދަދަކީ ފުވައްމުލައް ސިޓީގައި ޕޮޒިޓިވް އަދަދެއް ނޫންކަމަށާއ، އެކަން ވެފައިވާގޮތެއް އިތުރަށް ބައްލަވާނެކަމަށް މިރޭގެ މީޑިއާ ބްރީފިންގައި ހާމަކުރެއްވިއެވެ.\nއެޗްޕީއޭގެ މޮނިޓަރިން އާއި ގުޅިގެން އަޅާފައިވާ ފިޔަވަޅުތައް (ކާފިއު) ގެ މުއްދަތު ނިމޭނީ އަންނަ ހުކުރު ދުވަހުއެވެ. އަދި ފުވައްމުލަކު މިސްކިތްތަކުގައި ޖަމާއަތުގައި ނަމާދުކުރުން ވެސް ވަނީ އެމުއްދަތަށް ހުއްޓާލެވިފައެވެ.\nމިރޭ ކުރިއަށްދިޔަ ފުވައްމުލައް ސިޓީ އީއޯސީގެ 19 ވަނަ މީޑިއާ ބްރީފިންގައި ފުވައްމުލަކު ހޮސްޕިޓަލުގެ ފަރާތުން ބައިވެރިވީ ސިނިއަރ ޕަކްލިކް ހެލްތު އޮފިސަރ އާމިނަތު އަހުމަދެވެ. އަދި ފުވައްމުލައް ސިޓީ ކައުންސިލުގެ ފަރާތުން ޑެޕިއުޓީ މޭޔަރު މުހައްމަދު ޟިރާރު އާއި ޑިރެކްޓަރ ޖެނެރަލް އަހުމަދު ނިޖާހު އަދި ޑެރކްތަރ މަސީހު ބައިވެރިވިއެވެ.\nމިއަދު ޕޮޒިޓިވްވެފައިވާ2މީހުންނާއިއެކު މިހާރު ފުވައްމުލައް ސިޓީއިން ޕޮޒިޓިވް ވެފައިވާ ޖުމްލަ އަކީ 49 އެވެ. ބަލިން އިތުރު ދެ މީހަކު މިއަދުވެސް ރަނގަޅުވެފައި ވުމުން މިހާރު ބަލިން ރަނަގަލުވި ޖުމްލައަކީ 30 އެވެ. އަދި ބަލީގެ އެކްޓިވް ކޭސްގެ ގޮތުގައި ފުވައްމުލައް ސިޓީގައި މިހާރު ތިބީ 19 މީހުންނެވެ.\nފުވައްމުލައް ސިޓީ ކޮވިޑް-19 އަޕްޑޭޓްސް 1 މާރިޗު 2021. ފުވައްމުލައް ސިޓީ އޯއީސީ\nމިއަދު ވެސް ފުވައްމުލައް ސިޓީގައި 476 އަށް ސާމްޕަލް ޓެސްޓް ނުކުރެވި ހުރިކަމަށް މިޑީއާ ބްރީފިންގައި ހާމަކުރެއްވިއެވެ. ފުވައްމުލައް ސިޓީގެ 100 ސާމްޕަލް އައްޑޫ ސިޓީން ޓެސްޓްކޮށްދޭ ކަމަށާއި އަދި މާލޭއައިޖީއެމްއެޗަށް ފޮނުވައިގެން ވެސް ޓެސްޓް ކުރަމުން ދާކަމަށް ޑެޕިއުޓީީ މޭޔަރ ފާހަގަ ކުރެއްވިއެވެ. އެވަރުންވެސް ގިނަ އަދދެއްގެ ސާމްޕަލްތައް ޓެސްޓް ނުކުރެވި ބެކްލޮގު އިތުރުވާތީ އެކަންހައްލު ކުރުމުގެ ގޮތުން ހުޅުމާލޭ ހޮސްޕިޓަލުން ޓެސްޓް ހެދުމުގެ މަޝްވަރާތައް ކުރެވެމުން ދާކަމަށް ވިދާޅުވއެވެ. ގިން އަދަދެއްގެ ސާމްޕަލްތައް ޓެސްޓްނުކުރެވި ހުރުމުން ކާފިއުގެ ފިޔަވަޅުތަކާއި މެދު ގޮތެއް ނިންމުން ވެސް ލަސްވެގެން ކަމަށް ގިނަބަޔަކު ބެލެވެއެވެ.\nމިހާތަނަށް ފުވައްމުލަކު ހޮސްޕިޓަލުން ޖުމްލަ 6243 ސާމްޕަލް ނަގާފައިވާ އިރު، މިއަދު ނެގި ޖުމްލަ ސާމްޕަލްގެ އަދަދަކީ 183 އެވެ. ޓެސްޓް ނުކުރެވޭ 476 ސާމްޕަލް ހުރިއިރު މިއަދު ނަތީޖާ ލިބުނީ 165 ސާމްޕަލެއްގެ އެވެ.\nމިއަދު ރޭމްޑަމް ސާމްޕަލްގެ 150 ނަގާފައިވާކަމަށް ހާމަކުރެއްވިއެވެ.\nމިއަދުގެ 183 ސާމްޕަލް ތަކުގެ ތަފުސީލް.\nފްލޫ ކްލިނިކް 9\nކޮންޓެކްޓް ގެ —\nރޭންޑަމް ސާމްޕަލިންގެ 159 އެވެ.\nމާމަދަމާ ވެސް މާނޭރެ އަތިރީގައި ވޮލަންޓރީ ސާމްޕަލް ނެގުން ކުރިޔަށްގެންދާނެ.\nމިއަދު ވެކްސިން ޖެހިފައި ވަނީ 105 މީހުންނަށެވެ. މިހާރު ވެކްސިން ޖަހަނީ 18 އަހަރުން މަތީގެ އެންމެންނަށެވެ.\nމިހާތަނަށް ފުވައްމުލައް ސިޓީއިން ވެކްސިން ޖެހިފައި ވަނީ ޖުމްލަ 3623 މީހަކަށެވެ.\nމާދަމާ، ވެސް އެމްޖޭއެސް ހޯލާއި ޏ.އޭއީސީ ހޯލުން ވެކްސިން ޖެހުން ކުރިޔަށް ގެންދާނެއެވެ. މާދަމާއިން ވެކްސިން ޖެހުމަސ ްހަމަޖެހިފައިވަނީ ހެނދުނު 10:00 އިން ހަވީރު 5:00 އަށެވެ. ވަނީ ހުޅުވާލާފައެވެ. އަދި ނަމްބަރު ދޫކުރާނީ 4:30 އާއި ހަމައަށެވެ.\nއަދިވެސް ވެކްސިން ޖެހުމަށް އާއްމުންގެ ތަރުހީބު ލިބޭލެއް ކުޑަކަމަށް ފާހަގަ ކުރެވިގެން ދިޔައެވެ.\nއެޗްޕީއޭގެ އުސޫލާއި ޚިލާފުވެގެން9މީހަކު ޖޫރިމާނާ ކޮށްފައި ވާކަމަށް މިރޭގެ މީޑިއާ ބްރީފިންގައި މައުލޫމާތު ދެއްވިއެވެ.\nމައުލޫމާތު: ފުވައްމުލައް އީއޯސީ 19 ވަނަ ޕްރެސް، 1 މާރިޗް 2021، 21:00.


March 14, 2017 35\nމިއީ، މީގެ 20-25 އަހަރު ކުރިއެއް ނޫނެވެ؛ އާންމު ރައްޔިތުން މިހާރު މާ ހުޝިޔާރެވެ. ކޮންމެ މީހެއްގެ އަތުގައި މިހާރު މީޑިއާއެއް އެބައޮތެވެ. ކޮންމެ މީހަކު ޓްވިޓާގައި އުޅެ އެވެ. ކޮންމެ މީހެއްގެ އަތުގައި ފޭސްބުކް ޕޭޖެއް އޮވެ އެވެ. އެކަކު އަނެކަކާ މުއާމަލާތު ކުރެވޭ އެތަކެއް ބައިވަރު އެޕްލިކޭޝަން އެބަހުއްޓެވެ. އެސްއެމްއެސް ކުރެވެ އެވެ. ވައިބަ...\nMarch 01, 2017 76\nހަ ފުށް ކީއްކުރަން، ދެ ފުށް ވެސް ނުފެނެ އެވެ!\nމި ސަރުކާރުގެ މަޝްރޫއުތައް ހިންގަނީ ވަރަށް ހާމަކަން ބޮޑު ގޮތަކަށް ކަން ސިފަކުރައްވަމުން ރައީސް އަބްދުﷲ ޔާމީން މިދިޔަ ބުދަ ދުވަހު އިދިކޮޅު މީހުންނަށް ވަރަށް ބޮޑަށް ޖޯކު ޖެއްސެވި އެވެ. ވަރަށް އުފާވެރި މޫޑެއްގައި ހުންނަވައި، އަދި ބައެއް ފަހަރު ހިނިފުޅުވަޑުވަމުން، ޕީޕީއެމްގެ ހަފުލާއެއްގައި ވިދާޅުވަނީ އެމަނިކުފާނުގެ ސަރުކާރުގެ...\nސަރުކާރަށް ފާޑު ކިޔާފައި ނުކިޔާނީ ކޮން ކަމަކަށް ހެއްޔެވެ؟ ސަރުކާރުން ކުރާ ރަނގަޅު އެއް ކަމެއް ވެސް އެބަ އޮތް ހެއްޔެވެ؟ މިއީ އަމިއްލަ ނަފްސާ ކޮށްލަން ހަމަ އެންމެ ރަނގަޅު ސުވާލުތަކެވެ. ފާޑުކިޔުމަކީ ވަރަށް ފަސޭހަ ކަމެކެވެ. އެކަމަކު ޒިންމާދާރު ވުމަކީ އެހާމެ އުނދަގޫ ކަމެކެވެ.\nFebruary 16, 2017 18\nކޮލަމް 27: އަތް ނުލެވޭހާ ބޮޑު އަގެއް ކިޔަމާ!\nވިލިމާލޭގެ މެމްބަރު އަހުމަދު ނިހާން ވިދާޅުވި ވާހަކަ އަށް އަޅުގަނޑު ތާއީދުކުރަމެވެ. އޭނާގެ ވިސްނުމަކީ ސިނގިރޭޓް ފޮއްޓެއްގެ އަގު 100ރ. އަށް ބޮޑުކުރުން ނަމަވެސް، އަޅުގަނޑުގެ ވިސްނުމަކީ...\nއެއީ އެއްވައްތަރު ދެ ސެލް އެވެ. ވަޒީފާ އަދާކުރަނީ އެއް އޮފީހުގަ އެވެ. ކުރަނީ އެއް މަސައްކަތެކެވެ. ދެނީ އެއް ޚިދުމަތެކެވެ. އުފެދުނީއްސުރެ ގެންދަވަންދެނެވެ. ނަމަވެސް ވަކި ހިސާބަކުން...


ޖެނުއަރީ މަހު އާމްދަނީގެ ގޮތުގައި މީރާއަށް 1.81 ބިލިއަން ރުފިޔާ ޖެނުއަރީ މަހު އާމްދަނީގެ ގޮތުގައި މީރާއަށް 1.81 ބިލިއަން ރުފިޔާ\nޖެނުއަރީމަހު އާމްދަނީގެ ގޮތުގައި މީރާއަށް 1.81 ބިލިއަން ރުފިޔާ\nއާމްދަނީގެ ގޮތުގައި މިދިޔަމަހު 1.81 ބިލިއަން ރުފިޔާ ލިބިފައިވާކަމަށް މޯލްޑިވްސް އިންލަންޑް ރެވެނިއު އޮތޯރިޓީ، މީރާ އިން ބުނެފި އެވެ.\nމިދިޔަ ޖެނުއަރީމަހު އާމްދަނީގެ ގޮތުގައި 1.1 ބިލިއަން ރުފިޔާ މީރާއަށް ލިބިފައިވާއިރު، މިއީ މި މުއްދަތުގައި ލިބޭނެކަމަށް މީރާއިން ކުރިން އަންދާޒާކުރި އަދަދަށްވުރެ 7.4 އިންސައްތަ އިތުރު އަދަދެކެވެ. އާމްދަނީ އިތުރުވުމުގެ މައިގަނޑު ސަބަބަކީ، ޓޫރިސްޓުން ރާއްޖޭއަށް އައިސްފައިވާ މިންވަރު އިތުރުވުމާ ގުޅިގެންކަމަށް މީރާއިން ބުނެއެވެ.\nޖެނުއަރީމަހު މީރާއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ޖީއެސްޓީއެވެ. އާމްދަނީގެ 44.5 އިންސައްތަ ޖީއެސްޓީގެ އާމްދަނީ ހިއްސާކުރާއިރު، އެއީ 807.13 މިލިއަން ރުފިޔާއެވެ.2ވަނައަށް އެންމެ ބޮޑު އާމްދަނީއެއް ލިބިފައިވަނީ ބީޕީޓީންނެވެ. ބީޕީޓީގެ ގޮތުގައި 645.04 މިލިއަން ރުފިޔާ ލިބިފައިވެއެވެ.\nޖެނުއަރީމަހު މީރާއަށް ގްރީން ޓެކްސްގެ ގޮތުގައި 84.93 މިލިއަން ރުފިޔާ ލިބިފައިވެއެވެ. އަދި އެއާޕޯޓު ޑެވެލޮޕްމަންޓް ފީގެ ގޮތުގައި 69.20 މިލިއަން ރުފިޔާ ލިބިފައިވާއިރު، އެއާޕޯޓު ސާވިސް ޗާޖުގެ ގޮތުގައި 68.68 މިލިއަން ރުފިޔާ އަދި އެހެނިހެން ޓެކުހާއި ފީގެ ގޮތުގައި ލިބިފައިވާ 138.13 މިލިއަން ރުފިޔާ ލިބުނުކަމަށް ތަފާސް ހިސާބުތަކުން ދައްކައެވެ.


SunOnline: #VAAHAKA: First Lady - part-44\nފަސްޓް ލޭޑީ (44)\nއައިޝާ ނަސީމް 12 Apr 2019, 13:18\n"ކާޒްއައި މިކާލް އެއްކޮށް ގޮސް ލޯންޗަށް އެރިތަން ފެނުނީ. ޖިބްރީލްއަށް ގުޅިމަ ފޯނެއް ނުވެސް ނެގި....." އަޒިކިއަލް ބުނެލިއެވެ. އަމްރާން ކިތަންމެ ވަރަކަށް އެކަން ސިކުނޑިން އެއްފަރާތްކޮށްލަން އުޅުނަސް މިކާލްގެ އެނބުރި އައުމާއި ކާޒިމްއާއި އެއޮތް ގޮތްނޭގޭ ގުޅުމާއިމެދު ކަންބޮޑުވާ ހިސާބަށް ހިގައްޖެއެވެ. މިހާ ގިނަދުވަސްކޮށްލާފައި މިކާލް އައީ ކޮން ކުޅިގަނޑެއްކުޅެން ހެއްޔެވެ؟ "ހޫ އިޒް ހީ މިކާލް ސިއްރުކުރަނީ ކޮންކަމެއް؟ވައި ޑަޒް ހީ ކީޕް ޝޯވިން އަޕް؟އިޒް ހީ އެ ތްރެޓް..........."\n"ކިހިނެއްވެފައި ބޭބީ؟ " ހަޔާތީ އަހައިލިއެވެ.\n"މްމް...ނަތިން... އިމްޕޯޓެންޓް..."އަމްރާން ހަޔާތީގެ ނޭފަތުކޮޅުގައި ހިފައިލުމުން ނޭފަތް ރަތްވިއެވެ. އޭރު ލާވީ އަމްރާންގެ އަތުގެ ތެރެއިން ސޮއްސާލާފައި މާބްލް މައްޗަށް އެރި އައިޕެޑަށް ސަމާލުކަން ދިނެވެ. މަންމައާއި ބައްޕަ ވާހަކަދައްކަޏާ އެކަމަށް ލާވީ ވަގުތު ދިނުމަކީ އެހާ ޅައިރުއްސެރެ ހިފާފައިވާ އާދައެކެވެ. އަމްރާން މައްސަލައެއްނޫންކަމަށް ބުންޏަސް އޭނަގެ ދެލޮލުން ކަމެއް ސިއްރުކުރާކަން ހަޔާތީ ދެނެގަތެވެ. ކޮންމެވެސް ޚިޔާލުތަކަކުން ސިކުނޑީގައި ވަކި އަޅާކަން ވިސްނުނެވެ. ނަމަވެސް އަމްރާންގެ ޖުމްލައިން އެވާހަކަ ހިއްސާކުރަން ބޭނުންނުވާކަން އެނގުމުން އިތުރަށް ކޮންނާކަށް ނޫޅުނެވެ.\n"ދިސް ޓޭންގްލްޑް އައި ލޭޝެސް...." ހަޔާތީ އަމްރާންގެ ކޮންމެ ލޮލެއްގައި ވަކިން ބޮސްދިނެވެ.\n"މިނޫނީ އެހެން އަންހެންކުއްޖަކަށް މީހެއްގެ އެސްފިޔަތައް ސެކްސީވެގެން އުޅުނުކަމެއް ނޭގޭ......" އަމްރާން ހަޔާތީ ގެނެސްމޭގައި ޖައްސާ ބާރުކޮށްލަމުން ދެލޯ މަރައިލިއެވެ.\n"އަންހެންކުދިން މަރުދަންޖެހޭނެ މި އެސްފިޔަތައް ނުލިބިގެން.."\n"އައިމް އޯލް ޔޯސް. ހުރިހާ ކުދިން މަރުވިޔަސް އެންމެންގެ ހައްގަކަށް ވެވޭނެ ގޮތެއް ނެތެއްނު ބޭބީ. އަންހެންކުދިންނާއި ލޯތްބަކީ ކޯންޗެއްކަން ރޭކާލީއްސުރެން މިހިތުގައި ތި ނޫން އަންހެންކުއްޖަކު ނުވޭ. އައި ޑޯނޯ ހޫ އައިމް ވިދްއައުޓް ޔޫ ހަޔާތީ ބޭބީ. ވަރަށް ނަސީބު ރަގަޅުމީހެއްކަމަށް އަހަރެން ގަބޫލުކުރަން. މިއަދު ދުނިޔެއާއި ވަކިވެގެން ދިޔަސް ދާނީ އުފަލުން. ހަޔާތީބޭބީގެ ފަރާތުން ލިބުނު ލޯތްބާއި އަޅާލުން ސަތޭކަ އަހަރުންވެސް އެހެން މީހަކަށް ދެވޭނެކަމެއް ނޭގޭ. އެންމެ ދުވަހެއްވެސް ވަކިން ނޫޅެވޭނެ.................." އަމްރާން ހަޔާތީގެ އިސްތަށިގަނޑުގައި ބޮސްދިނެވެ. ހުޅިއެއްޖަހާލާފައި އޮތްއިރު ޝޭމްޕޫއެއްގެ ލުއި މީރުވަސް އަރައަރާ ހުއްޓެވެ. ކޮންމެ ގޮތަކަށް ސްޓައިލްކޮށްލާފައި ހުންނައިރުވެސް އެހާ ނަލައެވެ.\nއެއީ ތެދެކެވެ. އަމްރާން ހަޔާތީއާއި ކައިވެނިކުރުމަށްފަހު ދުވަހަކުވެސް އަމްރާން ހަޔާތީ ބަހައްޓާފައި ރަސްމީ ދަތުރެއްގައިވެސް އެހެން ރަށަކަށް އަދި ގައުމަކަށް ޒިޔާރަތްކޮށްފައެއް ނުވެއެވެ. އަންހެނުންނާއި ދަރިފުޅަކީ އަމްރާންގެ ދިރިއުޅުމާއި ގުޅިލާމެހިފައިވާ އެންމެ ޚާއްސަ ދެފަރާތެވެ. ރާއްޖެތެރޭގެ ރަށްތަކަށް ދެވުނީ މަދުފަހަރެއްގައެވެ. ކޮންމެ ތަނަކަށްދަތުރު ކުރިޔަސް އެމީހުން ނުލާ ދެވޭކަމަކަށް ނުވެއެވެ. ކުރިން އަމްރާން ރައްޔިތުންނާއި ދުރުން އުޅުނަސް ފަހަކަށް އައިސް އެކުވެރިގޮތެއް ހުރެއެވެ. ނަމަވެސް ކާޒިމްގެ ފިޔަވަޅުމަތިން ދުވަހަކު ނުހިގޭނެއެވެ. ކާޒިމް އެންމެނާއި ހިނިތުންވެލާ ކުޑަކުދިން އުރާ މުސްކުޅިންނާއި އެކު އިށީދެ ވާހަކަދައްކާލާ އެންމެނާއި ހިތްހެޔޮކަމާއެކު ވާހަކަދައްކާ ޚަބަރު އޮޅުންފިލުވާތީ ކާޒިމްވެސްވަނީ ރައްޔިތުންގެ ލޯބި ހޯދާފައެވެ. ނަމަވެސް އަމްރާންގެ ބީރައްޓެހި މިޒާޖާއިއެކުވެސް އެއޮތް ލޯތްބަކަށް ބަދަލެއްނާދެއެވެ. ރައްޔިތުންގެ ހިތުގެ ވެރިޔަކީ އަމްރާންއެވެ. ދައުލަތް ހިންގަން ކާޒިމްގެ ހިޔަނިފަދައިން އޭނަ ހުރީ ކާޒިމްއަށް ހުރިހާ ކަމެއް ދޫކޮށްލައިގެންނެވެ. އެކަން ނުދަންނަ މީހެއްވެސް މަދެވެ. ކާޒިމް ޒުވާނުންގެ މެދުގައި މަގުބޫލްވެ އޭނަގެ ފިކުރުވެސް އެހެންމީހުނަށް ކަމުދާ ރަގަޅު ފިކުރަކަށްވިއެވެ. އިސްލާމިކް ސްޓޭޓަށް ފަންޑު ކުރާ މީހަކީ އޭނަކަމުގައި ތުންތުންމަތިން އޭރު ކިޔަންފެށިއެވެ. ނަމަވެސް ސާބިތު ހެއްކެއް ފެންނާކަށް ނެތެވެ. އެއިން ކޮންމެ ޖަމާއަތަކީ އެފަދަ މުއްސަދިން ނޫނީ ބައެއް ގައުމުތަކުން ވެސް ފަންޑުކޮށް އެހީވާ ތަންތަނެވެ.\nއެރޭވެސް އަމްރާން ގެއިން ނުކުތީ ލާވީ ނިންދަވާފައެވެ. އަމްރާން މޭމަތީގައި ބާއްވައިގެން ނިންދަވަން އާދަކުރިފަހުން ލާވީ ނިދުމުން ނޫނީ އަމްރާންއަށް ގެއިން ބޭރަށް ދިޔުމަކީ ވާނެކަމެއް ނޫނެވެ. ލާވީ ރޮއްވާލާފައި ދާވަރަށްވުރެ އަމްރާން އެކުއްޖާދެކެ ލޯބިވާލެއް މާ ބޮޑެވެ. އެއީ އަމްރާންގެ ފުރާނައެވެ.\nނިދާގޮތަށް ލާވީ ހޭލާނީ ހެދުނު ހަމަ އެއްގަޑިއަކަށެވެ. ނަމަވެސް އެރޭ ދިހައެއްޖަހަނިކޮށް މަޑުމަޑުން ކުކުރާހެން ހީވެގެން ހަޔާތީ ބަލައިލިއިރު ދަރިފުޅު ހުމާފިހެނީއެވެ. ހަޔާތީ ޝިފާގެ އާޔަތްތަކާއި އަލްހަމްދު ކިޔަވާފައި ލާވީގެ ގައިގާ ފެންފޮތިލާން ފެށުމުން ލޯ ހުޅުވާލާފައި ފުރަތަމަވެސް ގޮވީ ބައްޕައަށެވެ. ހަޔާތީ އަމްރާންއަށް ގުޅާފައި އަވަހަށް އަންނަން އެދުނެވެ. ދަރިފުޅު ހުމާ އަނދަ އަނދާއޮތްކަން އެނގޭއިރަށް އަމްރާން މާ ގިނައިރެއް ނުވެ އައީ ޑޮކްޓަރެއްވެސް ގޮވައިގެންނެވެ. ޑޮކްޓަރު ދަރިފުޅު ބަލާފައި ބުނީ ވައިރަލް ހުމުގެ އަލާމާތްކަމަށެވެ. ވައިރަލް ހުމަށް އޮތް ފަރުވާއަކީ ގިނަގައިން ދިޔާތަކެތި ދިނުމާއި އަރާމުކުރުމެވެ. ފެންފޮތި ލާ ހުން މަޑުކުރުމެވެ. އަދި ޕެރެސެޓްމޯލް ނޫން އިތުރު ބޭހެއް ނުދިނުމަށް އިރުޝާދުދިނެވެ.\nއަމްރާންއާއި ހަޔާތީގެ ދެމެދުގައި ލާވީ ބާއްވައިގެން ދެމަފިރިން ދަރިފުޅަށް ހޭހަން ކުރަން ތިއްބެވެ.\n"ލަވް ޔޫ ޑެޑީގެ ޕްރިންސް......." އަމްރާން ދަރިފުޅުގެ ހޫނު ނިތްކުރީގައި ތުންފަތް ޖައްސައިލީ ނިކަން ލޯބިންނެވެ. ސަރުކާރު ހޮސްޕިޓަލެއްގައި ޑެންގީ ޖެހި ލާވީގެ އުމުރުގެ ކުއްޖަކު ނިޔާވިކަން މިއަދު އެނގިފައިވާތީ އަމްރާންއަށް ލާވީގެ ބަލިކަން އެނގި ހިތުގައި ބިރުވެރިކަމެއް ހިނގައިލިއެވެ. މިދުވަސްކޮޅު ވައިރަލް ހުންތައް މާ ގިނަވެ ޑެންގީ ޖެހުން އިތުރުވާތީ އޭނަވަނީ ކެބިނެޓާއި މަޝްވަރާކޮށްފައެވެ. މަދިރި ނައްތާލުމުގެ ހަރަކާތްތައް ކުރިއަށް ގެންދަން އޭނަވަނީ ބާރު އަޅާފައެވެ.\nއުފަމޯލް ދިނުމަށްފަހު ލާވީއަށް ނިދުމުން އަމްރާންއާއި ހަޔާތީ އަތުގެ އިގިލިތައް މަހާލައިގެން އެކަކު އަނެކަކަށް ބަލަހައްޓައިގެން ތިބީ ލޯބިން ފުރިގެންވާ ނަޒަރަކުންނެވެ. ހަޔާތީއަށް ނިދުނުއިރުވެސް ލާވީގެ ހާލު ބޮޑުވެދާނެތީ އަމްރާން ހޭލާއިނެވެ. ފެންފޮތިލާ ދިނެވެ. ކުއްލިއަކަށް ހަޔާތީ ނިދީގައި އޮވެފައި "މިކާ" އޭ ކިޔާފައި ދެތިންފަހަރު ހަޅޭއްލަވައިގެންފާ ހޭލެވުނުއިރު ފިނިދަލެއް ހިއްލާލައިފިއެވެ. މޭވެސް އެކިގޮތްގޮތަށް ތެޅެމުންދިޔައެވެ. ހަތަރެސްފައި ފިނިކަމުން ގަނޑުފެންކޮޅެއްފަދައެވެ.\n"ވޭކްއަޕް ވޭކްއަޕް ބޭބީ. އިޓްސް އެ ޑްރީމް. ރިލެކްސް.........."އަމްރާން ހަޔާތީގެ ގައިގާ ހިފަހައްޓަމުން ވާހަކަދެއްކީ އޯގާތެރިކޮށެވެ.\n"ސުބުހާނަﷲ ހާދަ ރިއަލް ކޮށް އެ ހުވަފެން ފެނުނީ.........."ހަޔާތީ ރަގަޅަށް ހޭލެވި އަމްރާންއާއި ހަތަރުކަޅިހަމަވުމުން ކުށްވެރި އިހުސާސްތަކެއް ކުރެވުނީ ސަބަބެއް ނެތިއެއް ނޫނެވެ. އޭނަ ހުވަފެނުގައި އެހާ ހާސްކަމެއް ލިބި ރޮވުނީ މިކާލް ފުންވާދީއެއްގެ ތެރެއަށް ވެއްޓިގެން ދިޔަ ބިރުވެރި މަންޒަރުފެނިފައެވެ. މިކާލްގެ ނަމުން އޭނަ އެތައްފަހަރު ގޮވިއެވެ. ފަހަތުން ގޮސް މިކާލްގެ ގައިގާ ހިފަހައްޓަން އޭނަ އުޅުނަސް ދެފައި އައްސިވެ ހަރަކާތެއް ނުކުރެވުނެވެ.\n"މިކާލް އަށް ކަމެއްވެގެން އުޅެނިކޮށް ފެނުނީތަ؟ މިކާލް އެނބުރި އަންނަންވީމަ ފެނުނު ހުވަފެނަކަށް ތި ވާނީ............................" އަމްރާން ހަޔާތީގެ އިސްތަށިގަނޑުގައި މަޑުމަޑުން ފިރުމައިލަދިނެވެ. ހަޔާތީ އޮތީ ލަދުގެންފައެވެ. މިކާލްގެ ނަން ކިޔުނީ ހުވަފެނުގައި ހަމައެކަނިއެއް ނޫނެވެ. ހޭލެވިގެންވެސް އޭނަ ގޮވީ މިކާލްއަށެވެ. އަމްރާންގެ އެޖުމްލަ އެކަމަށް ހެކިދިނެވެ.\n"އޭނަގެ ނަމުން ކިޔުނީތަ..........ބިރުވެރި ހުވަފެނެއް ފެނުނީމަ މިކާލްއަށް ގޮވުނީ. އައިމްސޮރީ.............." ހަޔާތީ ތެދުވެ އަތުން އިސްތަށިގަނޑު ރީތިކޮށްލަމުން ހުޅިއެއް ޖަހާ އިސްތަށިގަނޑު ގައިދުކޮށްލައިފިއެވެ. ދޮން އޮމާން ކަނދުރާ ވަކިން ބޮޑަށް ހާމަވިއެވެ. މޫނަށް އަތުން ވިހެލިއެވެ. މިއޮތް ފިނި އަރާމް މާހައުލުގައިވެސް އޭނަ އުދާސްވެ ދާ ހިއްލާލައިފިއެވެ.\n"މިކާލް އިޒް ބެކް. ބީ އޮނެސްޓް ވިތް މީ ހަޔާތީ ބޭބީ. މެރީކޮށްގެން އުޅުނުއިރު ދެމީހުން އެކީ ސްލީޕްނުކުރާކަން އެނގުމުން އިޓް ވޯޒް ސޯ ޝޮކިން. ހިތަކަށްވެސް ނާރާ މިކާލް އެހާ ކެތްތެރިވާނެއޭ. މީންސް ހީ ރިއަލީ ކެއާސް ފޯ ޔޫ ދޯ. އެހެންވީމަތާ އެހާ ދުވަސްވަންދެން އެކީ އުޅުނުއިރު މައިތިރިވެގެން ހުރީ. އެކަމަކު ބޭބީ ޓެލްމީ. ހިތުގައި އޭނައަށްޓަކާ އެއްވެސް އިހުސާސެއް ނެތްތަ. ސްކޫލް ދުވަހުންފެށިގެން ހެޔޮއެދޭ އެންމެ އަޅާލި އަދި އެންމެ ބޭނުންވީ ދުވަހު އެހީތެރިވެ މީހަކަށް ހަދާދިން މީހަކަށްޓަކާ ކޮންމެވެސް ކަހަލަ އިހުސާސްތަކެއް ހުންނާނެކަމަށް ގަބޫލުކުރެވޭ. މިކާލްދެކެ ލޯބިއޭ ކިޔައިގެން އުޅެފައި އެހާ އަވަހަށް ލޯބި ހިތުން ފިލުވައިލެވޭނެތަ؟ އަދިވެސް އަހަރެމެން ދެމީހުންދެކެ ލޯބިވެވެނީތަ؟"\n"ކޮންކަހަލަ ސުވާލުތަކެއް. މިކާލްއަކީ މާޒީގެ ޗެޕްޓާއެއް. ދެން އެބާބު ހުޅުވުމެއްނެތް. ހީ ލެފްޓް މީ...ވަރަށް ދުވަސްވާންދެން އެކަމާއި ހިތާމަކުރިން. އާ ހަޔާތެއް ފަށާކަށް ފަސޭހައެއްނުވި. މަންޒިލެއް މަގުސޫދެއްނެތި އޮޔާ ގެނބެމުންދަނިކޮށް އަތުގައި ހިފި ފަރާތަށްޓަކާ އުމުރު ހުސްކޮށްލަން ހިތާހިތުން ވައުދުވިން. ރެންއާއިއެކު އުޅެން ޖެހޭ ވަރަށް ގިނަ ސަބަބުތައް ވި. އެންމެ ކުރީގައި އޮތް ރީޒަނަކީ ތީ އެންމެ ލޯބިވާ އިންސާނާކަމަށްވާތީ. ފަސްޓް ލަވް ކަމަށް ވާތީ.............." ހަޔާތީ އަމްރާންގެ މޭގައި ބޯ އަޅައިލަމުން އެހިތުގެ އަޑުއަހަން އިރުކޮޅަކު ހުރެލިއެވެ. މިކާލް އެނބުރި އައި ޚަބަރުން އިވުމުން ސަޕްރައިޒަކަށްވެސް ނުވިއެވެ. "ފެނިގެއްލިދާ " މިކާލް ވީމައެވެ. އަދި އައިލެއް ތަންކޮޅެއް އަވަހެވެ.\n"ހަޔާތީ. އަހަންނަށް އެނގެންބޭނުންވަނީ ސަސްޕިޝަސްވާފަދަ އެއްވެސްކަމެއް މިކާލްގެ ފަރާތުން ފެނުނުތޯ....................."\n"މޭބީ.....އެގޭގައި ތިޖޫރީއެއް.." ހަޔާތީ ކުއްލިއަކަށް ދުލުގައި ދަތްއެޅިއެވެ. އެހާވަރުން މިކާލް ސިއްރުކުރަން ބުނެފައި އޮތްވާ އޭނަ އަނގަގަދަކަމުން އެވާހަކަ ބުނެވުނީއެވެ. އޭނަގެ ފާފަ ފުއްސަވާށިއެވެ.\n"ހީ އިޒް އެ ބައޯކެމިސްޓް. އެކަންވެސް އެނގުނީ ސިއްރުން ފޮރުވާފައި ހުރި ލިޔުންތައް ފެނުނީމަ......."\n"ހޫމް. އޭނަ ބޮންހަދާކަން އެނގުނީ ވަރަށް ފަހުން. އޭނަ ވޯކްކުރަނީ ކޮންމެވެސް ބަޔެއްގެ އެޖެންޓެއްގެ ގޮތުގައި. ކާޒްއަށް ހުރިހާ ސިއްރެއް އެނގުނަސް އޭނަވެސް އެހެރީ ފޮރުވައިގެން. އެކަމަކު ރާއްޖޭގައި ގޮއްވި ބޮން ހެދި މީހަކީ މިކާލްކަން ގެރެންޓީވެއްޖެ. ބަޓް......އޭނަ ޓެރަރިސްޓަކަށްވިޔަސް ހަޔާތީއަށްޓަކާ އެހިތުގައިވާ ލޯބި އެނގުނީމަ ވަރަށް އުދަގޫވެއްޖެ. ކާޒް އަހަރެންގާތު ބުނި އެއްޗެއް އެނގޭތަ؟ މިކާލް ބުންޏޯ ދުވަހަކު މީހަކާ ނީންނާނަމޭ. ހަޔާތީއަށް ރަގަޅަކަށޭ ދުރަށް ދިޔައީ. މިހާ ގިނަ އަހަރުތަކެއްވީމަ ހީކުރީ އޭނަގެ ލޯބި ފަނޑުވާނެކަމަށޯ. އެކަމަކު ހައްތާ ލޯބި އިތުރުވަނީޔޯ. އެކަމަކު ދުވަހަކު އުދަގުލެއް ނުކުރާނަމޭ."\n"ހާދަ މާތްވާންވެގެން އުޅެނީ........." ހަޔާތީގެ ސިކުނޑީގެ ކަނަކުން މިކާލްގެ ޚިޔާލުތައް ފްލޭޝްވެލިއެވެ. ފޮރުވާފައިވާ މާޒީ އަލުން އިއާދަކުރަން ނޫޅުނަސް އަމްރާން މިކާލްގެ ވާހަކަދެއްކުމުން އެހަނދާންތައް އާވެގަތެވެ. މިހުރިހާ ދުވަހު އޭނަވަނީ މިކާލް އޭނައަށްޓަކާ މަރުވެފައިވާ ކަމަށް ނިންމާފައެވެ. އެ ލޯތްބާއި ހަނދާންތައް އެންމެ ފުނުގައި ފޮރުވައިފިއެވެ. ނަމަވެސް އަމްރާންގެ ސަބަބުން މިކާލް އަލުން ވުޖޫދަށް ގެނުވައިފިއެވެ. ހަނދާންތައް ކަނި ކަނި ޖަހަންފެށިއެވެ.\n"މިސާލަކަށް އަހަރެން ނެތްދުވަހަކުން ހަޔާތީ އޭނައާއި މެރީ ކުރާށޭ ބުނެފިއްޔާ..........."\n""ވަޓް؟" ހަޔާތީ ދެލޯ ބޮޑުކޮށްލާފައި އަމްރާންގެ އަތުގައި ދެތިން ބޮނޑިއެޅިއެވެ. "އައިމް ނޮޓް ޓޯކިން ޓު ޔޫ މިސްޓަރ އަމްރާން އަބުދުލްއަޒީޒު. މިއޮތް ދަރިފުޅާއިމެދު ވެސް ވިސްނާނުލާ ތިކަހަލަ ވާހަކަދައްކަނީ. އައި ވޯންޓް ޓު ގްރޯ އޯލްޑް ވިތް ޔޫ. ބޭނުމީ މުނިމާމަ ކިޔާކުދިން ލިބެންދެން އެކީ އުޅުން. އިސްތަށިގަނޑު ހުދުވެ ދަތްކޮޅުފައިވާ އަސާ ޖަހައިގެން ގުދުލައިގެން ހިނގާ އަޖޫޒަކަށް ވިޔަސް ހަމަ މިއަތުގައި ހިފައިގެން އެކީ ކުރިއަށްދާން. ޕްލީޒް މާޔޫސީ ވާހަކަނުދައްކަބަލަ..................."\n"ހަޔާތީ ލަވް. މިހާރު އެތިއެސްޓުންގެ ޕޭޖްތައް ބްލޮކްކުރުވަން ފެށީމަ އެމީހުން ވަރަށް ރުޅިއައިސްގެން މަރުގެ އިންޒާރު ދޭން އެފެށީ. ލާދީނީ މީހުން މައިތިރިވެފައި ތިއްބާ އަނެއްކާ ކޮމަންވެލްތް ކަހަލަ ތަންތަނުން ފިޔަވަޅު އަޅަންފެށުމުން ސަރުކާރާއި ދެކޮޅުވާން ފެށީ. އެއްވެސް ތަނެއްގައި އެންމެން ރުއްސައިގެން އުޅުމަކީ ކުރެވޭނެކަމެއްނޫން. ކޮންމެވެސް ބަޔަކަށް ނާއިންސާފުވާފަދަ ގޮތަކަށް ވެރިކަން ކުރެވޭނީ. ސައްތައިން ސައްތަ މުސްލިމް ގައުމެއްގެ ގޮތުގައި މި ގައުމު ބާއްވަން ކުރާ މަސައްކަތާއި ދެކޮޅު ހަދަނީ ހަމައެކަނި އެތެރެއިން ނޫން. ބޭރުގެ ނުފޫޒް މާ ބޮޑު. އެހެންނޫނަސް ހަޔާތީ. ބޭބީވެސް ބުނަމެއްނު ކޮންމެ ދުވަހަކުވެސް މަރަށް ތައްޔާރުވެގެންނޭ ތިބެން ވާނީ. ކޮންމެ ރެއަކު ނިދާއިރު ހެދުނު ލޯ ހުޅުވާނެކަމަށްވެސް ބަލައިގެން ނުވާނެއޭ. ހިޔަނިހެން މަރު ކައިރީވައި ވާނެއޭ. މިފަދަ ގައުމެއްގައި ވެރިޔަކަށް ހުންނަ މީހަކަށް ކޮންމެފަދަ ވަގުތަކު ހަމަލާއެއް ދީފާނެ......."\n"ޔަޕް. ސޯ އަހަރެންވެސް ވަސިއްޔަތް ނާމާއެއް ތައްޔާރުކުރާނަން............" ހަޔާތީ ކުޑަކޮށް ހީލިއެވެ.\n"ޕްރޮމިސް މީ. އިފް އެނީ ތިން ހެޕެންސް ޓު މީ..... މެރީ މިކާލް.." އަމްރާން ސީރިޔަސްވިއެވެ.\n"ޕްލީޒް........އައި ބެގް ޔޫ." ހަޔާތީ މޫނުގައި ބާލީސް ޖައްސާ ބާރުކޮށްލިއެވެ.\n"ހަޔާ ބޭބީ ބޭނުންވާ ކޮންމެ ކަމެއް އަހަރެން ކޮށްދޭނަން. މިއީ އަހަރެންގެ ވަސިއްޔަތް. އިފް ސަމްތިން ހެޕެންސް އަހަރެން ބޭނުން މިކާލްފަދަ ހަޔާބޭބީދެކެ އެހާ ލޯބިވާ ރަގަޅު މީހަކު ރައްކާތެރިކަން ދީ ހިމާޔަތްދޭން ކައިރީގައި ހުންނަން............................"\nހަޔާތީ ގެ ގިސްލުން ބާލީސް ފޫދުއްވާފައި އައިސް އަމްރާންގެ ކަންފަތުގައި ޖެހުނެވެ. ހަޔާތީ ގަދަކަމުން ބާލިސް ނައްޓުވާފައި ގެނެސް މޭގައި ޖައްސާފައި ހަޔާތީގެ ނިތުގައި ބޮސްދިނެވެ.\n"ހޭ....ޑޯންޓް ކްރައި. އެވްރީތިން އިސް ގޮނަ ބީ އޯކޭ އައިމް ސްޓިލް ހިއާ...." އޭނަ އެހެންބުންޏަސް އޭނަގެވެސް ދުޢާއަކީ އުމުރުހުސްވަންދެން އެކީގައި އުޅުންކަމަށާއި ސުވަރުގޭގައި އެކީ އުޅުމުގެ ނަސީބު ދެއްވުމަށެވެ.\nހަޔާތީ ނަމާދުކޮޓަރިއަށް ވަދެ ދެ ތަހައްޖަދު ނަމާދުކޮށްގެން ދުޢާކުރަން ދެއަތް އުފުލާލައިގެން އިންއިރު ދެލޮލުން ކަރުނައިގެ މުތީތައް ތިރިއަށް ދެމުނެވެ. ރޭގަނޑު ތިންބައިކޮށްފައި ފަހު ބައިގާ އެ އިލާހު ދުނިޔޭގެ އުޑަށް ތަޖައްލީވެ ވޮޑިގަންނަވާއިރު ދަމު ނަމާދުކޮށް ދުޢާކޮށް ފާފަފުއްސެވުމަށް އެދި ދެންނެވުމަކީ މުސްލިމުންނަށް ނިދީގެ ފޮނިކަމަށްވުރެ ހިތަށް ފިނިކަން ލިބި ދެދުނިޔެ ބާއްޖަވެރިވާނެކަމެކެވެ. މާތްﷲ ލޯބިވެވޮޑިގަންނަވާ ހުރިހާކަމެއް ކުރުމަކީ ހަޔާތީގެ ދިރިހުރުމުގެ އެއް މަގުސަދެވެ. އެލޯބިފުޅު ހޯދަން ކުރަންވީ ދާދި މަދުކަމެކެވެ. މަޑުމައިތިރިކަމާއި ޚުޝޫއަތް ތެރިކަމާއިއެކު ގުރުއާނުގެ މާނަ ދެނެގަނެ ކިޔެވުމާއި ހުރިހާ ވަގުތެއްގައި ހެއްދެވި ފަރާތަށް ޒިކުރުކޮށް ހަދާންކުރުން ވީހާވެސް ގިނައިން ސުންނަތް އަޅުކަން އަދާކުރުން އަބަދުވެސް ހިތްތިރިކުރުން ހެއްދެވިފަރާތާއި ގުޅުން ކިލަބުކޮށްލާ ކޮންމެ ކަމަކާއި ދުރުހެލިވުން ހިތް އެދޭ ކަންތައްތަކަށްވުރެ ހެއްދެވިފަރާތް ލޯބިވެވޮޑިގަންނަވާ ކަންތައްތަކަށް އިސްކަން ދިނުން އިސްމުފުޅުކިޔެވުން ލިބިފައިވާ ނިއުމަތްތަކަށް ޝުކުރުކުރުން ފަދަ ކަންތައްތަކެވެ. ދުނިޔޭގެ ނިއުމަތްތަކަށް ހިތް ހުސްކޮށްގެން އަބަދަށްޓަކާ ތިބޭނެ ބިނާކަމުގައި ދެކެގެން ނުވާނެކަމަށް ހަޔާތީ ކޮންމެ ދުވަހަކުހެން ހިތަށް ވިސްނައިދެއެވެ. މިހުރިހާ ނިއުމަތަކީ ފިލައިގެން ދާނެ ތަކެއްޗެވެ. ދާއިމީ އުފަލާއި ނަސީބަކީ ސުވަރުގެއެވެ.\nހަފްތާއެއް ފަހުން އަމްރާންއަށް އިސްލާމިކް ރިޒޯޓެއް ހުޅުވަން ދައުވަތު ލިބުނެވެ. ހަޔާތީ އަދި ލާވީވެސް އެ ރަސްމިއްޔާތުގައި ބައިވެރިވިއެވެ. ހުދު ސޫޓާއި ކަޅުކުލައިގެ ކޯޓުފަޓުލޫނުގައި އަމްރާންއާއި ލާވީ ތިބިތަން ފެނުމުން އެސްފީނާއިން ސަލާމަތްކުރެއްވުމަށް އެދި ދުޢާކުރެވުނެވެ. އެންމެންގެ ސަމާލުކަން ހޯދި ކުޑަތަރިއަކަށް ލާވީ ވެ ނޫސްތަކުގަ ލާވީގެ މޫނު މަޝްހޫރުވިއެވެ. އެކުޑަ އާއިލާދެކެ ހަސަދަވެރިވީ އަންހެންކުދިން މަދެއްނޫނެވެ. ޚާއްސަކޮށް ޒީކްއާއި މިނާއަށް އެ މަންޒަރު ޓީވީއިންނާއި ނޫސްތަކުން ފެނުމުން ރުޅިވެރިކަން އިންތިހާއަށް ދިޔައެވެ. ހަޔާތީއާއި އެކުވެރިވެވުނުނަމަ އެމީހުންވެސް އުޅޭނީ ސަޖަލްފަދައިން ހަޔާތީއާއިއެކު ނޫންހެއްޔެވެ؟\nއިންތިޚާބު ބޯމަތިވެފައި ހުއްޓާ ހީވެސް ނުކުރާފަދަ ގޮތަކަށް ބޭރު ގައުމުތަކުން އަމްރާންގެ ސަރުކާރާއި ދެކޮޅަށް އިގުތިސާދީގޮތުން ފިޔަވަޅުއެޅިއެވެ. ބައެއްގައުމު ތަކުން ވިސާގެ ދަތިތައް ކުރިމަތިކޮށް ރިޒޯޓުތަކަށް ޓޫރިސްޓުން އައުން މަދުކުރަން ފިޔަވަޅުތައް އަޅަންފެށުމުން ކޮންމެވެސް ވަރަކަށް ސަރުކާރާއި ދެކޮޅުމީހުންނަށް ލިބުނު ހިތްވަރަކަށްވިއެވެ. މައިތިރިވެ ހިމޭންކަން ޚިޔާރުކޮށްގެން ތިބި ލާދީނީ މީހުންނާއި ސަރުކާރަށް ނަފްރަތުކުރާ މީހުން ފާޅުގައި ނުކުތެވެ. މުޒާހަރާތަކުން މަގުމަތި ހަލަބޮލިވެއްޖެއެވެ. އ.ދ އާއި ކޮމަންވެލްތުން އެހާ ބޮޑަށް ރާއްޖޭގެ ސަރުކާރާއި ދެކޮޅުވެ އިންޒާރު ދިނީ ދީނީ މިނިވަންކަން ނުދިނުމާއި އިސްލާމިކް ޝަރީއަތް ހިންގަންފެށީމައެވެ. ފާޅުގައި ދީނާއި ދެކޮޅަށް ވާހަކަދައްކަ މީހުން ގިނަވެފައިވަނިކޮށް ސަރުކާރުންވަނީ އެމީހުން ހުއްޓުވާފައެވެ. ސޯޝަލް މީޑިއާ ފޭސްބުކް އަދި ޓްވިޓާފަދަ ތަންތާ ފާޅުގައި ދީނަށް ފުރައްސާރަކުރާ މީހުންނާއި ބްލޮގްތަކާއި ވެބްސައިޓް ހެދިމީހުން ހައްޔަރުކޮށް ޖަލަށްވެސް ލާފައެވެ.\nސަރުކާރަށް ފިއްތުންތައް ކުރިމަތިވާންފެށުމުން ތާއީދުކުރާ މީހުންގެ ތެރެއިން ދީނީ މީހުންތައްވެސް ހިގާލުމެއް ބޭއްވިއެވެ. އެމީހުންގެ ހިގާލުމުގައި އަލްގައިދާއިން ބޭނުންކުރާފަދަ ޝަހާދަތުގެ ދެކަލިމަ ލިޔެފައިވާ ކަޅި ދިދަ ބޭނުންކުރިއެވެ.\n"ބޭނުމީ ޝަރީއަތް. ފެހި ފޮތް ބޭނުމެއްނޫން. އިސްލާމް ދީން މުޅިދުނިޔެއަށް ފެތުރޭނެ ފަދަ އިބާރާތްތައް ޖަހާފައިވާ ބެނާސް ތައް ހިފައިގެން އެމީހުން ބޭނުންވީ އިސްލާމީ ޝަރީއަތަކީ ވާޖިބެއްކަން އެންމެނަށް އެންގުމަށެވެ.\nއެރޭ އެލްޑީޕީގެ ޒުވާނުންގެ ޖަމްއިއްޔާއިން އެއްވުމެއްބޭއްވިއެވެ. ސޫފިޔާން ޕޯޑިއަމްއަށް އަރާ ހުރެ ޖޯޝާއިއެކު ދެއްކި ވާހަކައިން އެންމެންގެ ލޭ ހޫނުވެ ފޯރިގަދަވިއެވެ.\n"ކޮމަންވެލްތުން ފިޔަވަޅުއެޅިޔަސް އަހަރެމެންނަށް އިރާދަކުރެއްވިއްޔާ އެއްވެސް ގެއްލުމެއްނުވާނެ. ކާބަފައިން ދިރިއުޅުނީ މަހާއި ދަނޑުގޮވާންކޮށްގެން އަލައާއި ބަބުކެޔޮފަދަ ތަކެތި ކައިގެން ނުލާހިކު ސިއްހަތު ރަގަޅު ދިރިއުޅުމެއް. އިގުތިސާދީގޮތުން ފިޔަވަޅު އަޅާ ބަނޑަށް ޖެއްސިޔަސް އަދި އަހަރެމެންގެ ހިތްވަރެއް ނޭލޭނެ. ރިޒުގު ދެއްވަނީ ކޮންފަރާތަކުންކަން އަހަރެމެން ހަދާން ނައްތާލައިގެން ނުވާނެ. އެމީހުން ވިސާ ނުދިނަސް މިހާރު ހެވޭ. ބަލިމީހުންނަށް ފަރުވާދެވޭނެ އެންމެ ފެންވަރު ރަގަޅު ހޮސްޕިޓަލްތައް އަހަރެމެންގެ ވެރިޔާ އަމްރާން އަބުދުލްއަޒީޒުވަނީ އަޅުއްވާދެއްވާފައި. އެމީހުން ގެރިއަށާއި ހިލައަށް އަޅުކަންކޮށް އެއްޖިންސުން ކައިވެނިކުރުމާއި އެބޯޓްކުރަން ހުއްދަދޭއިރު އަހަރެމެންގެ ގައުމުން އެމީހުންނާއި ދެކޮޅަށް އެއްޗެކޭ ނުބުނަމެއްނު. ވީއިރު އަހަރެމެންގެ ދީނުގައި އަންގަވާފައިވާގޮތަށް ފިޔަވަޅުއެޅީމަ އެމީހުން ލޮލަށް ނިދިނައިސް އަތްގަދަކުރާން އުޅޭނެކަމެއް ނެތް. މިކަންތައް ނުހުއްޓުވޭނެ. ދީނަށްޓަކާ ގުރުބާންވާ ޒުވާނުން ފެންނަން މިތިބީ"\n"މަރަށް މަރު ހިފުމާއި ދެކޮޅަށް ދައުވާ ކުރާމީހުންނަށް ބުނެލަން އޮތީ ކޮބާހެއްޔޭ މަރުވެގެން ދާ މީހުންގެ ހައްގުތައް. އެމީހުންނަށް އިންސާފު ލިބެނީ ގާތިލު ޖަލަށްލާފައި މީރުކޮށް ކާންދީ އޭނަގެ ހައްގުތައް ފުރިހަމައަށް ލިބޭތޯ ބަލަން ހިއުމަން ރައިޓްސް އެކްޓިވިސްޓުން ދެއިރު ދެދަޅައަށް އައުމުންތޯ؟ ވައްކަން ކުރާ މީހާގެ އަތް ކެނޑުމުން އުދަގޫވެ އިންސާނުންގެ ކަރާމަތަށް އަރައިގަންނަކަމަށް ބުނާ މީހުން ގޮސް މުސްލިމް ގައުމުތަކަށް ބޮން އަޅާ ޅަދަރިންތައް މަރާ އަތާއި ފައި ކަނޑަންޖެހޭ ހިސާބުގައި އޮތީ. އެމަންޒަރުތައް ލޮލަށް ނުފެންނާތީ އަހަރެމެންނަށް ނުވިސްނެނީ. ކިތައް މިލިއަން ކުދިން ނުކުޅެދޭ މީހުންނަށް ހަދާ ނަފްސާނީގޮތުން އަނިޔާކުރިތޯ ބަލާލަބަލަ. ކިތައް ކުދިންގެ ގުނަވަންތައް ހަށިތަކާ ވަކިވަނީ. ރަހުމާންވަންތަ ރަހީމް ވަންތަ ކަލާގެ މިހުރިހާ ކުށްތައް ހުއްޓުވަން ވަކި ހުކުމް ތަކެއް ކަނޑައެޅުމުން އެކަން އިމްޕްލިމެންޓްކުރުމަކީ އަހަރެމެން މުސްލިމުންނަށް ވާޖިބެއް. އދ އިން ފިޔަވަޅު އެޅިޔަދީ. ކޮމަންވެލްތުން އިންޒާރުދީ. އަހަރެމެން މިތިބީ ހުރިހާ ކަމަކާއި ކުރިމަތިލާން ތައްޔާރަށް. މިހާރު އިންތިޚާބު ކައިރިވެފައި އޮތްވާ ފިޔަވަޅު އެޅުމަކީ ނުފޫޒު ފޯރުވުން ނޫންބާ.........." ސޫފިޔާން ޖޯޝާއެކު ދެއްކި ވާހަކަތަކަށް ތަރުހީބު ލިބި ހަޅޭކުގެ އަޑު ގަދަވިއެވެ.\nކާޒިމްއާއި މިކާލްގެ ނަޒަރު ހުއްޓިފައިވަނީ ޓީވީގެ ސްކްރީނަށެވެ. ސޫފިޔާންގެ ފޯރިގަދަ ވާހަކައަށް ކާޒިމްއާއި މިކާލް ތާއީދުކޮށް ތައުރީފުކުރިއެވެ. ދެން ދައްކަންފެށީ ރައްޔިތުންގެ މަޖުލީހުގެ ޖަލްސާއެކެވެ. ދުންއަރަ އަރާހުރި ކޮފީއަށް އިންސާފުކުރަމުން ދިޔައިރު ދެމީހުންގެ މޫނުމަތިން ފެންނަނީ ހިތްހަމަޖެހިފައިވާކަމުގެ ކުލަވަރެވެ.\n"މިއޮތް ޖޯކަރަކު ދައްކާ ވާހަކައިން ހީހީ ބަލިނުވިއްޔާ ދެރަ. ކްލައުންވެސް ތިބެންވާނެ ދޯ. އޭރަށްތާ އެންޓަޓެއިންވާނީ. ގާނޫނު ހަދާތަނެއްތަ؟ ނޫނީ ޒުލެއްތަ؟ " މިކާލް ޖޯކުޖެހިއެވެ. "ސީރިޔަސްކޮށް ބްލެކް ހޯލްއަކަށް ލާފައި ގެއްލުވާލަންވީ އެކަކު މި އިބުލީހަކީ......................."\n"ބްލެކް ހޯލުން ވައްދާގޮތަށް ވައިޓްހޯލްއިން ނެރެގެން ނޫނީ އެކަހަލަ މީހުންނަށް އެއްޗެއް ނުވިސްނޭނެ. އެކަހަލަ މުރުތައްދުންނަށް ކުޅަދުންވަންތަކަން ބޮޑަށް އަދި ފެންނާނީ އޭރުން. ލޮލަށް ނުފެންނަ އަޖައިބުތަކަށް ވިސްނާ ފިކުރުކުރާން ނޭގޭތީ ފާޑުފާޑަށް ވާހަކަ ދައްކަނީ. ޑާކް މެޓާ ޑާކް އެނާޖީ ބިގްބޭންގް ބްލެކް ހޯލް ވޯމް ހޯލްއޭ ބުންޏަސް ހީކޮށްފާނެ މެޓާ އަކީ ކާއެއްޗެއްކަމަށް އަދި ބްލެކް ހޯލްއަކީ ދުންހޮޅިކަމަށް. އިސްރާ މިއުރާޖުގެ ވާހަކަ އިވުނީމަ އަބޫޖަހުލުވެސް ގަބޫލުނުކޮށް ދެކޮޅުވީ. އެމީހުންނަށް އަދި މި ޒަމާނުގެ މަތިންދާ ބޯޓުތަކާއި ޓެކްނޮލޮޖީ ފެނުނީމަ ހަމަ ކޮސްވާނެ. މިހެން ބުނާއިރުވެސް ގަމާރުވެގެން ނޫންކަމާއި ހިދާޔަތް ނުލިބޭތީ ދީނަށް ފުރައްސާރަކުރަނީކަން އެނގޭ..............." މިކާލް ކޮފީތަށި އެއްކޮށް ހުސްކޮށްލިއެވެ. މިކާލްގެ ވާހަކަތައް ގަޔާވެ އިނދެ ކާޒިމް ހޭންފެށިއެވެ.\n"އާމެގަޑަން މަތިން ހަދާންވީ. މިހާރު ފިލްމު ބެލުންފަދަ ބޭކާރު ކަންތަކަށް ވަގުތެއް ނުދެވޭ އެކަމަކު ގޭމް އޮފް ތްރޯންސް ކިޔާލިން............."\n"ސައިފްރަސްގެފާނުގެ ޒަމާނީ ވާޝަންދޯ. މާ ބޮޑަށް ފެންޓަސީވެފައި. އެކަމަކު ދެން ސަޅި........."\n"އައި އެސް ބޯއިސް އިންނަށްވެސް ގޭމް އޮފް ތްރޯންސްއަކުން ސަލާމަތެއް ނުވެވޭ ދޯ. މިކާ އެނގޭތަ؟ އަހަރެން ހިތަށް އަރާ މިކާގެ ނަސީބު ހާދަ ރަގަޅޭ. އެހާ ގިނަ ކަންތައްތަކާއި ކުރިމަތިވެ ސަލާމަތްވާނީ ހަމަ ރިއަލް މުޖާހިދުންވީމަކަން ޔަގީން. ވަރަށް ކޫލް އިނގޭ. ފަންޑުކުރަން ފެންފަދައިން ފައިސާ އޮއްސާލާއިރު އަހަންނަކަށް ނުކެރުނޭ ޖިހާދުގެ މައިދާނަށްދާން. ކިހާ ފިނޑި........." ކާޒިމް މިކާލްއަށް ހިތުގެ އަޑިން ތައުރީފުކުރިއެވެ.\n"ނޮޕް ތީ ހަމަ ހީރޯއެއް. ފަންޑުކުރާ ބަޔަކުވެސް ތިބެންވާނެ. ކުރީގެ ސަރުކާރު ނަމަ އަހަރެން މިހާރު އޮތީހީ ޖަލުގައި................."\n"މިކާ ދެން ކޮން ޕްލޭނެއް އޮތީ؟ އަދިވެސް ހަމަ ޖިހާދުކުރުމުގައި ދެމިހުންނާނީ؟ " ކާޒިމް އަހައިލިއެވެ.\n"އަދިވެސް އިހުސާސްކުރެވެނީ ހުސްއަތާ ހުރި ކަމުގައި. ބޭގް ވަރަށް ލުއި.......ދަބަސް ވީހާވެސް ބަރުކޮށްލައިގެން ދާއިމީ ގޮވެތްޗަށް ދާންވާނީ. ދަތުރު ހެދުމުގައި މިއުޅެނީ. އެކަމަކު ހިތް ހަމަޖެހޭވަރަށް އަދިވެސް އެކަމެއް ނުކުރެވޭ. އަހަރެމެން މިހެން ވަގުތުތައް ބޭކާރުކޮށް ދުނިޔަވީ އުފާތަކުގައި މަޝްޣޫލުވެގެން ތިއްބާ މަލަކުލްމައުތު ވަޑައިގަތީމަ އިރުކޮޅަކަށް މަޑުކޮށްދޭށޭ ނަމާދާއި ރޯދަ ހިފާ ޒަކާތްދީ ހައްޖުވާން އެބަޖެހެއޭ ނުވެސް ބުނެވޭނެ. އަހަރެމެންގެ ފޮޓޯތައް ސޯޝަލް މީޑިއާއިން ނަގަންދެން މަޑުކޮށްލަދެއްވާށޭ ނުބުނެވޭނެ. އެންމެ ސިކުންތުކޮޅެއް އަވަސް ނޫނީ ލަހެއް ވެސް ނުވާނެ......................." މިކާލްގެ ވާހަކަތައް އަހަން ކާޒިމް އިނީ ޝައުގުވެރިކަމާއިއެކުގައެވެ.\n"މިކާ މާ ވަރަށް މަރާއި ދޭތެރޭ ތިވިސްނަނީ؟ "\n"ކުރީ ދުވަހު ހުވަފެނުގައި ފެނުނީ .....މަންމަ.........................." މިކާލްގެ ރީތި ދެލޯ ފެންކަޅިވިއެވެ. ދެލޮލުން ފެނުނު ހިތާމައިގެ ކުލަވަރުން ދެކޭމީހުންގެ ހިތްތައް ހަމްދަރުދީއިން ފުރުވައިލާނެއެވެ. ކާޒިމްއަށް މިކާލްގެ ހިތާމަ އިހުސާސްކުރެވުނެވެ. މިކާލް އަމިއްލައަށް މަރުވީކަމަށް ހީކޮށް މިކާލްގެ މަންމަ ހިތްފަޅައިގެން މަރުވީއެވެ. ނުލާހިކު ލޯބިވި ފިރިހެންދަރިފުޅު އެފަދަ ގޮތަކަށް ދުނިޔެއައި ވަކިވެގެން ދިޔުމުން އަސަރު ނުކުރާނީ ކޮން މަންމައަކަށް ހެއްޔެވެ؟ މިކާލްގެ މަންމަ އެކަމާއި ހިތާމަކުރީ ދުވަހަކުކަމަކާ ހިތާމަ ނުކުރާވަރަށެވެ. މަރުވީ އެ ހިތާމައަށް ކެތްނުކުރެވިގެންނެވެ. މިކާލް އަމިއްލަ ނަފުސް ކުށްވެރިކުރިއެވެ. ނަމަވެސް އޭނަ ހެއްދެވި ފަރާތަށް ދުޢާކޮށް އެފަރާތުން ކެތްތެރިކަން ހޯދިއެވެ.\nމަންމަ މަތިން ހަދާންވާ ކޮންމެ ފަހަރަކު އަދިވެސް މިކާލްގެ ލޯ ފެންކަޅިވެއެވެ.\nއޭނަ އެމަންމައަށްޓަކާ ހާދަ ދުޢާއެއްކުރެއެވެ. ކޮންމެ ނަމާދެއްގެ ފަހު ދުޢާކުރެއެވެ. މަންމަގެ މަތިން އޭނަވަނީ ހައްޖުވެފައެވެ. މަންމަގެ ނަމުގައި އޭނަ ބިނާކުރި މިސްކިތެއް ފަލަސްތީނުގައި ހުރެއެވެ. ސާލިހު ދަރިއަކަށް ކޮށްދެވޭނެ ހުރިހާކަމެއް އޭނަ މަންމައަށްޓަކާ ކޮށްދޭން އަތުކުރި އޮޅާލާފައިވެއެވެ. މިކާލްގެ ދެލޮލުން ވޭނާއި ހިތާމައިގެ އަސަރު ނުފެންނަ އިރެއް ނުދެއެވެ. އުފާވެރިކަމާއި އެއްވަރަށް އެހިތުގައި އެޅިފައިވާ ކޫރުން ބޮޑީއެވެ. އެންމެ ލޯބިވާ މަންމައާއިއެކު ހިތާއި ފުރާނައިން ލޯބިވި އަންހެންކުއްޖާވެސް އަތުން ބީވެގެން ދިޔައީއެވެ. މިހާރު އޭނަ ދިރިހުރުމުގެ މަގުސަދަކީ އެކަނި އަޅުކަމެވެ. "ޖިހާދު"ކުރުމެވެ. އަދި މުސްލިމުންނަށް އެހީތެރިވެދިނުމެވެ. ސަދަގާތްކުރުމެވެ.\nމިކާލް ކޮފީތަށިން ކޯވަރެއް ދަމައިލިއެވެ.\n"މިކާ. ސީރިޔަސްކޮށް ބުނެބަލަ. ހަޔާތީ ޑިވޯސްވެގެން އައިއްޔާ މެރީކުރާނަންތަ؟ އޭނައަށްޓަކާ ހުސްހަށިބަޔަށް ހުރީމަ ސުވާލު އުފެދޭނެއްނު. އަދިވެސް ހަމަ އިންތިޒާރުގައިތަ؟"\n"ކާޒް. އަހަރެން އޮތީ ކުރިންވެސް ބުނެފައި. ކައިވެންޏެއް ކުރާކަށް ޚިޔާލަކު ނެތް. އެ ޒިންމާތަކެއް ނުނެގޭނެ. އެއްފަހަރު އެކަން ތަޖުރިބާކޮށްފައި ފެއިލްވީ. މިދުނިޔޭގައި އަހަންނަށް ނަސީބެއްނެތް. އައި އޭމް އެ ޓްރެވެލާ އެހެން މިޝަންއެއްގައި މިދުނިޔެއަށް އައީ..............." މިކާލް ހިތިގޮތަކަށް ހިނިތުންވެލިއެވެ. ކާޒިމްއަށް ފޯނެއް އައުމުން ފޯނުގައި އިންދާ މިކާލް އަތުގެ އިނގިލިތަކުން ކަރުނަ ތިއްކެއް ފޮހެލިއެވެ.\n"ރެން އިންވައިޓް ކުރީ. އެގޭގައި އޮތް ގެޓް ޓުދެގާއަކަށް......" ކާޒިމް ފޯނު ބާއްވަމުން ހިނިތުންވެލިއެވެ.\n"އަދިވެސް އެ ލާދީނީ ކަލޭގެ ނަމާދު ނުކުރޭތަ؟ "މިކާލް އަހައިލިއެވެ.\n"މިކާ ވާހަކަދައްކާގޮތުން މަ ވެސް ބައެއްފަހަރު ބިރުން ފިތްކަނޑައިގެން ދޭ. ނަމާދުނުކުރާ މީހާވާނީ ކާފަރަކަށް. އެހެނޭ ކިޔާފައި އަހަރެމެންނަކަށް ނުކެރޭނެ މަރާލާކަށް...." ކާޒިމް ނުލަފާ ހިންޏެއް އައެވެ.\n"އެހެންވެ އަހަރެމެން ކަހަލަ އެޖެންޓުން ގެންގުޅެން ޖެހެނީ. އައި ކެން ކިލް. ރެބިޓެއް މަރައިލިހެން މަރާލަން ކެރިދާނެ. ޖަސްޓް ސޭ ދަ ވޯޑް ކާޒް....................................." މިކާލް އެއް ބުމަ އަރުވައިލިއެވެ.


ހުވަދުއަތޮޅު އުތުރުބުރީ ދާންދޫ ރައްޔިތުންނާ ބައްދަލުކުރައްވައި، ރައީސުލްޖުމްހޫރިއްޔާގެ ނައިބު ޑޮކްޓަރ މުޙަންމަދު ޖަމީލު އަޙްމަދު ދެއްކެވި ވާހަކަފުޅު - The President's Office\nހުވަދުއަތޮޅު އުތުރުބުރީ ދާންދޫ ރައްޔިތުންނާ ބައްދަލުކުރައްވައި، ރައީސުލްޖުމްހޫރިއްޔާގެ ނައިބު ޑޮކްޓަރ މުޙަންމަދު ޖަމީލު އަޙްމަދު ދެއްކެވި ވާހަކަފުޅު\n9 އޮގަސްޓް 2014، ރިފަރެންސް: FAS/NRJ/2014/20\nالْحَمْـدُلِلَّـه، وَالصَّـلاَةُ وَالسَّـلاَمُ عَـلَى رَسُـولِ اللّـهوَعلـى آلـه وَصَحْبِـهِ أجمـعـين.\nމިރަށުގެ ކައުންސިލްގެ ލޮބުވެތި ޢިއްޒަތްތެރި ރައީސް، ކައުންސިލްގެ ލޮބުވެތި މެންބަރުން، އަޅުގަނޑާއެކީ މިދަތުރުގައި ބައިވެރިވެވަޑައިގަންނަވާ ގއ. ވިލިނގިލީ ދާއިރާގެ ރައްޔިތުންގެ މަޖިލީހުގެ ޢިއްޒަތްތެރި މެންބަރު ސަޢުދު، ކޫއްޑޫ ފިޝަރީޒްގެ އިސްބޭފުޅުން، ރައީސުލްޖުމްހޫރިއްޔާގެ އޮފީހުގެ ބޭފުޅުން އަދި ވަޑައިގެން ތިއްބެވި އެންމެހައި ބޭފުޅުން.\nالسّــلام عليــكمورحـمــة اللّـه وبـركاتـه\nއާދެ! އެންމެ ފުރަތަމަވެސް އަޅުގަނޑު އަވަސްވެގަންނާނީ، މިހާ ނުތަނަވަސް ވަގުތެއްގައި، މިރަށަށް މިކުރި ޒިޔާރަތުގައިވެސް، މިރަށުގެ ރައްޔިތުންގެ ފަރާތުން އަދި ޚާއްޞަ ގޮތެއްގައި ކައުންސިލްގެ ބޭފުޅުން ތިޔަ ދެއްވި މެހްމާންދާރީއާއި އަދި އަޅުގަނޑުމެންނަށް ތިޔަ ބެހެއްޓެވި މަރްޙަބާއަށްޓަކައި ތިޔަބޭފުޅުންނަށް ތަޢުރީފާއި ޝުކުރު އަދާކުރެއްވުމަށްޓަކައި. ވަރަށް ބޮޑަށް ޝުކުރިއްޔާ.\nއެއަށްފަހުގައި، ނިމިގެންދިޔަ ރިޔާސީ އިންތިޚާބަށްފަހުގައި އަދި ރައްޔިތުންގެ މަޖިލީހުގެ އިންތިޚާބުގައިވެސް މިރަށަށް އައުމުގެ ފުރްޞަތު އަޅުގަނޑަށް ލިބުނު. އެ މަސައްކަތުގެ ތެރޭގައި، ވަރަށް ބުރަކޮށް، ވަރަށްގިނަ ރައްޔިތުންތަކެއް މަސައްކަތް ކުރެއްވި. އަޅުގަނޑުމެންނާ އެކީގައި މަސައްކަތް ކުރެއްވި ވަރަށްގިނަ ރައްޔިތުންވެސް އެބަތިއްބެވި. އަދި އޭގެއިތުރުން، ސިޔާސީގޮތުން އަޅުގަނޑުމެން މިކުރި މަސައްކަތުގައި، ހުރިހާ ކޮޅަކަށް މަސައްކަތް ކުރެއްވި ބޭފުޅުންނަކީވެސް އަޅުގަނޑު ދެކޭގޮތުގައި ހަމަ މި ޤައުމީ މަސައްކަތުގައި، ޤައުމު ތަޢުމީރު ކުރުމުގެ މަސައްކަތުގައި، ހީވާގިކަމާއެކު މަސައްކަތް ކުރެއްވި ބޭފުޅުން ކަމަށްވާތީ، ޚާއްޞަ ގޮތެއްގައި އަޅުގަނޑުމެންނާ އެކީގައި ޙަރަކާތްތެރިވި ބޭފުޅުން އަދި އަޅުގަނޑުމެންނާ ޚިޔާލު ތަފާތުވި ބޭފުޅުންވެސް، އެކުރެއްވި މަސައްކަތަށް، ތިޔަބޭފުޅުންނަށް އައްސަރިބަހާއި ސާބަހާއި ޝުކުރު، ރައީސް އަލްފާޟިލް ޢަބްދުﷲ ޔާމީން ޢަބްދުލްޤައްޔޫމްގެ ނަންފުޅުގަޔާއި، އަޅުގަނޑުގެ އަމިއްލަ ނަމުގައި ތިޔަބޭފުޅުންނަށް ދަންނަވަން. ވަރަށް ބޮޑަށް ޝުކުރިއްޔާ.\nއެނގިވަޑައިގަންނަވާނޭ ފަދައިން، އަޅުގަނޑުގެ މިދަތުރަކީ، މިހާރު މިއަތޮޅަށް ކުރާ ދެވަނަ ދަތުރު މިއީ. ބަހައިގެން އެކި ރަށްރަށަށް ދެވޭގޮތަށް، މިދަތުރު ކުރަމުން މިދަނީ. އަޅުގަނޑުމެން މިއަދު ރާއްޖޭގެ އެކިކަންކޮޅުތަކަށް، މިއަދުގެ ސަރުކާރުން ރައީސް ޔާމީން ވެވަޑައިގެންފައިވާ ވަޢުދާ އެއްގޮތްވާ ގޮތުގެ މަތިން، އަޅުގަނޑުމެންނަށް، ރައްޔިތުންނަށް ޚިދްމަތް ފޯރުކޮށްދިނުމަށްޓަކައި ލިބިފައިވާ މުއްދަތުގެ ތެރޭގައި ކުރަން ޤަޞްދުކުރި ކަންތައްތައް ހިނގާގޮތް ބެލުމަށްޓަކައި ޙަޤީޤަތުގައި މިދަތުރު ކުރަމުން މިދަނީ.\nރާއްޖެއަކީ އާބާދީގެ ގޮތުން ކުޑަ ޤައުމަކަށްވީ ކަމުގައިވީނަމަވެސް، ރާއްޖޭގެ ރައްޔިތުން ބެހިފައިވީގޮތާއި އަދި އެކި ސަރަޙައްދުތަކަށް ރާއްޖެ ބެހިފައިވާ ގޮތަށް ބަލާއިރުގައި، ތިޔަ ހުރިހާ ބޭފުޅުންވެސް ގަބޫލު ކުރައްވާނެ، ވަރަށްބޮޑު ގޮންޖެހުމެއް އެބައޮތް، ރާއްޖޭގެ ރައްޔިތުންނަށް ޚިދްމަތްތައް ފޯރުކޮށްދިނުމުގައި. މިއަދުގެ ޒުވާން އާބާދީއާ އެކީގައި، ރައީސް ޔާމީންގެ ވަޢުދަކީ، މިހާރުހުރި ދަތިތައް ފިލުވައިދިނުމަށްޓަކައި ކުރެވެންހުރި މަސައްކަތް ކޮށްދިނުން. އެކި ރަށްރަށަށް ވަކިވަކިން ކުރަންހުރި ކަންތައްތަކުގެ އިތުރުން، އަޅުގަނޑުމެން ސަރުކާރު ޙަވާލުވީއްސުރެ މިއަދާ ހަމައަށް އައިއިރުގައި، ބޮޑެތި ކަންތައްތަކެއް، މުޅި ރައްޔިތުންގެ މަޞްލަޙަތަށްޓަކައި ކުރުމަށްޓަކައި ޢަޒުމް ކަނޑައަޅައި، އެ ކަންތައްތައް ރައީސް ޔާމީންގެ ފަރާތްޕުޅުން މިވަނީ ފެށްޓިފައި. އަދި ބައެއް މަސައްކަތްތައް، ﷲގެ ރަޙްމަތާ އެކީގައި ނަތީޖާއާ ހަމައަށް ވާޞިލުވެފައި މިވަނީ.\nރާއްޖޭގެ ރައްޔިތުންގެ ވަރަށްބޮޑު މައްސަލައެއްގެ ގޮތުގައި، އަޅުގަނޑުމެން މި ސަރުކާރު ގެނައުމުގައި، އެންމެބޮޑު އެއްކަމެއްގެ ގޮތުގައި، އެބޭފުޅުން ފާހަގަކުރެއްވި އެއްކަމަކީ، ރާއްޖޭގެ ވެށީގައި އަމާންކަން ޤާއިމުކުރުމާ އެކީގައި، ރައްޔިތުންނަށް ރަނގަޅު، ރާއްޖޭގެ ރައްޔިތުން ދެކެން ބޭނުންވާފަދަ ވެށްޓެއް ޤާއިމުކޮށްދިނުން. އެ ވެށީގައި ރީތި އާދަކާދަތަކާއި، ރަނގަޅު އަޚްލާޤިއްޔާތު އަށަގެންނެވުން. މި ސަރުކާރު ވުޖޫދަށް އައިތާ 100 ދުވަސް ތެރޭގައި އަޅުގަނޑުމެން އެންމެބޮޑަށް ފެށި އެއް މަސައްކަތަކީ، މިދެންނެވި މަސައްކަތް. އަޅުގަނޑު ގަބޫލުކުރާ ގޮތުގައި، މިރަށްވިޔަސް އަދި މިއަތޮޅުގެ އެހެން ރަށްތައްވިޔަސް، ރާއްޖޭގެ އެހެން ރަށްތައް ކަމުގައިވީނަމަވެސް، މިއަދު އަޅުގަނޑުމެން ހަމަޖެހޭ މުޖްތަމަޢެއްގެ ގޮތުގައި ކުރިއަށް ދިޔުމަށްޓަކައި އެންމެ ބޮޑަށް ބޭނުންވާ އެއްކަމަކީ، އަޅުގަނޑުމެންގެ ތެރޭގައި ޞުލްޙަމަސަލަސްކަން އޮތުން. ރީތި އަޚްލާޤެއް އޮތުން. ރީތި ވެށްޓެއް ޤާއިމުވެފައި އޮތުން. އެއަށްފަހުގައި، އަޅުގަނޑުމެން ގެންނަ ތަރައްޤީގެ ރާޙަތު އަޅުގަނޑުމެންނާ ހަމައަށް ކުރާނީ. މިއީ ދުނިޔޭގެ ތަޖްރިބާ. ރާއްޖެ އެކަންޏެއް ނޫން. އަޅުގަނޑުމެންގެ އަވަށްޓެރި ޤައުމުތަކަށް ބެލިކަމުގައިވީނަމަވެސް، މިއަދު ދުނިޔޭގެ އެހެން ޤައުމުތަކަށް ބެލިކަމުގައިވީނަމަވެސް، އަޅުގަނޑުމެންނަށް މި މަންޒަރު ފެނިގެން އެބަދޭ. އަޅުގަނޑުމެން އިސްލާމީ ދުނިޔެއަށް މިއަދު ބަލައިލި ކަމުގައިވީނަމަވެސް، ތިޔަބޭފުޅުން ހަމަ ލޮލުން ކަރުނަ އަންނާނެ. މިއަދު ޢިރާޤުން ފެށިގެން، ލީބިޔާއިން ފެށިގެން، ސޫރިޔާއިން ފެށިގެން މިއަދު ގޮއްސަ، ފަލަސްޠީނު ޣާޒާއާ ހަމައަށް ބެލިކަމުގައިވީނަމަވެސް، މުސްލިމުން ތަޙައްމަލް ކުރަމުންދާ މަންޒަރުތަކަކީ، ޙަޤީޤަތުގައި އެއީ މިއަދު އަޅުގަނޑުމެން މިހާބޮޑު އާބާދީއެއް ދުނިޔޭގައި މިކަހަލަ ތަނެއްގައި އޮންނައިރުގައި، ޢިބްރަތް ޙާޞިލުކުރަންޖެހޭ ކަމެއް. އަޅުގަނޑުމެން ހިފެހެއްޓިފައި މިއޮތީ، އަޅުގަނޑުމެން ޚިޔާލު ތަފާތުވިޔަސް، އަޅުގަނޑުމެން ފިކުރު ތަފާތުވިޔަސް، އަޅުގަނޑުމެންގެ ތެރޭގައި އޮތް އަޚްލާޤިއްޔާތެއްގެ ސަބަބުން. ގުޅުމެއްގެ ސަބަބުން. އަޅުގަނޑުމެންނަށް މި އައި ބަދަލުތަކެއް މިއައީ، އަޅުގަނޑު ގަބޫލުކުރާ ގޮތުގައި، މުޖްތަމަޢުގެ ރަނގަޅަކަށްޓަކައި. އެއީކީ މައްސަލައެއް ނޫން. އެހެން ނަމަވެސް، އޭގެ ސަބަބުން އަޅުގަނޑުމެން ވީދި ހަލާކުވެގެން ނުވާނެ. މުޅިން އެއްކޮށް ވީރާނާވެގެން ނުވާނެ. އެއީ އަޅުގަނޑުމެން ޙާޞިލުކުރަންޖެހޭ ޢިބްރަތެއް މިއަދު މިހާ ހިސާބަށް އައިއިރު.\nމިދެންނެވި ކަންތައްތައް ޙާޞިލު ކުރުމުގައި ސަރުކާރުގެ މެނިފެސްޓޯގައި، އެންމެބޮޑު އިސްކަމެއް ދެއްވީ، ރާއްޖޭގެ ތަޢުލީމީ ނިޒާމުގެ ތެރެއަށް ރީތި އަޚްލާޤިއްޔާތު ތަޢާރުފްކޮށްދިނުމަށްޓަކައި. 100 ދުވަސް ތެރޭގައި ރާއްޖޭގެ ހުރިހާ ދިމާއެއްގައި، އަޅުގަނޑުމެންނަށް ޤުރްއާން މުދައްރިސުން ހަމަޖައްސައިދެވުނު. އަޅުގަނޑުމެންގެ ޤައުމަކީ ސައްތައިންސައްތަ މުސްލިމް ޤައުމެއް ކަމުގައި ވީހިނދުގައި، އެންމެ މުހިންމު އެއް އިސްކަމަކީ، އަޅުގަނޑުމެންގެ މިއޮތް އާދަކާދަ، ޢަޤީދާ ހިފެހެއްޓުން. ރަނގަޅު، އިސްލާމީ ތަޢުލީމު، އަޅުގަނޑުމެންގެ ހުރިހާ ދިމާއެއްގައި އެބަދޭ. އެކަމަކު އަޅުގަނޑުމެން ބޭނުންވީ ފަހުމްވާން، ވިސްނަން. ކިޔާ އެއްޗެއް އެނގެން. އަޅުގަނޑުމެން ފެށްޓީ ޢަރަބިބަސް ތަޢާރުފް ކުރުމުގެ ޕްރޮގްރާމް. އަޅުގަނޑު އުފަލާއެކީ ފާހަގަކޮށްލަން، އިރާދަކުރެއްވިއްޔާ، މިއަދު 20 ސްކޫލެއްގައި، ޢަރަބިބަހުން އެބަ ކިޔަވައިދެމުން ގެންދޭ. އަޅުގަނޑުގެ އުންމީދަކީ، ކުރިއަށް މިއޮތް އަހަރުގައި، އަޅުގަނޑުމެންނަށް ރާއްޖޭގެ ކޮންމެ އަތޮޅެއްގައި، މަދުވެގެން އެއް ސްކޫލެއްގައި، ޢަރަބިބަސް އެއީ އަޅުގަނޑުމެންގެ ޓަރގެޓެއްގެ ގޮތުގައި ތަޢާރުފް ކުރެވިގެން ދިޔުން. އަދި ފަސްއަހަރު ނިމިގެންދާއިރުގައި، އަޅުގަނޑުމެންނަށް މި ނަތީޖާ ޙާޞިލު ކުރެވޭވަރަށް ފުޅާކޮށްގެން، ރާއްޖޭގެ ސްކޫލްތަކުގައި ޢަރަބިބަސް ތަޢާރުފްވެގެން ދިޔުން. ﷲގެ ރަޙްމަތާ އެކީގައި، އެކަން އަޅުގަނޑުމެން ޙާޞިލުކުރާނެ ވާހަކަ، އަޅުގަނޑު ދަންނަވަން.\nހަމައެޔާއެކީގައި، ރާއްޖޭގެ ވަރަށްގިނަ ރައްޔިތުން ގަބޫލުކުރާނެ، އަޅުގަނޑުމެން، އަޅުގަނޑުމެންގެ ވެށްޓަށް ބޭނުންވާ މީހުން ތަމްރީނު ކުރުމާއި އުފެއްދުމަކީ، އަޅުގަނޑުމެންގެ ޒިންމާއެއް. އިމާމުން ފެށިގެން ޤާޟީން ފަނޑިޔާރުން ފެށިގެން، ވަކީލުން ފެށިގެން، ރާއްޖޭގެ އެކި ދާއިރާތަކަށް ބޭނުންވާ އިސްލާމް މުދައްރިސުން ފެށިގެން ބޭނުންވާ މީހުން އުފެއްދުމުގައި، ރާއްޖޭގައި މަތީ ތަޢުލީމުދޭ ރަނގަޅު މަރްކަޒެއް ހުންނަން އެބަޖެހޭ. މަޢުހަދު، އޭގެ ދައުރު އަދާކުރަމުން އެބަގެންދޭ. އެހެން ނަމަވެސް، މަޢުހަދުން ނިމޭ ކުދިންނަށް ދިމާވާ ބޮޑު ގޮންޖެހުމެއްގެ ގޮތުގައި، ޔުނިވަރސިޓީއަކުން ނިމޭ ސެޓްފިކެޓެއް ނެތުމުގެ މައްސަލަ އޮތީ ދިމާވެފައި. މިއަދު ތިޔަބޭފުޅުންނަށް އަޅުގަނޑު ދަންނަވާލަން ބޭނުންވޭ، އަޅުގަނޑުމެންނަށް މި ސަރުކާރުން ކުރެވުނު މަސައްކަތުގެ ނަތީޖާއެއްގެ ގޮތުން، އިރާދަކުރެއްވިއްޔާ، މަޢުހަދު ރާއްޖޭގެ ފުރަތަމަ އިސްލާމިކް ޔުނިވަރސިޓީއަކަށް ބަދަލުކުރުމުގެ ހުރިހާ މަސައްކަތެއް، މާތްﷲގެ ތަނަވަސް ރަޙްމަތާ އެކީގައި އަޅުގަނޑުމެންނަށް އެވަނީ ކޮށް ނިމިފައި. އިރާދަކުރެއްވިއްޔާ، ޤާނޫނީ ބައި ޙައްލުކުރެވުމާ އެކީގައި، ރައީސް އަލްފާޟިލް ޢަބްދުﷲ ޔާމީން ޢަބްދުލްޤައްޔޫމް، ވަރަށް އަވަހަށް މަޢުހަދު، އިސްލާމިކް ޔުނިވަރސިޓީއަކަށް ބަދަލުކުރުމުގެ އިޢުލާނު، ތިޔަބޭފުޅުންނާ ހަމައަށް ކުރައްވާނެ ކަމުގެ އުފާވެރި ޚަބަރުވެސް އަޅުގަނޑު ދެން.\nމިކަންތައްތައް، ކުރިންވެސް ދެންނެވިފަދައިން އަޅުގަނޑުމެން މިކުރަނީ، ދެންމެ ކައުންސިލްގެ ފަރާތްޕުޅުން ވާހަކަ ދެއްކެވި ބޭފުޅާވެސް އެ އިޝާރާތް ކުރެއްވި ފަދައިން، މި ވެށި، މިތާނގައި އުޅުއްވާ ބޭފުޅުންނަށް، ރަނގަޅު އުފާވެރި މާޙައުލެއް ގެނެސްދިނުމަށްޓަކައި. އެއީ އަޅުގަނޑުމެންގެ ތެރެއިން ކޮންމެ ރައްޔިތަކު ބޭނުންވާ ކަމެއް. އެޔާއެކީގައި، ދެންމެ އިޝާރާތް އެ ކުރެއްވީ، ބޭނުންވާ ބައެއް ޟަރޫރަތްތައް. އަޅުގަނޑަށްވެސް އެނގޭ. މިރަށަށް މީގެ ކުރީ ދަތުރުގައި އައިއިރުގައިވެސް އަޅުގަނޑުމެންނާ ހަމައަށް އައި ޝަކުވާތަކެއް މިހިރީ. އަޅުގަނޑުމެން ޙާޞިލު ކުރަން ބޭނުންވާ ތަރައްޤީގެ ލަނޑުދަނޑިތަކެއް، ކޮންމެ ރައްޔިތެއްގެވެސް އެބަހުރި. ރައްޔިތުންގެ މަޖިލީހުގެ އިންތިޚާބުން ފެށިގެން އަޅުގަނޑު މިރަށަށް އައިއިރުގައި، އިޙްސާސްތައް ވަރަށް ތަފާތުކޮށް އޮތީ. މިހެން ތިއްބެވި ބެލެނިވެރިން، ޖަޒްބާތު ހަމަ ވަރަށް އުތުރި އަރާފައި ތިއްބެވީ. އަޅުގަނޑަށް އެމަންޒަރު ފެނިގެންދިޔަ. އޭރުގެ މައްސަލަތަކަކީ، މިތާނގައި ކިޔަވައިދިނުމުގައި ހުރި ބައެއްކަހަލަ ދަތިތަކުގެ ވާހަކަ. މިސްކިތެއްގެ ވާހަކަ. ﷲގެ ރަޙްމަތާ އެކީގައި، މި މަސައްކަތް މިހާރު އަޅުގަނޑުމެންނަށް ކުރެވިފައި އެވަނީ. މުދައްރިސުން ކަންތައްވެސް ޙައްލުކުރެވިފައި އެވަނީ. އަދި ދެންމެ މިކޮޅުގައި އިޝާރާތް ކުރެއްވި ފަދައިން، އެ ހުށަހެޅުއްވި ކަންތައްތަކުގެ ތެރެއިން، ކުރިއަށް އޮތް ދުވަސްތަކުގައިވެސް، ޚާއްޞަ ގޮތެއްގައި ޒުވާނުންނަށް ސްޕޯޓްސް އެރީނާއެއް، މިރަށުގައި ޤާއިމުކޮށްދިނުމަކީ، އެއީ ރައީސް ޔާމީންގެ ފަރާތްޕުޅުން ތިޔަބޭފުޅުންނާ ހަމައަށް އަޅުގަނޑު ގެނެސްދޭ މެސެޖެއް. އެ މަސައްކަތް ކުރިއަށްދާނެ. ދެންމެ އަޅުގަނޑު މި ޖަލްސާއަށް ވާހަކަ ދައްކަން އައުމުގެ ކުރިން، އަޅުގަނޑާ އެކީގައި ހުންނެވި އެއްބޭފުޅަކު އިޝާރާތް ކުރެއްވި، މި މަސައްކަތް ފިޔަވަހިތަކަކަށް ބަހައިގެން ގެންދެވިދާނެ ގޮތެއް ވިދާޅުވެދެއްވަން. މިރަށުގެ ބިމުގެ މައްސަލަ އޮތްކަން އަޅުގަނޑުމެންނަށް އެނގިފައި އެއޮތީ. އެކަމަކު އެޔާއެކީގައި، މިހާރު ބޭނުންކުރާ ތަންކޮޅުގައި، ބައެއްކަހަލަ ވަސީލަތްތައް ޤާއިމުކުރުމާއި، އެތަން އަޕްގްރޭޑް ކުރުމާ، އެއީ އޭގެ އެއް ފިޔަވަހި ކަމަށް ހަދާފައި، އަދި ބިން ހިއްކައިގެން، ކުރިއަށް އޮތް ދުވަސްކޮޅަށް އިންތިޒާރު ނުކޮށް، އަޅުގަނޑުމެންނަށް ކުރިއަށް ގެންދެވިދާނެ ގޮތްތަކެއް އެ ހުށަހެޅުއްވީ. އަޅުގަނޑު އުންމީދު ކުރަނީ، ކައުންސިލުން އޭގެ ޕްލޭނެއް ހުށަހަޅުއްވާނެ ކަމަށް. އަޅުގަނޑާ އެކީގައި، މިދަތުރުގައި ބައިވެރިވެވަޑައިގެން އަޅުގަނޑުމެންގެ ރައީސް އޮފީހުގެ ބޭފުޅުންނާ، ތިޔަބޭފުޅުން އެ މަޢުލޫމާތު ޙިއްޞާކޮށްދެއްވުން އަޅުގަނޑު އެދެން. އިރާދކުރެއްވިއްޔާ، ތިޔަ ވިދާޅުވިގޮތަށް، އެ މަސައްކަތުގައި، ފުރަތަމަ ފިޔަވަހީގެ މަސައްކަތް، އިރާދަކުރެއްވިއްޔާ، ލަސްތަކެއްނުވެ މިއަހަރުގެ ތެރޭގައި ފަށްޓައި ދިނުމަށްޓަކައި، އަޅުގަނޑު ކަމާގުޅޭ ފަރާތްތަކުގައި ދަންނަވާނެ ވާހަކަވެސް ތިޔަބޭފުޅުންނަށް މިއަދު ދަންނަވަން.\nހަމައެޔާއެކީގައި، އެންމެ ބޮޑު މައްސަލައަކަށް މިއޮތީ، މި އަޅަމުންދިޔަ ގެތަކުގައި، މުޅި އަތޮޅުގައި، ހަމައެކަނި މިރަށެއްގައެއް ނޫން، ސުނާމީގައި އަޅަން ދިމާވި، އަޅަން ހަމަޖެހިފައި ހުރި ގެތައް. މިރަށުގައިވެސް 57 ގެ އަޅަން ނުވަތަ ދެންމެ އިޝާރާތް ކުރެއްވީ، އެހެން ޢަދަދެއް. އެހެން ނަމަވެސް، އަޅުގަނޑުގެ ލިޔުމުގައި މިއޮތީ މިހާކަންހާވަރު. 88 ގެއެއް އެބަހުރި، މިރަށުގައި އަޅަން ހަމަޖެހިފައި. މިގެތަކުގެ މައްސަލަތައް ނުނިމި އޮތްކަން، މިއަތޮޅުގެ އެހެން ރަށްތަކަށް ދިޔައިރުވެސް އެނގިފައި އެބަހުރި. ދެން ހަމަ ގަބޫލުކުރައްވަން އެބަޖެހޭ، އަޅުގަނޑުމެން އައިތާ އަދި މާގިނަ ދުވަހެއް ނުވޭ. މިއީ ވޭތުވެދިޔަ ދުވަސްތަކުގެ ތެރޭގައި ހިނގާފައި ހުރި ތަފާތު މަސައްކަތްތަކެއް. މި މަސައްކަތުގެ އެކި މަރްޙަލާގައި، ކޮންޓްރެކްޓަރުންނާ ހަމައިން ދިމާވި މައްސަލަތަކަކީވެސް ޙަޤީޤަތުގައި މިއަދު އަޅުގަނޑުމެން ހިތާމަކުރަންޖެހޭ މައްސަލަތަކެއް. އަޅުގަނޑުމެންގެ ތެރޭގައި މިފަދަ މަސައްކަތްތަކާ ޙަވާލުވެގެން، ކޮންޓްރެކްޓަރެއްގެ ހައިސިއްޔަތުން މަސައްކަތް ކުރަން، އެކި ސަރަޙައްދަށް، އެކި ރަށްރަށަށް، މި މަސައްކަތާ ޙަވާލުވި ފަރާތްތަކުން އެންމެ އެކަށީގެންވާ ގޮތެއްގައެއް ނޫން، މި މަސައްކަތް ކުރިއަށް ގެންގޮއްސަ އޮތީކީ. އޭގެ ނަތީޖާއެއްގެ ގޮތުން، މަސައްކަތް ވަރަށްބޮޑުތަން ލަސްވެފައި މިއޮތީ. އަޅުގަނޑު މިއަދު ދަންނަވައިފިން، މުޅި ޖުމްލަ ގޮތެއްގައި، ސުނާމީގެ ގެތަކުގައި ޖުމްލަ ގޮތެއްގައި ދިމާވެފައި ހުރި މައްސަލަ، އަޅުގަނޑުމެން އިރާދަކުރެއްވިއްޔާ، މިދަތުރަށްފަހުގައި ބަލައި، މި މަސައްކަތް އަވަސް ކުރެވޭނެ ގޮތްތަކެއް ހޯދައި، އިރާދަކުރެއްވިއްޔާ، މި މަސައްކަތް ކުރިއަށް ގެންގޮސްދެވޭނެ ވާހަކަ ތިޔަބޭފުޅުންނަށް އަޅުގަނޑު ދަންނަވާލަން ބޭނުންވޭ.\nއާދެ! އަޅުގަނޑުމެން، މިދިޔަ ދުވަސްތަކުގައި ޚާއްޞަ ގޮތެއްގައި ޞިއްޙީ ދާއިރާއަށް، މިރަށަށް އަޅުގަނޑު ރިޔާސީ އިންތިޚާބަށްފަހުގައި، ރައްޔިތުންގެ މަޖިލީހުގެ އިންތިޚާބަށް އައިއިރުގައި، މިރަށުން ބޭފުޅަކު އެ މަންޒަރު އަޅުގަނޑަށް ކުރަހައިދެއްވި. އެބޭފުޅާ ވިދާޅުވަނީ، މިފަޅިން ވަންނަ ދޫނި އަނެއް ފަޅިން ނުކުމެގެން، އެ ދޫނިވެސް ދާގޮތަށޭ ޞިއްޙީ މަރްކަޒު ހުރީ. އެކަހަލަ ގޮތަކަށޭ އެތާނގެ ޙާލަތު ހުރީ. އެހާ ހިސާބަށް މިކަންތައްތައް މިދިޔައީކީ، އެއްދުވަހަކުން ދެދުވަހަކުން ނޫން. އަޅުގަނޑުމެން މިތަންތަން ތަޢުމީރު ކުރުމަށްފަހުގައި، ވޭތުވެގެންދިޔަ ދުވަސްތަކުގެ ތެރޭގައި، ގާތްގަނޑަކަށް ހައެއްކަ، އަށެއްކަ އަހަރު ރާއްޖޭގެ އެކި ސަރަޙައްދުތަކަށް އަޅުގަނޑު މިކުރި ދަތުރުގައި އެނގިގެންދިޔައީ، މިތަންތަން ތަޢުމީރު ކުރުމަށްޓަކައި، އާބާތުރަ ފިލުވުމަށްޓަކައި، މިތަންތަން އަލުންބަލުން ނުވަތަ މިތަންތަނަށް ބޭނުންވާ މަރާމާތު ކުރުމަށްޓަކައި މަސައްކަތްތަކެއް، މިދިޔަ ހައެއްކަ އަހަރު ދުވަހުގެ ތެރޭގައިވެސް ކުރެވިފައެއް ނެތް. އެ މަސައްކަތުގެ ޒިންމާ މިއަދު އަޅުގަނޑުމެންނާ ހަމައަށް މިއައީ. ރާއްޖޭގެ ހުރިހާ ދިމާއެއްގައި އެބައޮތް، މި މަސައްކަތް. މި މަސައްކަތުގައި ހުރި ގޮންޖެހުންތައް، ވެރިންގެ ހައިސިއްޔަތުން ކައުންސިލަރުންނަށްވެސް އެނގިވަޑައިގަންނަވާނެ. އަދި ކިތަންމެ ޅަ ބޭފުޅުން ކަމުގައިވީ ނަމަވެސް. އަދި ރަށުގައި ތިއްބެވި ޒުވާނުންނަށްވެސް މިކަން އެނގިވަޑައިގަންނަވާނެ. ރާއްޖޭގައި އަޅުގަނޑުމެން މަރާމާތަށް އިޢުލާނުކޮށްގެން، މަރާމާތާ ހަވާލުވާނެ ފަރާތްތައް، ގިނަ ތަންތަނުން ނުލިބިގެން އަޅުގަނޑުމެން އުޅޭ މައްސަލައަކީވެސް ކުޑަ މައްސަލައެއް ނޫން. ރާއްޖޭގައި މި ފަސް އަހަރު ދުވަހުގެ ތެރޭގައި، ކޮންސްޓްރަކްޝަންގެ މަސައްކަތް ކުރަން ތިބި ބަޔަކު ތިބިއްޔާ، މި ބަޔަކުވެސް ވަނީ ވަރަށްބޮޑުތަން މަސައްކަތުގެ ގޮތުންނާއި، ވަސީލަތުގެ ގޮތުން ފަހަތަށްޖެހިފައި. އެހެންވީމާ، ނަތީޖާއެއްގެ ގޮތުން، މަސައްކަތް ހަވާލުވިޔަސް އަދި ހަވާލުކުރަންދެން ކުރިއަށް ގެންދާނެގޮތް، ވަރަށްގިނަ ފަރާތްތަކަށް އޮތީ ނެތިފައި. އެ ދަތިތައް އަޅުގަނޑުމެންނާ ހަމައަށް މިއަދު އިޙްސާސްވަމުން އެބަ އާދޭ.\nއެހެން ނަމަވެސް، ތިޔަބޭފުޅުންނަށް ހަމަ ދަންނަވާލަން ބޭނުންވަނީ، ޖުމްލަ ގޮތެއްގައި ޞިއްޙީ ދާއިރާއަށް އަޅުގަނޑުމެން ޒިޔާރަތް ކުރަން އެބަޖެހެއޭ. އެންމެބޮޑު މައްސަލައަކީ ކޮބައިތޯ އަޅުގަނޑުމެން ބަލަން އެބަޖެހޭ. އެ މައްސަލަތަކަށް ﷲގެ ރަޙްމަތާ އެކީގައި، އަޅުގަނޑުމެންނަށް ޙައްލުތަކެއް ފޯރުކޮށްދެވިފައި މިއޮތީ. މިއަދު އަޅުގަނޑުމެންގެ ތެރެއިން، އަޅުގަނޑުމެން އައިއިރުގައި، ރައީސް ނަޝީދު ފެށްޓެވި މަސައްކަތުގެ ތެރޭގައި، އެއް މަސައްކަތެއް އެއީ އާސަންދައިގެ މަސައްކަތް. އޭރުގައި ވަކިހިސާބަކަށް ލިމިޓް އޮތީ. އެކަމަކު ރައީސް ޔާމީން ބޭނުންފުޅުވީ، ރައްޔިތުން އެއްވެސް ހާސްކަމެއްނެތި ބޭސްފަރުވާ ކުރެވޭނެ އިންތިޒާމު ހަމަޖައްސަވައިދެއްވުން. އަޅުގަނޑު ފާހަގަކުރަން، މިއަދު [ހުސްނުވާ އާސަންދަ] އެއޮތީ ތަޢާރުފްވެފައި. ތިޔަބޭފުޅުން ގަބޫލުކުރައްވާ، މިއަދާ ހަމައަށް އައިއިރުގައި، މިކަމަށް ޚާއްޞަކޮށްފައި އޮތް ބަޖެޓް އެއީ ހަސަތޭކަ މިލިއަން، ގާތްގަނޑަކަށް ހުސްވާން ކައިރިވެފައި އެއޮތީ. ހަމަ ރަށްރަށުން ރައްޔިތުން އުފުލައި، މާލެއަށް އުފުލައި، މާލެއިން ރާއްޖެއަށް ބޭރަށް އުފުލައި. ރައްޔިތުންގެ އަތަކުން ޚަރަދެއް ނުދޭ މިކަމުގައި. މިއީ ވަރަށްބޮޑު ޚަރަދެއް. މިއީ ވަރަށްބޮޑު މަސައްކަތެއް ރާއްޖޭގެ ރައްޔިތުންނަށް. މިކަމުގެ ޙާޖަތް ޖެހިފައި، މިކަމުގެ ޟަރޫރަތް ޖެހޭ ރައްޔިތުންނަށް އެނގޭނީ. އެކަމަކު އެޔާއެކީގައިވެސް އަޅުގަނޑު ދަންނަވާލަން ބޭނުންވަނީ، މި މަސައްކަތް ކުރިއަށްދާއިރުގައި، އަޅުގަނޑުމެންގެ ތެރެއިންވެސް ޒިންމާދާރުކަމާ އެކީގައި މިކަން ކުރުމުގެ ވިސްނުން ގެންގުޅެން އެބަޖެހޭ. އަޅުގަނޑުމެންގެ ޙާލަތު، އަޅުގަނޑުމެން ކަމެއް ދެމެހެއްޓެނިވި ގޮތެއްގައި ކުރެވޭނެ ގޮތެއް ހޯދަން އެބަޖެހޭ. މިކަންތައްތައް ކުރިއަށްދާއިރުގައި، ބޭނުން ޖެހިގެން ނޫން ގޮތަކަށް، މި ވަސީލަތްތައް ބޭނުން ނުހިފުމަކީ، އެއީ ޙަޤީޤަތުގައި މިކަން ދެމެހެއްޓެނިވި ގޮތެއްގައި ކުރިއަށް ގެންދެވޭނެ ގޮތް. އަޅުގަނޑުމެން ބޭނުންވީ، ރައްޔިތުން އަތް ދިއްނުކުރާ ނިޒާމަކާ ދިމާއަށް ދަތުރުކުރަން. އެއީ އަޅުގަނޑުމެން މިއަދު ރާއްޖޭގެ ހުރިހާ ހިސާބަކަށް ބެލި ކަމުގައިވީނަމަވެސް، ފުދުންތެރި މާޙައުލެއް ޤާއިމުކުރުމުގެ މަސައްކަތް ކުރިއަށް ގެންދާތީ. އަޅުގަނޑު ގަބޫލުކުރަން، ފަސޭހަކަމެއް ނޫން އަތް ދިއްކުރުމަކީ.\nކީރިތި ރަސޫލާގެ ޙަދީޘްފުޅުގައިވަނީ، اليدا لعُليَا خَيرٌ من اليدِا لسُّفلى [ދޭ މީހާގެ އަތުގެ އައުލާކަން ބޮޑޭ، ހިފާ މީހާއަށްވުރެ.] ކޮންމެ ރައްޔިތަކުވެސް ބޭނުންވޭ، އެމީހާ އަމިއްލައަށް ކަންތައް ކުރެވޭނެ ގޮތެއް ހޯދަން. ގޮތް ނެތުނީމަ، ހުސްވީމަ، އެހެން މީހަކާ ދިމާއަށް ދަނީ. މިއަދު މާތްﷲގެ ރަޙްމަތާ އެކީގައި، ޞިއްޙީ މައްސަލަތަކުގައި، ބޮޑެތި ކަންތައްތަކުގައި، ރާއްޖެއިން ބޭރަށް ދާން ދިމާވެގެން، އިމަރޖެންސީ ދިމާވެގެންދާކަށް ނުޖެހޭ މީހެއްގެ ކައިރިއަށްދާކަށް. އެކަން އެއޮތީ ރައީސް ޔާމީން ޙައްލުކޮށްދެއްވާފައި. އެކަމަށްޓަކައި އަޅުގަނޑު ތިޔަބޭފުޅުންގެ ނަންފުޅުގައި، ރާއްޖޭގެ ރައްޔިތުންގެ ނަމުގައި، ރައީސް އަލްފާޟިލް ޢަބްދުﷲ ޔާމީން ޢަބްދުލްޤައްޔޫމަށް ވަރަށް ޚާއްޞަ ޝުކުރެއް އަދާކުރަން.\nއަޅުގަނޑަށް މި ލިބިފައި އޮތް، އަޅުގަނޑުގެ ދަތުރާ ގުޅިގެން ތައްޔާރުކޮށްފައި އޮތް ލިޔުމުގައި އެބަހުރި، މިރަށާ ގުޅޭ ކަންތައްތަކެއް. އަޅުގަނޑުގެ މި ދަތުރަށްފަހުގައި، އަޅުގަނޑު އެދެން، ކައުންސިލްގެ މެންބަރުންނާއި، އަޅުގަނޑުމެންނާއެކީ ދަތުރުކުރާ ޓީމުގެ މެންބަރުން މަޝްވަރާ ކޮށްލައްވާފައި، މިހާރު މިހުރި މަސައްކަތުގެ ތެރޭގައި، ކުރިއަށް ގެންދެވެން ހުރި މަސައްކަތަށް ޒިޔާރަތްކޮށްލެއްވުން. އަދި އަޅުގަނޑުމެންގެ ޕީ.ޕީ.އެމް.ގެ ޒުވާނުންވެސް، މިރަށުން ވަރަށް ކެނޑިނޭޅި އަޅުގަނޑުމެންނާ ގުޅުއްވަމުން ގެންދަވާ، މިރަށުގެ ކަންތައްތަކާ ގުޅިގެން. މިދާއިރާގެ މެންބަރަކު އެބަ ހުންނެވި. ޚާއްޞަ ގޮތެއްގައި، މިރަށުގެ ޒުވާނުން. ޒުވާން ކައުންސިލެއް ހަމަ މިއޮތީ. ހަމަ އެޔާއެކީގައި، ޕީ.ޕީ.އެމް.ގެ ޒުވާނުންވެސް މިރަށުގައި ހަމަ ވަރަށް ޙަރަކާތްތެރި. ކެނޑިނޭޅި އެބޭފުޅުން އަޅުގަނޑުމެންނަށް މިކަންތައްތަކަށް އިލްތިމާސް ކުރައްވަމުން ގެންދަވާ.\nއެހެންވީމާ، އަޅުގަނޑު ދަންނަވާލަން ބޭނުންވަނީ، މިއަހަރުގެ ބަޖެޓް ކުރިއަށްދާއިރުގައި، މިހާރު އެ މަސައްކަތް ކުރެވެމުން މިދަނީ. މީގެ އެކިއެކި ކަންތައްތަކުގެ ވަކިވަކި ތަފްޞީލަކަށް އަޅުގަނޑު ނުދިޔަ ކަމުގައިވީނަމަވެސް، ތިޔަބޭފުޅުން މިކަމުގައި އިށީނދެގެން، މިއަހަރަށް ޙާޞިލު ކުރެވޭނެ ޓަރގެޓްތަކެއް، އެންމެ އިސްކަންދޭންޖެހޭ ކަންތައްތައް، އެންމެ އިސްކަންދޭންޖެހޭ ކަންތައްތައް ކަނޑައަޅުއްވާށޭ. އަޅުގަނޑަށް އެނގޭ، ވަރަށް ބައިވަރު ކަންތައްތައް ހުންނާނެ. އެހެން ނަމަވެސް، އަޅުގަނޑުމެންގެ ޙާލަތާއި ކަންތައްތައް އޮތްގޮތުގެ މައްޗަށް ބަލާފައި، އެންމެ އިސްކަންދޭންވާ ކަންތައްތައް ތިޔަބޭފުޅުން ކަނޑައަޅުއްވާފައި، ހިނގާށޭ މެންބަރާ އެކީގައި، އަޅުގަނޑުމެން، އަޅުގަނޑުމެންވެސް އަޅުގަނޑުމެންގެ ސެކްޓަރާ ގުޅޭ ކަންތައްތައް ހުށަހަޅާނަމޭ. މެންބަރުވެސް އެކަންތަކާއިގެން ކުރިއަށް ގެންދާނެޔޭ. އޭރުން އިރާދަކުރެއްވިއްޔާ، އަޅުގަނޑުމެންނަށް މި ޙާޞިލުވެގެންދާނެ ކަމަށް އަޅުގަނޑަށް އެބަ ފެނޭ.\nއަޅުގަނޑަށް އެނގޭ، ބިން ހިއްކުމުގެ ނުވަތަ ބިމުގެ މައްސަލަ އެބަހުރި، ހުރިހާ ދިމާއެއްގައިވެސް. އަޅުގަނޑަށް މި ލިބުނު ފޮތުގައިވެސް އެބައޮތް، ފުޓްބޯޅަ ދަނޑަކަށް ބޭނުންވާ ވެލި އެޅުމަށްޓަކައި 40 ކޮނޑީގެ ފަސްއެޅުމަށް މިހާރު ކޮންމެވެސް އެއްރަށެއް ހިއްކާ ނިމޭއިރުގައި، މިރަށަށް އައުމަށް ހަމަޖެހިފައި އޮތްކަން. އެހެން ނަމަވެސް، މިހުރިހާ ކަމެއްގެ ތަފްޞީލުވެސް އަޅުގަނޑު އެދެނީ، މީގެ ވަކިވަކި ކަންތައްތަކުގެ ތަފްޞީލު، ތިޔަބޭފުޅުން ތިއްބަވައިގެން މަސައްކަތް ކުރައްވާށޭ. އަޅުގަނޑު އެނބުރި ގޮއްސަ ހައުސިންގ މިނިސްޓަރާއި، މިތާނގެ ސުނާމީގެ ގެތަކާއި، ބިމުގެ މައްސަލަތަކާއި، ޖާގައިގެ މައްސަލަތަކާ ބެހޭގޮތުން ތަފްޞީލުކޮށް އިށީންނާނީ. އެހެންވީމާ، އެކަމުގެ ޔަޤީންކަން ހަމަ މިރަށުގެ ރައްޔިތުންނަށް، ކައުންސިލަށް އަޅުގަނޑު އަރުވާ ވާހަކަވެސް އަޅުގަނޑު ދަންނަވާލަން.\nއަޅުގަނޑު ހަމަ ނިންމާލަމުން، އަޅުގަނޑުގެ ނަޞޭޙަތެއް ތިޔަބޭފުޅުންނަށް ހަމަ ދަންނަވާލަން ބޭނުންވޭ. އަޅުގަނޑު އެދެނީ، އަޅުގަނޑުމެންގެ މި މަސައްކަތް ކުރިއަށްދާއިރުގައި ހިނގާށޭ، އެކުވެރިކަމާ އެކީގައި ކުރިއަށްދަމާ. ކައުންސިލްވެސް މިއަދު އެ ދައްކަވަނީ ހަމަ ވަރަށް ރަނގަޅު ނަމޫނާއެއް. އަޅުގަނޑުމެންގެ ޕީ.ޕީ.އެމް.ގެ ޒުވާނުންވެސް ވަރަށް ރަނގަޅު ނަމޫނާ މިރަށުން އެބަ ދައްކަވާ. މިދިޔަ ދުވަސްތަކުގެ ތެރޭގައި، އަޅުގަނޑުމެން ވަރަށް ގިނަ ހިތްދަތިކަން ތަޙައްމަލްކޮށްފީމު. ހަމަ އަޅުގަނޑުމެން ވާދަވެރިކަމުގައި ކުރަންނުޖެހޭ ހިސާބަށް، އިންފާރު ފަހަނަޅައި އަޅުގަނޑުމެންނަށް ދަތުރުވެވިއްޖެ ބައެއް ޙާލަތްތަކުގައި. އެހެން ނަމަވެސް، މިރަށަކީވެސް ޙަޤީޤަތުގައި، މިރަށުގެ ރައްޔިތުންނަށްޓަކައި އެބަޖެހޭ އެކުވެރިވެގެން އެންމެން، ސިޔާސީ ފިކުރު، ކޮންމެ ދިމާއެއްގައި އޮތަސް، އެ ބާއްވާފައި، މަސައްކަތް ފަށައިގަންނަން އެބަޖެހޭ. ކުށުގެ ވެށި ވަރަށް ފުޅާ ރާއްޖޭގެ ހުރިހާ ތަނެއްގައި. މިރަށުގައިވެސް އެ މައްސަލަ އެބައޮތް ދިމާވެފައި. އެކަންތައްތައް މިރަށުގައިވެސް މި ދިމާވެފައި އޮތް ނާމާންކަމާއި، ކުށުގެ ވެށިން ސަލާމަތްވެވޭނީ، މިތާ މިތިއްބެވި މަންމައިން، ޚާއްޞަ ގޮތެއްގައި މި ދައުރު އަދާކޮށްގެން. އަޅުގަނޑުމެން، ބެލެނިވެރިން މިދައުރު އަދާކޮށްގެން. ރަނގަޅު ތަރުބިއްޔަތަކާ ދިމާއަށް، އަބަދު ނަފްރަތާއި ނުރުހުމުގެ ވާހަކަ، ކަންފަތަށް ފޯރުކޮށްދިނުމުގެ ބަދަލުގައި، އަޅުގަނޑުމެން އެބަޖެހޭ، ރަނގަޅު ތަރުބިއްޔަތެއްގެ ތެރެއިން ކުދިން ގެންދަން ބާރުއަޅަން. ޅަ ކައުންސިލެއް މިއޮތީ. އެހެން ނަމަވެސް، އެބޭފުޅުންވެސް މަސައްކަތް ކުރައްވަންވީ، ވެރިންގެ ހައިސިއްޔަތުން އެންމެން އެކީގައި ކުރިއަށްދާން. އެ މަސައްކަތް ނުކުރާ ކަމުގައިވަންޏާ، ކިތަންމެވަރަކަށް އަޅުގަނޑުމެން ޞިއްޙީ މަރްކަޒު މަރާމާތު ކުރިޔަސް، ކިތަންމެ ވަރަކަށް ސްކޫލްގެ ޖާގަ ބޮޑުކުރި ކަމުގައިވީނަމަވެސް، ކިތަންމެ މިސްކިތެއް ތަޢުމީރުކުރި ކަމުގައިވީނަމަވެސް، ޙަޤީޤީ ފައިދާއެއް ނާންނާނެ، އަޅުގަނޑުމެންގެ މޫނުމަތި ރަނގަޅުނުވާ ކަމުގައިވަންޏާ.\nކީރިތި ރަސޫލާ ޙަދީޘްފުޅު ކުރައްވަނީ، اَتَّبَسُّمُ صَدَقَة މުސްލިމުންގެ ރީތި ނަމޫނާއަށް އިޝާރާތް ކުރައްވަމުން، އެކަލޭގެފާނު ޙަދީޘް ކުރައްވަނީ،اَتَّبَسُّمُ صَدَقَة [މުސްލިމުންނަށް ހިނިތުންވުމަކީ ޞަދަޤާތެކޭ.] [ހިނިތުންވުން] އަޅުގަނޑުމެން މިއަދު އެ މަންޒަރު ދެކެން ބޭނުންވާ ދަރަޖައަކަށް ނުފެނޭ ދޮއެއްތޯ ހިތާމަޔަކީ. މިހެން އަރައިގެން ދާއިރުގައި، އަޅުގަނޑުމެންގެ މީހުންނަށް އުނދަގޫ ކަމަކަށްވަނީ، ތެދުވެގެން ސަލާމްކޮށްލަންވެސް، ހީލުންވެސް. އެދަރަޖައަކަށް ދަތުރުކުރާކަށް ނުޖެހޭ. އަޅުގަނޑުމެންނަށް އެބޭ ފެނޭ މުސްލިމުންގެ ޙާލަތު މިއަދު. އަޅުގަނޑުމެން މިއަދު ޝުކުރުވެރިވާން އެބަޖެހޭ، އަޅުގަނޑުމެންނަށް މިނިވަންކަން ދެއްވީތީ، އަޅުގަނޑުމެންގެ ޤައުމެއް އޮތީތީ. އަޅުގަނޑުމެން ފަޚްރުވެރިކަމާއެކު ދިދަ ވިހުރުވާލަން ފުރްޞަތް ލިބޭތީ. ބައްލަވާ، އަޅުގަނޑުމެންނަށްވުރެ މާ ހަށިގަނޑު ވަރުގަދަ، މާ ރީތި ބޮޑެތި ބިޔަ މީސްމީހުން އުޅޭ ޙާލު ދޮއެއްތޯ. މުސްލިމުން ފަލަސްޠީނުގައި، ޣައްޒާގައި، އެހެން ތަންތާނގައި. ކީރިތި ޤުރްއާނުގައި اللّـه سبحـانـه وتعـالىވަޙީކުރައްވަނީ، لَئِن شَكَرْتُمْ لَأَزِيدَنَّكُمْ وَلَئِن كَفَرْتُمْ إِنَّ عَذَابِي لَشَدِيدٌ ތިޔަބައިމީހުން ޝުކުރުވެރިވާށޭ، ޝުކުރުވެރިވެއްޖެނަމަ، ނިޢުމަތްތައް އިތުރުކުރައްވާނަމޭ. ޙާލަތު ރަނގަޅު ކުރައްވާނަމޭ. އެއީ اللّـه سبحـانـه وتعـالىގެ ވަޢުދެއް.އެކަންތައްތަކަށް އަޅުގަނޑުމެން އަވަސްވެގަންނަން، އަޅުގަނޑު ތިޔަބޭފުޅުންނަށް އިލްތިމާސް ކުރަން. އަޅުގަނޑުމެން އެކަން އެގޮތަށް ކޮށްފި ކަމުގައިވާނަމަ، ޙާލަތު ރަނގަޅުވާނެ.\nއެހެންވީމާ، އަޅުގަނޑުގެ ދުޢާއަކީ، އަޅުގަނޑުމެން ކުރާ މަސައްކަތުގައި، އެންމެން އެކީގައި ކުރިއަށް ދިޔުމަށްޓަކައި މިރަށުގެ ޒުވާނުން، ހުރިހާ ޒުވާނުންވެސް އެކީގައި އަތް ގުޅާލައިގެން، އެމަސައްކަތް ކުރެއްވުން. އަދި މިއަހަރާއި، ކުރިއަށް މިއޮތް ދުވަސްތަކުގައިވެސް ކައުންސިލާއި، ރައްޔިތުންގެ މަޖިލީހުގެ މެންބަރުންނާއި، އަތޮޅު ކައުންސިލްގެ ރައީސާ، ތިޔަ ހުރިހާ ބޭފުޅުންވެސް އެކީގައި، ކުރިއަށް އޮތް ދުވަސްތަކުގައި، އަޅުގަނޑުމެންގެ ސަރުކާރާ އެކީގައި އަދި އެންމެން އެކީގައި، ރައްޔިތުން އެކީގައި މަސައްކަތް ކުރުމުގެ ހިތްވަރު އަޅުގަނޑުމެންނަށް ލިބުން. اللّـه سبحـانـه وتعـالىއަޅުގަނޑުމެން ކުރާ މަސައްކަތުގެ ތައުފީޤާއި ބަރަކާތް މިންވަރު ކުރައްވާށި. އާމީން.\nوالســّلام عليــكم ورحـمــة اللّـه وبـركاتـه\nމާލޭ ކުޅިވަރު އެކުވެނީގެ ސިންތެޓިކް ޓްރެކް ހުޅުވުމުގެ ރަސްމިއްޔާތުގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު\n16 ޖަނަވަރީ 2021, ރައީސްގެ ވާހަކަފުޅު\nކުޅިވަރުގެ ރޮނގުން ދިވެހިން ދެކޭ ހުވަފެންތައް ޙަޤީޤަތަކަށް ހެދޭނެ މަގު ޒުވާނުންނަށް ފަހިކޮށްދިނުމަށް ސަރުކާރުން ގިނަގުނަ މަސައްކަތްތަކެއް ކުރަމުންދާކަމުގައި ރައީސުލްޖުމްހޫރިއްޔާ ވިދާޅުވެއްޖެ\n16 ޖަނަވަރީ 2021, ޚަބަރު\nރައީސުލްޖުމްހޫރިއްޔާ، އިންތިޤާލީ އިންސާފުގެ ޤާނޫނުގެ ދަށުން ޗީފް އޮމްބަޑްސްޕަރސަން އަދި އޮމްބަޑްސްޕަރސަންގެ މަޤާމަށް ބޭފުޅުން ޢައްޔަންކުރައްވައިފި\n15 ޖަނަވަރީ 2021, ޚަބަރު


މެންބަރުންގެ ޚިޔާލު: މުޤައްރިރުގެ އަމިއްލައެދުން ނެތިފައި ކޮބައިހެއްޔެވެ؟ – Maldivian Democratic Party\nމެންބަރުންގެ ޚިޔާލު: މުޤައްރިރުގެ އަމިއްލައެދުން ނެތިފައި ކޮބައިހެއްޔެވެ؟\nސްޕްރީމް ކޯޓުގެ ބެންޗު އެކުލަވާލުމުގެ މައްސަލާގައި މައިދެޕާޓީ އެއްގަލަކަށްއަރައި ފިސާރި އެކުވެރިކަމާ މަސްލަޙަތުގައި އެކަން ނިންމާލިގޮތްފެނި ވެރިކަމަށް އައުމަށް ފެންބޮވާފައިވާ ކުދިޕާޓީތަކުގެ ވެރީންނަކަށް މިކަން ހަޖަމުކުރާކަށް ނުކެރުނެވެ. ކުރިޔައްއޮތްތަނުގައި ބޮޑުދެޕާޓީން ޤައުމުގެ މަސްލަޙަތަށް ރިޢާޔަތް ކޮށްގެން އެކުވެރިކަމާއެކު ކަންކަން ނިންމަމުން ގެންދާން ފަށައިފިނަމަ ތިމާމެންގެ ދުވަސްގޮސް މައިދެޕާޓީން އިތުރު ކާމިޔާބުތަކެއް ހޯދަފާނެކަން ޔަޤީންވުމަކީ ސިޔާސީ ލީޑަރުންނޭ މިކިޔާ މީހުންގެ ތެރެއިން އަމުދުން ލިޔާންކިޔާން ނޭނގޭ އެކަމަކު ތިމާޔަކީ ދުނިޔޭގައިހުރި އެންމެ ފައިސާގެ ގޮތުން ބޭނުންކަމެއް ކުރެވޭނެ މީހާ ކަމުގައިދެކޭ މީހަކަށް އެއްގޮތަކަށްވެސް ރުހެވޭނޭ ކަމެއް ނޫނެވެ. އެހެންކަމުން މިކަހަލަ މިހުންގެ ބާރުގައި މަޖްލިސް އަނެއްކާވެސް މިފެންނަމުންދަނީ އެބުނާކަހަލަ މަސްމާރުކޭޓަކަށް ބަދަލުކޮށްލާން އުޅޭތަނެވެ. ސްޕްރީމް ކޯޓުގެ މައްސަލާގައި ރީތިމިސާލެއް ދެއްކުމުން އުންމީދު އާވެގެންދިޔަ ރައްޔިތުންގެ ހިއްތަކަށް އަނެއްކާވެސް ނުތަނަވަސްކަމާ ބިރުވެރިކަން ވަންނާން ފެށީއެވެ.\nސިޔާސީ ޕާޓީތަކުގެ މެދުގައި ޚާއްސަކޮށް މައިދެޕާޓީގެ މެދުގައި ވާހަކަތައް ދެކެވެމުންދާތީވެ މަޑުޖައްސާލެވިފައިއޮތް މާލިއްޔަތުގެ ޤާނޫނު އަނެއްކާ ކުއްލިޔަކަށް މަޖިލިހުގެ ތަޅުމަށް ގެނެސް އަރާރުން ގަނޑަކަށް ބަދަލު ކޮށްލައިފިއެވެ. ހަމައެއާ އެކު އިއްތިހާދުވެގެން ބައެއްމީހުން އެއަރޕޯޓު މައްސަލަ ބުރެކިޖައްސާލަން އެމީހުންގެ ދަޢުވަތުގައިތިބި ގޮނޑި ކޮއްކޮމެންގެ ގާތަށް ދަނީޔޯލައެވެ. ރައްޔިތުންނަށް ހިންހަމަ ޖެހިލައިގެން އުޅެލެވިދާނެ ކަމުގެ ކުޑަކުޑަ އުންމީދަކާއެކު ދިމާހަލާކުގެ ތެރެއަށް ޤައުމު ވައްޓާލުމަށް އަނެއްކާވެސް ގޮތްދޫނުކޮށް އަރުވާޖަހާ ކަމަރުބަނީހެން ހީވާން ފަށައިފިއެވެ.\n“ބަލަގަ ހުންނަ ލަދުހަޔާތްކުޑަކަން ދެކިބަލާށޭ ” ބަލަގަ ޖަލަށޭ ގަޅާލީ ” ފަދަ ހަޑިހުތުރު ބަހުރުވައިން ވާހަކަދެއްކުމާއި، ކަލަގޮވުމަށް މަޝްހޫރު އަދި ރާއްޖޭގެ ބޮޑުމަހުޖަނު ކޮމެޓީގެ މުޤައްރިރަކަށް ވެޑުވިއެއިންނަނީ ހަމަ އަމިއްލައެދުމުގެ ކަންފުޅެއްވެސް ނެތީމަދޯއެވެ. މުޤައްރިރު ކަމުގައިވެސް އެންމެ ކުޑަމިނުން އެކޮމެޓީން ނެރޭ ރިޕޯޓެއްވެސް ތަންކޮޅެއް ފަސޭހަކޮށް ދޭހަވާގޮތަކަށް ކިޔާލަންއެނގޭ ފެންވަރުގެ މީހަކު ބައިންދާފައި ފައިބަން ނުކެރިގެން އެއުޅެނީ ހަމަ އަމިއްލަ އެދުމެއް އަމުދުން ނެތީމަދޯއެވެ. މާދަމާވެސް ޓެކްސް ނަގާންފަށައިފިނަމަ އެންމެ ގިނަ ފައިސާ ޓެކްސްގެ ގޮތުގައި ދައްކަންޖެހޭ މަހުޖަނުކަލޭގެ ” ބަޅުރުއްދޮށުގައި ގެއަޅައިގެން” އެކޮމެޓީގައި އެއިންނަނީ މިއީކިހާވަރެއްގެ ހަމަޖެހޭ ކަމެއް ހެއްޔެވެ؟\nދައުލަތަށް އާމްދަނީ ހޯދުމަށް ބޭނުންވާ ޓެކްސްބިލްތައް އަނެއްކާވެސް ފަހަތަށް އެއްލާލައި ތިމާމެންގެ އަމިއްލަ މަސްލަޙަތުތައް ޙިމާޔަތް ކުރުމަށާއި ސަރުކާރަށް ވީހާދަތިކޮށް ފިއްތައި ސަރުކާރު ވައްޓާލުމަށް އަބަދުވެސް ކުރަމުންގެންދާ މަސައްކަތް އަނެއްކާވެސް މިވަނީ ކުރިޔަށް ނެރެފައެވެ. މިކަމުގައި ބެލެވޭގޮތުން “ޓޮމް އާއިޖެރީ ” އެއްބައިވެ ޑީއާރުޕީގެ ތެރެއަށްވެސް އަނެއްކާ ފަނިވައްދައި އިތުރު ހަލާކާއި ގެއްލުން ހޯދޭނެ މަގުތައް އެދަނީ ކޮށަމުންނެވެ.\nޤައުމުގައިހުރި އެންމެ މުއްސަނދި މީހާއަށްވީ ކިހިނަކުންކަން ، ހޯދައިގަނެގެން އެއުޅޭ މުއްސަނދި ކަމުގެ ހިޔަނީގައި ނިވާކޮށްގެން އުޅޭނީ ކިހާވަރެއްގެ ޚިޔާނާތްތަކަކާއި ހަޑިމުޑުދާރު ކަންތައްތަކެއްކަން ނޭނގޭ އެންމެ ދިވެއްސަކުވެސް ނޫޅެއެވެ. އެކަމަކު ސިއްދީޤުލް އަކްބަރަކީ ތިމަންނާއޭ ބުނެ ރައްޔިތުންގެ މެދުގައި ބޮޑުބުނެފައި އެކަހެރިވެއޮންނަނީ އަބޫޖަހުލުގެ ސިކުނޑީގެ މަތީފަށަލައިގައި ދޫލާންކަމުގައިވާނަމަ މީހާގެ ނިޔަތާއި ޢަމަލާ ދިމާވާނީ ކިހާވަރަކަށްކަން އެންމެންނަށްވެސް އެނގޭނެއެވެ. އިއްޔެ އެހައްދުވަހު ކުޑަހުވަދޫ ފަސްމަތީގައި މީހުންއެއްކޮށްގެންހުރެ ކަރުނައަޅައި ރޮއެފައި ” ހެޔޮނުވާނެޔޭ މައުމޫނު ނުހޮވައްޗޭ އޭނާ ހޮވައިފިއްޔާ އޭނަޔާ ޔާމީނާ ވެގެން ތިމަންނާ އަވަދި ކޮށްލާނެޔޭ އެވަރުގެ ދޮގުވެރި މަކަރުވެރި ނުލަފާބަޔަކު ނުތިބޭނެޔޭ” ގޮވަގޮވާފައި މިއަދުއަރާ ” މައުމޫނުވަރުގެ މާތް އޯގާތެރި ތެދުވެރި އެހެންމީހަކު ނުހުންނާނެޔޭ ” ގޮވަމުން އެބުނާ ޔާމީނަކާ ހަސްގަނެގެން ދައްކާލި ” ރޯސްއެއްގެ ވަހުން” ހިތައްވީގޮތަކުން އަތުންވީއްލާން ނޭނގިގެން ދުވާތަން ފެނުމުން ” މުނާފިގުކަމަކީ ” ކޮބައިބާވަޔޭ ވެސް ހިތައްއަރައެވެ.\nމިފަދަ ދެދުވަހު އެއްގޮތުގައި އުޅެންނޭނގޭ ޚާއިނުންނަކީ ކޮންމެ ޤައުމެއްގައިވެސް އުޅޭ ބަޔެކެވެ. އެހެނަސް މިހާދަށުދަރަޖައިގައި މިފަންތީގައި ހިމެނިގެން އުޅޭމީހުންނަކީ ހިންދީ ފިލްމުތަކުން ނޫނިއްޔާ ނުފެންނަ ބަޔެކެވެ. ވާނީވެސް އެހެންތާއެވެ. އެއްކަލަ ” ސުޝްމިތާސެން” ގާތުވެސް ފެންފުޅި ހިފައިގެން މިއައީ ކީއްކުރަން ކަންވެސް ބުނެދޭކަށް ނޭނގުނިއްޔާއެވެ. އިނގިރޭސި ސްޕީޗެއް ކޮލެޖު ކުއްޖަކުލައްވާ ތާނައިން ލިޔުއްވައިގެން އަރާ ނަސަންދުރައިގައި އެންމެހާ ދިވެހީން ބޭރުބަޔެއްގެ ކުރިމަތީގައި ބޮލާފޮށާއެޅުވުނު އިރުވެސް ނޭނގުނު މީހަކަށް އިތުރަށް އެނގޭނީ ކޮންކަމެއްހެއްޔެވެ؟ އަމިއްލައެދުމެއް ތިމާގެ ނެތޭ ބުނާއިރު އަމަލާ ބަހާ ދިމާވަނީ ކިހާވަރަކަށްކަން ދިވެހީންނަށް އެބައެނގެއެވެ. ރައީސްކަމަށް ކުރިމަތިލީމައި ތިންވަނައިގެ ތެރޭވެސް ލައްވާނުލީ މީހާގެ ޚަސީލަތަކީ ކޮބައިކަން ގާތުގައި އުޅޭމީހުންނޫން މީހުންނަށްވެސް އެނގޭތީއެވެ. އަމިއްލަ އެދުމުން ފޯވެފައިހުރި މިންވަރު މީހުންނަށް އެނގޭތީއެވެ. ތިޔަށްވުރެ އަމިއްލައެދުން ބޮޑުވެއްޖެނަމަ ހީވަނީ ޤާރޫނަށް ޖެހުނު ހާލުނުޖެހިވެސް ސަލާމަތް ނުވާނެހެންނެވެ.


West Ham league ge4ah.\nވެސްޓްހޭމް ލީގުގެ ހަތަރަކަށް\nއިނގިރޭސި ޕްރިމިއާ ލީގުގައި ރޭ ވުލްވްސް އަތުން 3-2 އިން މޮޅުވެ ވެސްޓް ހޭމް ޔުނައިޓެޑް ލީގުގެ ހަތަރު ވަނަ އަށް ޖެހިލައިފި އެވެ.\nރޭގެ މެޗުގެ ފުރަތަމަ 14 މިނިޓް ތެރޭގައި ވެސްޓް ހޭމް އިން ވަނީ ދެ ގޯލުގެ ލީޑެއް ނަގައިފަ އެވެ. މެޗުގެ ހަ ވަނަ މިނިޓްގައި ވްލަޑިމީރް ސޫފާލް ދިން ބޯޅައަކުން ވެސްޓް ހޭމް އަށް ލީޑުނަގައިދިނީ ޖެސީ ލިންގާޑް އެވެ. އަދި 14 ވަނަ މިނިޓްގައި އާތޫރް މަސުއާކޫ ދިން ބޯޅައަކުން ޕަބްލޯ ފޯނާލްސް ވަނީ ވެސްޓް ހޭމަށް ދެ ވަނަ ލަނޑެއް ޖަހައިދީފަ އެވެ.\n38 ވަނަ މިނިޓްގައި ލިންގާޑް ތަނަވަސްކޮށްދިން ފުރުސަތެއްގައި ޖެރަޑް ބޮވެން ވަނީ ވެސްޓް ހޭމްގެ ތިން ވަނަ ގޯލު ކާމިޔާބުކޮށްފަ އެވެ.ވުލްވްސް އިން ވަނީ ފަސް ބެލުމެއްނެތި ކުރި މަސައްކަތުން ދެ ގޯލު ޖެހި އެވެ. މެޗުގެ 44 ވަނަ މިނިޓްގައި ވުލްވްސްގެ ފުރަތަމަ ގޯލު ޖެހީ އެޑަމާ ޓްރައޮރޭ ދިން ބޯޅައަކުން ލެއަންޑްރޯ ޑެންޑޮންކާ އެވެ. މެޗުގެ 68 ވަނަ މިނިޓްގައި ޕެޑްރޯ ނެޓޯ ތަނަވަސްކޮށްދިން ފުރުސަތަކުން ވުލްވްސްގެ ދެ ވަނަ ގޯލު ޖެހީ ޒުވާން ފޯވާޑް ފަބިއޯ ސިލްވާ އެވެ.\nރެލިގޭޝަނުގައި އޮތް ވެސްޓް ބްރޮމް އަތުން ހަތަރު ވަނައިގައި އޮތް ޗެލްސީ ބަލިވުމުން ރޭގެ މެޗުން މޮޅުވެގެން ހަތަރަކަށް އެރުމުގެ ފުރުސަތު ވެސްޓް ހޭމް އަށް އޮތީ ލިބިފަ އެވެ. ވެސްޓް ހޭމް ހަތަރު ވަނަ އަށް އެރީ 30 މެޗުން 52 ޕޮއިންޓް ހޯދައިގެންނެވެ. ޗެލްސީ ފަސް ވަނައިގައި އޮތީ 30 މެޗުން 51 ޕޮއިންޓާ އެކު އެވެ.


ކަނޑު އަޑީގައި ކުރި ކައިވެނި\nމިއީ ދިވެއްސަކު ކަނޑު އަޑީގައި ކުރި ދެވަނަ ކައިވެނި\nމެއި 13، 2018: ވޭލް ސަބްމެރިންގައި 30 މީޓަރަށް ފީނުމަށް ފަހު، ކައިވެނިކުރުމަށް ތައްޔާރުވެގެން\nމެއި 13، 2018: ރާނިޔާ އަކީވެސް ޑައިވް ކުރާ ޒުވާނަކަށް ވުމުން ކަނޑު އަޑީގައި ކައިވެނި ކުރުމަކީ އޭނާ ދެކެމުން އައި ހުވަފެނެއް\nމެއި 13، 2018: ކައިވެނި ހަފްލާތައް އިންތިޒާމު ކުރާ މަޝްހޫރު ވެޑިންގް ޕްލޭނިންގ ކުންފުނި "ޕަރފެކްޓް ސެލެބްރޭޝަންސް" އިން. މި ކައިވެނީގެ ކަންކަން އިންތިޒާމުކޮށް ރޭވިފައިވާ ގޮތަށް ވޭލް ސަބްމެރިންގައި 30 މީޓަރަށް ވުރެ ވެސް އަޑީގައި ކައިވެނި ކޮށް ނިންމާލީ ހަމަ ވަރަށް "ޕަރފެކްޓް" ކޮށްގެންނެވެ.\nމެއި 13، 2018: 23 އަހަރުގެ މަފްޒޫލް މައުރޫފާއި 18 އަހަރުގެ ރާނިޔާ އަޝްރަފް ކައިވެނި ކުރީ3އަހަރު އެ ދެ ޒުވާނުން ރަށްޓެހިވެގެން އުޅުމަށް ފަހުގައެވެ.\nމެއި 13، 2018: ކައިވެނީގެ ރަސްމީ ކަންކަން ސަބްމެރީންގައި ނިމުމުން، ޑައިވް ކުރާ އެ ދެމަފިރިން ބޭނުންވީ ކައިވެނީގެ ރީތި ހެދުމުގައި ކަނޑުގެ އަޑީގައި ފީނާލުމަށެވެ.\nމެއި 13، 2018: ރާއްޖެޓީވީއަށް މި ތާރިހީ ހަފްލާއަށް ދިއުމުގެ ފުރުސަތު ލިބުނެވެ. މި އިވެންޓުގައި ބައިވެރިވުމަށް ކަނޑު އަޑިއަށް ދިޔަ ނޫސްވެރިޔަކީ ރާއްޖެޓީވީގެ އައިމިނަތު ނުޒުހާއެވެ. އިވެންޓުގައި ދެ ފަރާތުގެ އާއިލީ މެންބަރުންނާއި ދެމަރިފިންގެ ބައެއް ގާތް މީހުން ބައިވެރިވިއެވެ.\nދެމީހުންގެ ހުވަފެނުގައި ހަގީގީ ކުލަ ޖެހިގެން ދިޔައީ 13 މެއި 2018 ވަނަ ދުވަހުގެ މެންދުރު ފަހު 3.40 ގައި ކަނޑުގެ އަޑީގައި މަފްޒޫލް އޭނާގެ އަނބި "ރާނީ" ގަބޫލު ކުރުމާއި އެކުގައެވެ. އެއާއިއެކު 1700ރ ގެ ރަން ރާނިޔާއަށް ރައްދު ކުރިއެވެ.


ކައިވެންޏަށް 11 އަހަރެވެ. ދަރިފުޅަށް9އަހަރެވެ. ދިރިއުޅެމުން އައީ އުފާވެރިކަމުގައެވެ. ނަމަވެސް އޮފީސް މާޙައުލުން ބައްދަލުވި ޒުވާން އަންހެންކުއްޖަކު ދެކެ ލޯބިވެވުނެވެ. ކައިވެނިކުރަންވެސް ނިންމުނެވެ. އެކަން އަނބިމީހާއަށް ފަޅާއެރުމުން އަނބިމީހާ ވަރިވެސްކުރީމެވެ.\nއަނބިމީހާ ރޮއިރޮއިހުއްޓައި ދަރިފުޅުވެސް ގޮވައިގެން ގެއިން ނުކުމެގެން ދިއައީމެވެ. ދަރިފުޅާއި އަޅުގަނޑު ބަދަލުވީ އަޅުގަނޑުގެ މައިންބަފައިންގެ ގާތަށެވެ. މައިންބަފައިން ރުޅި އަންނާނެތީ އެވަރުންވެސް ވަރިކުރި ކަމަކަށް ނުބުނަމެވެ.\nއާދައިގެމަތިން އެރޭ ދެމީހުން ބައްދަލުވުމުން ބުނީމެވެ. "އަވަހަށް ކައިވެނިކުރަންވީއެވެ. އަނބިމީހާވެސް ވަރިކޮށްފީމެވެ. ދަރިފުޅުވެސް އަތުލީމެވެ. ކައިވެނިކޮށްގެން3މީހުން އެކުގައި އަވަހަށް ދިރިއުޅެން ފަށަންވީއެވެ."\nއެހިސާބުން އޭނާގެ ވާހަކަ ބަދަލުވެއްޖެއެވެ. ދަރިފުޅު ބަލައިދޭން ކުރިން އެއްބަސްވިނަމަވެސް ވަގުތު ޖެހުމުން އެކަމަށް އެއްބަހެއް ނުވިއެވެ. ބުނީ ދަރިފުޅު ރަނގަޅަށް ބެލޭނީ އޭނާގެ މަންމައަށް ކަމަށާއި ދެމީހުންނަށް މިނިވަންކަމާއިއެކު އުފާވެރި ދިރިއުލުމެއް އުޅެވޭނީވެސް ދަރިފުޅު އޭނާގެ މަންމަ ގާތުގައި ބަހައްޓައިގެން ކަމަށެވެ.\nއެކަމުގައި އުފެދުނު ޚިޔާލްތަފާތުވުން ޙައްލުނުވުމުން ދެމީހުން އެންމެފަހުން ވަކިވީއެވެ. އެއީ ކޮންމެ ގޮތެއްވީނަމަވެސް ދަރިފުޅާއިވަކިން ދިރިއުޅެން ބޭނުންނުވާތީއެވެ. މަސްތުވާތަކެތީގެ ުރއްކާ މިހައި ބޮޑަށް ޢާންމުވެފައި އޮތްއިރު މަންމައަށް އެކަނި ދަރިފުޅު ނުބެލޭނެތީއެވެ.\n6 މަސްދުވަސްވަންދެން މަޑުކޮށލައިގެން ހުރެ ވަރަށް ފުންކޮށް ވިސްނުމަށްފަހު އަލުން ކައިވެނިކުރުމުގެ ބޭނުމުގައި އަނބިމީހާ ގާތަށް ދިއުމުން ފެނުނީ މުޅިން ތަފާތު މަންޒަރެކެވެ. އޭނާ އެހެން މީހަކާއި ކައިވެނިކޮށްގެން އެމީހާގެ2ދަރިން ބަލަނީއެވެ. ވަރިވެގެން އަޅުގަނޑާއި ކައވެނިކުރަން އެއްބަހެއް ނުވިއެވެ. ނަމަވެސް ދަރިފުޅު ބަލައިދޭން ހުރީ ތައްޔާރަށެވެ. އެންމެފަހުން އަޅުގަނޑަށް މަޖުބޫރުވީ ދަރިފުޅު އޭނާގެ ގާތުގައި ބަހައްޓައިގެން ބަލާށެވެ.\nއަނބިމީހާ ވަރިކުރި ދުވަހު އަޅުގަނޑު ގެއިން ނުކުތީ އަނބިމީހާ ރޮއިރޮއި ހުއްޓައެވެ. އަލުން ކައިވެނިކުރަން ބޭނުންވެގެން ދިއަ ދުވަހު ގެއިން ނުކުންނަމުން ކަރުނައަޅަން ޖެހުނީ އަޅުގަނޑަށެވެ. އެކަންވެގެން ދިއައީ ލިބުނު ވަރަށް އަގުހުރި ފިލާވަޅަކަށެވެ.\nއެއިގެ2އަހަރުފަހުން އަޅުގަނޑުވެސް ކައިވެނިކުރީމެވެ. ކައިވެނިކުރީ އަޅުގަނޑާއި އެއް އުމުރެއްގެ3ދަރިންގެ މަންމައަކާއިއެވެ. އޭނާހުރީ އަޅުގަނޑުގެ ދަރިފުޅުވެސް ބަލައިދޭން ތައްޔާރަށެވެ. ނަމަވެސް ދަރިފުޅު ދެން ދުވަހަކުވެސް މަންމަ އާއި ވަކިކުރަން ބޭނުންނުވާތީ މަންމަ ގާތުގައި ބެހެއްޓީއެވެ.\nއަޅުގަނޑަށް ކުރިމަތިވި މިކަންކަމުން އަޅުގަނޑަށް ޙާޞިލުވި ޢިބްރަތަކީ ޢުމުރުން ޅަ ކުދިންނާއި ކައިވެނިކުރަން އުޅުމުން ލިބިދާނެ ބޮޑު ގެއްލުމެވެ. ޙަޤީޤަތުގައި އެކަންވާނެވެސް ގޮތެވެ. އަމިއްލަ ދަރިއަކު ނުލިބެނީސް މަންމައަކަށްވާން ބޭނުންވާނީ ހާހަކުން އަންހެނެކެވެ. ކުށްވެރިއަކީ ހަމަ އަޅުގަނޑެވެ. ކުށް ކުރެވުނީ ހަމަ އަޅުގަނޑަށެވެ.\n- ޢަބްދުﷲ ޝިފާން / މިއަދުނޫހުގެ ކިޔުންތެރިއެއް


Hurihaa Gaumeh Ge Sih'hee Hidhumaiytherinnah Qatar Airways In Hiley Ticket Dhenee - Vaguthu\nހުރިހާ ގައުމެއްގެ ސިއްހީ ޚިދުމަތްތެރިންނަށް ޤަތަރު އެއާވޭސް އިން ހިލޭ ޓިކެޓް ދެނީ!\nކޮވިޑް-19 އާއި ގުޅިގެން މުޅި ދުނިޔެ ސިއްހީ ޚިދުމަތްތެރިންނަށް ޝުކުރު އަދާކުރަމުން ދަނިކޮށް ޤަތަރު އެއާވޭސް އިން ހާއްސަ ގިވްއަވޭއެއް މިއަދު ފަށައިފިއެވެ.\nބައިނަލްއަޤުވާމީ ނަރުހުންގެ ދުވަހުގެ މުނާސަބަތުގައި ޤަތަރު އެއާވޭސް އިން ފެށި ޕްރޮމޯޝަންގައި އެއްލައްކަ ޓިކެޓް ހިލޭ ދިނުމަށް ވަނީ ހަމަޖެހިފައެވެ. ނަރުހުންގެ ދުވަހާއި ގުޅިގެން ޕްރޮމޯޝަން ފެށި ނަމަވެސް ސިއްހީ ދާއިރާގައި މަސައްކަތް ކުރާ ކޮންމެ މީހަކަށް ވެސް ޓިކެޓް ހޯދަން އެދުމުގެ ފުރުސަތު އެބައޮތެވެ.\nމި ޕްރޮމޯޝަންގެ ދަށުން ޓިކެޓް ލިބޭނީ ފުރަތަމަ ޓިކެޓް ހޯދަން އެދޭ ފަރާތްތަކަށެވެ. މިމަހުގެ 18 ވަނަ ދުވަހާއި ހަމައަށް ޓިކެޓަށް އެދުމުގެ ފުރުސަތު ވަނީ ހުޅުވާލާފައެވެ.\nޤަތަރު އެއާވޭސްއިން ބުނީ ހުރިހާ ޤައުމެއްގެ ސިއްހީ ހިދުމަތްތެރިންނަށް ޕްރޮމޯޝަންގައި ބައިވެރިވުމަށް ފުރުސަތު ދިނުމުގެ ގޮތުން ކޮންމެ ޤައުމަކަށްވެސް ކޮންމެ ދުވަހަކު ވަކި އަދަދެއްގެ ފުރުސަތު ދިނުމަށް ކަޑައަޅާފައިވާކަމަށެވެ.\nސިއްހީ ހިދުމަތްތެރިކަންގަ އަގު ވަޒަންކޮށް، ޝުކުރު އަދާކުރުމަށް ޤަތަރު އެއާލައިންސް އިން ހިލޭ ޓިކެޓު ދިނުމުގެ އިތުރުން ޤަތަރުގެ ހައްމާދު އިންޓަރނޭޝަނަލް އެއަރޕޯޓުގެ ޓިއުޓީ ފްރީ އައުޓްލެޓްތަކުން 35 އިންސައްތަ ޑިސްކައުޓް ލިބޭ ވައުޗަރެއް ވެސް ދިނުމަށް ހަމަޖެހިފައެވެ. މިގޮތުން ދެވޭ ވައުޗަރތަށް ޑިސެންބަރު މަހުގެ 31 ގެ ނިޔަލަށް ބޭނުންކުރެވޭނެއެވެ.\nޓިކެޓް ހޯދަން އެދޭނެ ލިންކް\nކޮވިޑް-19 އާއި ގުޅިގެން މިހާރު ދުނިޔޭގެ ދަތުރުފަތުރު ހުއްޓިފައި އޮތް ނަމަވެސް ގިނަ އެއާލައިންތަކުން އުއްމީދު ކުރަނީ ޖުލައި މަހު އަލުން ދަތުރުތައް ކޮންމެވެސް ވަރަކަށް ފެށޭނެ ކަމަށެވެ. އެއާލައިންތަކުން މިހާރު ގެންދަނީ އަލުން ދަތުރުތައް ފަށާއިރު އަމަލު ކުރާނެ ގައިޑްލައިންތައް އެކުލަވާލަމުންނެވެ.


Miss England ah vaadha kuraa faraatheh furathama faharah buruga alhany - One Online\nމިސް އިންގްލެންޑަށް ވާދަކުރާ ފަރާތެއް ފުރަތަމަ ފަހަރަށް ބުރުގާ އަޅަނީ\nވެސްޓް ޔޯރކްޝިޔާ އަށް އުފަން ސާރާ އިފްތިކާރަކީ މިއަހަރު މިސް ހުޑާސްފިލްޑް ކާމިޔާބު ކުރި ފަރާތެވެ. އިފްތިކާރުގެ މިހާރުގެ އަޒުމަކީ މިސް އިންގްލެންޑް ކާމިޔާބު ކުރުމެވެ. ފާއިތުވި ގިނަ މުބާރާތްތަކުގައި ބައިވެރިވެފައިވާ މުސްލިމް ފަރާތްތަކުން ހަމައެކަނި އިސްތަށިގަނޑު ނިވާކުރި އިރު އިފްތިކާރު މިވަނީ ފުރަތަމަ ފަހަރަށް ބުރުގާ އެޅުމަށް ފަހު މި މުބާރާތާ ކުރިމަތިލާފައެވެ.\nމިއަހަރު މިސް އިންގްލެންޑް ކާމިޔާބު ކުރާ ފަރާތަށް ޑިސެމްބަރު މަހު ޗައިނާގައި އޮންނަ މިސް ވޯލްޑް ގައި ބައިވެރި ވުމުގެ ފުރުސަތު ލިބިގެންދާނެއެވެ.\nއުމުރުން 16 އަހަރުގެ އިފްތިކާރު ވަނީ ފެޝަން ޑިޒައިނިންގެ ދާއިރާއިން ކާމިޔާބީ ތަކެއް ހޯދައި އެދާއިރާއިން ވިޔަފާރިވެސް ފަށާފައެވެ. އިފްތިކާރުގެ ބުލޮގްގައި އޭނާ ލިޔެފައި ވާގޮތުން މިސް އިންގްލެންޑަށް ވާދަކުރީ އޭނާގެ ގަބޫލުކުރުންތަކުގެ ސަބަބުންނެވެ. ކޮންމެ މީހަކީވެސް ތަފާތު މީހެއް ކަމަށާއި އެމީހެއްގެ ބަރުދަނާއި ނަސްލާއި ހަމުގެ ކުލަޔަކީ އެކިމީހުން ތަފާތު ވާގޮތް ކަމަށެވެ. އޭނާ އިތުރަށް ލިޔެފައި ވާގޮތުން ކޮންމެ މީހަކީވެސް އެމީހެއްގެ ޒާތުގައި ރީތި މީހެކެވެ.\nއިނގިރޭސިވިލާތުގެ ވެމެން އެންޑް އީކުއަލިޓީ ކޮމިޓީގެ ދިރާސާތަކުން ދައްކާގޮތުން އެގައުމުގައި ދިރިއުޅޭ މުސްލިމް އަންހެނުންނަށް އިގްތިސާދީ ގޮތުން ތަފާތުކުރުންތައް ގިނަވެ ބޮޑެތި ގޮންޖެހުންތަކާ ކުރިމަތިލާންޖެހެއެވެ. އިނގިރޭސިވިލާތަކީ އެކިގޮތްގޮތަށް މުސްލިމް އަންހެނުންނަށް ފުރައްސާރަ ކުރުން އިތުރުވެފައިވާ ގައުމެކެވެ.


vnews - Emme madhiri eh ulhey qaumeh ge vaahaka\nއެންމެ މަދިރިއެއް އުޅޭ ގައުމެއް، އެ މަދިރިވެސް ގެންގުޅެނީ ފުޅިއެއްގައި!\nޑެންމާކް، ގްރީންލޭންޑް، ސްކޮޓްލެންޑް ނުވަތަ ނޯވޭއަށް ޒިޔާރަތްކޮށްލައިފިނަމަ، އެގައުމުތަކުން ހަމަ ގައިމުވެސް ލޭބޯ ސޫތްޕަކާ ދިމާނުވެ ދިއުމަކީ ނާދިރުކަމެކެވެ. އެހެންނަމަވެސް، އަވަށްޓެރި އައިސްލެންޑު މިއާ ތަފާތެވެ.\nއައިސްލެންޑަކީ މަދިރީގެ އާބާދީއެއް ނޫޅޭ ދުނިޔޭގެ މަދު ގައުމުތަކުގެ ތެރެއިން އެއް ގައުމެވެ. ނަމަވެސް އެއީ އައިސްލެންޑިކް އިންސްޓިޓިއުޓް އޮފް ނެޗުރަލް ހިސްޓަރީގައި 1980 ގެ އަހަރުތަކުއްސުރެ އަލްކަހޯލް ފުޅިއެއް ތެރޭގައި ގެންގުޅޭ މަދިރި ނުގުނާ ނަމައެވެ. މި މަދިރި ފުޅިއަށް ލާފައިވަނީ ސައިންސްވެރިއަކު އެސޮރު މަތިންދާބޯޓެއްގެ ތެރެއިން ހިފިފަހުންނެވެ.\n"އަހަރެން އެސޮރު ފަހާ ދުވިން ހިފެންދެން މުޅި ބޯޓުތެރޭގައި. އެއީ މުޅި އައިސްލެންޑުން ވެސް އަހަންނަށް މިހާތަނަށް ފެނުނު ހަމައެކަނި މަދިރި" ޔުނިވަރސިޓީ އޮފް އައިސްލެންޑުގެ ބަޔޮލޮޖިސްޓެއް ކަމަށްވާ ގިސްލީ މާރް ގިސްލަސަން ބުންޏެވެ.\nއާކްޓިކްގެ ގިނަ ސަރަހައްދުތަކުގައި، ޚާއްސަކޮށް ގްރީންލެންޑުގައި މަދިރި އާލާވާނެ ގިނަ އަދަދެއްގެ ތިލަ ފެންގަނޑުތައް ހުރެއެވެ. އެ ގައުމުގައި އާލާވާ މަދިރިތައް އާދަޔާޚިލާފަށް ބޮޑުވުމުގެ ސަބަބުން ޅަ ދަޅުފީނިފުއްލާ މަރާލުމުގެ ގާބިލުކަން އެސޮރުމެންނަށް ލިބިފައިވެއެވެ. މި ތިލަ ފެންގަނޑުތައް ޚާއްސަވާ ސަބަބަކީ އެ ތަންތަނަކީ ފިނިހޫނުމިން މަތިވާވަގުތު އެންމެ އަވަހަށް ގަނޑުފިލާ ފެންގަނޑުތަކަށްވާތީއެވެ.\n"[އެ ގައުމުގައި] މަދިރިތައް އާލާވުމުގެ މަރުހަލާތައް ވަރަށް އަވަސް. މާނައަކީ އެސޮރުމެންނަށް (މަދިރި ފަންޏަށް) ޝިކާރަކުރާ އެއްޗެއްގެ ޝިކާރައަށް ވުމަށް އެސޮރުމެންނަށް ލިބެނީ މަދު ދުވަސްކޮޅެއް. ލެބޯޓަރީ ތަހުލީލުތަކާއި ފީލްޑް ޓެސްޓުތަކާއި [މަދިރީގެ] އާބާދީގެ ދިރާސާތަކުން ދައްކާގޮތުގައި ދުނިޔެ ހޫނުވަމުންދާ ވަރަކަށް ފުރާ ފުރިހަމަވެފައިވާ މަދިރިއަކަށްވާ މަދިރީގެ ނިސްބަތް ދަނީ އިތުރުވަމުން" ޑާޓްމަތް ޔުނިވަރސިޓީގެ އިކޮލޮޖިސްޓް ލޯރެން ކަލަރ ބުންޏެވެ.\nއައިސްލެންޑުގައި މިކަހަލަ ފެންގަނޑުތަކެއް ނުހުރެއެވެ. ހަމައެއާއެކު، އެގައުމުގެ މޫސުން ދައުރުވާ ގޮތުން، އެގައުމުގައި ފެންގަނޑުތައް ގަނޑުވެ ވިރެނީ މައިގަނޑު ތިން ފަހަރެއްގައެވެ. ނަތީޖާއެއްގެ ގޮތުން ފިނިހޫނުމިން މަތީ ދުވަސްވަރުގައި މަދިރި އާލާވެ ބޮޑެތިނުވަނީސް ފިނިހޫނުމިން ދަށްވެ، ފެންގަނޑުތައް ގަނޑުވާތީ އެސޮރުމެންނަށް އާލާވުމުގެ ފުރުސަތު ގެއްލެނީއެވެ.\nދުނިޔޭގެ މޫސުމަށް އަންނަ ބަދަލުތަކާމެދު ކަންބޮޑުވާންޖެހޭ އެއް ސަބަބަކީ މިއީއެވެ. ސައިންސުވެރިން ލަފާކުރާގޮތުގައި މިހާރު ހުރިގޮތަށް ދުނިޔެ ހޫނުވާނަމަ، މުސްތަގްބަލުގައި އައިސްލެންޑަށް މަދިރި ނޫޅޭ ތަނެއްގެ ލަގަބު ގެއްލުމަކީ އެކަށީގެންވާ ކަމެކެވެ. ދުނިޔެ ހޫނުވުމުގެ ސަބަބުން، މަދިރި ފަދަ ސޫތްޕަށް ފަސޭހަކަމާއެކު އާލާވުމުގެ ފުރުސަތު ހުޅުވިގެންދާނެއެވެ.\nއައިސްލެންޑުގައި މަދިރި އާލާވެއްޖެނަމަ، ދުނިޔޭގައި މަދިރީގެ އާބާދީ ނޫޅޭ ގައުމުތަކުގެ ލިސްޓު ތިނަކަށް ތިރިވާނެއެވެ. އެއީ ނިއު ކަލެޑޯނިއާ، ފްރެންޗް ޕޮލިނީޝިއާ އަދި ސީޝަލްސްއެވެ.


Niyaza: Molhadhoon dhakkaidhey hiyvaru | Mihaaru\nނިޔާޒާ ކަނަމަދު ފަޅަނީ: މިއީ ހުރިހާ ގޮތަކުން ވެސް ނަމޫނާ އަންހެނެއް --ފޮޓޯ: އަހްމަދު އަޝްރަފް\nހއ. މޮޅަދޫން: ފަޒީނާ އަހުމަދު\n05 ފެބުރުއަރީ 2017 - 06:41 38 comments\nކުރަން ނޭނގޭ މަސައްކަތެއް އޭނާއާ ހަވާލެއް ނުކުރެވޭނެ އެވެ. ވަޑާންކުރުމާއި ރޭނުމާއި ކަރަންޓް ވައިރު ކުރުން ނުވަތަ މަހަށް ދާން ޖެހުނަސް ފަހަތަކަށް ނުޖެހެ އެވެ. މިކަހަލަ ހުރިހާ މަސައްކަތަކީ ވެސް އޭނާ އަށް، ޒަމާނުގެ ބަހުރުވައިން ނަމަ، މެޓައެއް ފަދަ ކަމެކެވެ.\nތިން ދަރިންނާ އެކު މި ރަށުގައި، އޭނާ ދިރިއުޅޭ ގޭތެރެއަށް ބަލާލުމުން އެކަނި ވެސް އެކަން ސާފުވެ އެވެ. ދިރިއުޅެން ގެއެއް އެޅީ، އެހެން އެއްވެސް މީހެއްގެ އެހީއަކާ ނުލައި އަމިއްލަ އަށެވެ. ގޭގެ ފުރަތަމަ މުޑިން ފެށިގެން ގޮސް ހިޔާކުރުމާއި ކަރަންޓް ވައިރު ކުރީ ވެސް އޭނާ އެވެ.\nސްކޫލަށް ދާ، ތިން ދަރިންގެ ހުރިހާ ހަރަދެއް ބަލަހައްޓަނީ އަމިއްލަ އަށް ހޯދާ އާމްދަނީންނެވެ. ވަރަށް އާދައިގެ ދިރިއުޅުމެކެވެ. އެކަމަކު މާ ބޮޑު ޝަކުވާއެއް ނެތި، ހުރިހާ ވަގުތެއް ހޭދަކުރަނީ މަސައްކަތުގަ އެވެ.\nފަންގި ވިންނަން ނިޔާޒާ ތައްޔާރުވަނީ: އެހެން މީހެއްގެ އެހީއަކަށް ބެލުމެއް ނެތް --ފޮޓޯ: އަހްމަދު އަޝްރަފް\nތިން ދަރިންނާ އެކު އެކަނި ދިރިއުޅޭތާ 14 އަހަރު!\nއެކަނިވެރި ދިރިއުޅުމެއް އުޅެން ނިޔާޒާ އަށް މަޖުބޫރުވީ، ލޯބިން ކުރި ކައިވެނީގައި މައްސަލަ ޖެހި ދެމަފިރިން ވަކިވި ހިސާބުންނެވެ. ދެ އަންހެން ކުދިންނާއި ފިރިހެން ދަރިފުޅާ އެކު ފުރަތަމަ އޭނާ އުޅުނީ އާއިލާގެ ގެއެއްގަ އެވެ. އޭނާ އަށް އާމްދަނީ ލިބޭނެ ގޮތެއް ނެތި، ތިން ދަރިންގެ ހަރަދު ނުބެލެހެއްޓި މައްސަލަތައް ޖެހެން ފެށީ އެވެ. އެހެންވެ މާ ގިނަ ދުވަހަކު އެގޭގައި ނޫޅެވުނެވެ. އެ ގެއިން ނިކުމެގެން ދެން ބަދަލުވީ، ނިޔާޒާ ބުނި ގޮތުގައި، އެ ރަށުގައި ހުރި މީހުން ދިރިނޫޅޭ ފަޅު ގެއަކަށެވެ.\nދެ އަހަރު އެ ގޭގައި އުޅުމަށް ފަހު، ނިކުންނަން އެންގުމުން ދެން އަނެއްކާވެސް ދާން ޖެހުނީ އެހެން ގެއަކަށެވެ.\nއެ ގަނަތެޅުމުގެ ބަދަލުގައި، އެ ރަށުން އޭނާ އަށް ލިބިފައި އޮތް ގޯތީގައި ގެއެއް އެޅުމުގެ ވިސްނުން އައީ އެ ހިސާބުން ކަމަށް ނިޔާޒާ ބުންޏެވެ. މާލީ ގޮތުން ތަނަވަސްކަމެއް ނެތަސް ނިޔާޒާގެ ވިސްނުން ހުރީ އޭރު ލިބެން ހުރި އެއްޗެއް ބޭނުންކޮށްގެން އަމިއްލަ އަށް ދިރިއުޅެވޭވަރުގެ ބޯހިޔާވަހި ކަމެކެވެ.\n"އެހެން ހިތަށް އަރާފައި ގޭގެ ފުރަތަމަ މުޑި ވެސް އަޅުގަނޑު ޖެހީ،" އަސަރާ އެކު ނިޔާޒާ ކިޔައިދިނެވެ.\nނިޔާޒާގެ ގެ: މިއީ އެހެން އެއްވެސް މީހެއްގެ އެހީއަކާ ނުލައި އަމިއްލަ އަށް އެޅި ގެއެއް. --ފޮޓޯ: އަހްމަދު އަޝްރަފް\nދެ ކޮޓަރީގެ އެ ގޭގައި މައިގަނޑު ގޮތެއްގައި ބޭނުންކޮށްފައި ވަނީ ވަކަރާއި ޓިނެވެ. އޭގެ ތެރޭގައި ބައެއް މީހުން ހަދިޔާކޮށްފައި ހުރި ޓިނާއި ވަލަށް އުކާލުމުން ހޮވާފައި ހުރި ވަކަރު ފަދަ ތަކެތި ހިމެނޭ ކަމަށް އޭނާ ބުންޏެވެ.\n"ގޭގައި ބޭނުންކޮށްފައި މިހިރަ ހޮޅިތައް ބުރިކުރިއަސް، ފިލާ ކީހަން ވިއަސް ޓިނު ކަފަން ވިއަސް ކަރަންޓް ވައިރު ކުރަން ޖެހުނަސް ރޭނުމަކަސް ތަޅުން އެޅިއަސް ހުރިހާ ކަމެއް އަޅުގަނޑުގެ ދެ އަތުން ކޮށްފައި މިހިރީ،" ނިޔާޒާ ބުންޏެވެ.\nއޭނާ ބުނިގޮތުގައި ގޭގެ މަސައްކަތް ފެށިތާ ފަސް މަސް ތެރޭގައި އެއްކޮށް ނިންމައި އެ ގެއަށް ބަދަލުވެއްޖެ އެވެ. އެ ހިސާބުން ގޭގައި އާއްމުކޮށް ފިރިހެނުންކޮށް އުޅޭ ހުރިހާ މަސައްކަތެއް ކުރަނީ ވެސް އޭނާ އެވެ. ގޭގެ ދޮންނަ މެޝިނާއި ޓީވީ އަދި މޯބައިލް ފޯނެއްގައި މައްސަލަ ދިމާވިއަސް މަރާމާތުކޮށްލަ އެވެ. އެކަންކަމުގައި އޭނާގެ މާ ބޮޑު ހާސްކަމެއް ނެތެވެ.\nފަންގި ވިނުމާއި ކަނަމަދު\nއާބާދީ ކުޑަ، ހަމަހިމޭން އެކަމަކު ބިން ބޮޑު މި ރަށުގެ ރައްޔިތުންގެ އާމްދަނީ ބަރޯސާވެފައި އޮތީ ފަންގި ވިނުމާއި ކަނަމަދު ވިއްކުމަށެވެ. ފަންގި ހޯދަން ރިސޯޓުތަކުގެ ޑިމާންޑް ބޮޑެވެ. އެކަމަކު އެކި ރަށްރަށާއި ރިސޯޓްތަކުގެ މީހުން ބޭނުންވާ އަދަދަށް އެ ރަށުން ފަންގި ލިބޭ ގޮތެއް ނުވެ އެވެ.\nމި ދެ މަސައްކަތުގައި ވެސް ނިޔާޒާ ފަހަތަށް ޖައްސާލެވޭވަރުގެ މީހަކު މި ރަށުގައި ހުރިހެންނެއް ހިއެއް ނުވެ އެވެ. އާއިލާގެ އެންމެން ގުޅިގެން ވިންނަ ފަންގީގެ އަދަދާއި ނިޔާޒާ އެކަނި ވިންނަ އަދަދު އަޅާނުބެލޭނެ އެވެ.\nރިސޯޓަކަށް ވިއްކަން ތައްޔާރުކޮށްފައި ހުރި ފަންގި ބޮނޑިތަކެއް. --ފޮޓޯ: އަހްމަދު އަޝްރަފް\nވަލު ތެރޭގައި ރުއްތަކަށް ކަރު ދިއްކޮށްގެން ހުރެ ފަން ކެނޑުމަކީ ހަށިގަނޑަށް ފަސޭހަ ކަމެއް ނޫނެވެ؛ އެގޮތަށް ކޮންމެ މީހަކު ނުވެސް އުޅޭނެ އެވެ. ފަންގި ވިންނަން ބޭނުންކުރާ ފަން ކަނޑަނީ ވެސް އަމިއްލަ އަށެވެ. އޭނާ ވިންނަ ފަންގީގެ ކޮލިޓީ ހިފަހައްޓަން ބޭނުންވާތީ އެވެ.\nނިޔާޒާ ބުނިގޮތުގައި އާއްމުކޮށް އޭނާ ފަންގި ވިންނަނީ ރޭގަނޑެވެ. ކޮންމެ ރެއަކު ވެސް މަދުވެގެން ދެ ބޮޑި ފަންގި ވިނުމަކީ އޭނާ އަމިއްލަ އަށް ކަނޑައަޅާފައި އޮންނަ އަޒުމެކެވެ. އެގޮތަށް ވިންނަމުން ގޮސް، މަސް ނިމޭއިރު ރަނގަޅު އާމްދަނީއެއް ލިބޭވަރު ކުރެ އެވެ.\n"ޑިމާންޑާ އެއްވަރަށް އަޅުގަނޑަށް ނުވެފައި އޮންނަނީ. އާއްމުކޮށް އަޅުގަނޑު ވިންނަނީ މަހެއްގެ މައްޗަށް 60 ބޮނޑި. ގިނައިން ވިންނަ ވަރަކަށް ގިނަ ފައިސާ ލިބޭ. ބައެއް ފަހަރަށް 5،000 ނޫނީ 6،000ރ. ވެސް ލިބޭ،" ނިޔާޒާ ބުންޏެވެ.\nފަންގިއާ އެއްކޮށް ކަނަމަދު ވެސް ކޮންމެ މަހަކު ރަށުން ބޭރުކުރެ އެވެ. ކަނަމަދު ލާއްސެއް ވިއްކަނީ 65ރ. އަށެވެ.\n"ކަނަމަދު ބަސްތާއަކުން ފަސް ލާހި ނުވަތަ ހަ ލާހި ލިބޭ. އެއިން ވެސް ރަނގަޅު އެއްޗެއް ލިބޭ،" ނިޔާޒާ ބުންޏެވެ.\nނިޔާޒާ ކަނަމަދު ފަޅަނީ: ލާއްސެއް ވިއްކަނީ 65ރ. އަށް. --ފޮޓޯ: އަހްމަދު އަޝްރަފް\nމި ދެ މަސައްކަތް މި ރަށުގައި ނުކުރާ އަންހެނަކު ވަރަށް މަދެވެ. އެހެންވެ، ކުރިން މަދު ލިބޭހާ ގިނައިން މިހާރަކު ނުލިބެ އެވެ. އެކަމަކު ބައެއް މަސްތަކުގައި އޭނާ އެކަނި 14-15 ބަސްތާ މަދު ފަޅަ އެވެ.\n"މި 14 އަހަރު ތެރޭގައި އަޅުގަނޑުގެ މުޅި ދިރިއުޅުން މި ހިފަހައްޓަނީ މި ދެ މަސައްކަތުން،" ނިޔާޒާ ބުންޏެވެ.\nއޭނާގެ އާމްދަނީ އަކީ ތިން ކުދިންގެ ދިރިއުޅުމުގެ ލޭ ނާރެވެ. އަސާސީ ޚަރަދުތަކުގެ އިތުރުން އަންހެން ދަރިފުޅުގެ ދެ ލޮލުގެ ބޮޑު އޮޕަރޭޝަނެއް އަވަށްޓެރި އިންޑިއާގައި ކުރީ ވެސް އެ އާމްދަނީންނެވެ. ގިނަ އަދަދެއްގެ ފައިސާ ހޭދަވި އެ އޮޕަރޭޝަން، އެހެން މީހެއްގެ އެހީއަކާ ނުލައި ކުރެވުމަކީ ނިޔާޒާގެ މުޅި ދިރިއުޅުމުގައި ވެސް ފަހުރުވެރިވާ ކަމެކެވެ.\nނިޔާޒާ ގަބޫލުކުރާ ވިސްނުމަކީ މި އެވެ؛ އެކަނި ދިރިއުޅެން ޖެހުނަސް ހިތްވަރާ އެކު މަސައްކަތް ކުރަން ކެރިއްޖެ މީހަކަށް ގެއްލުމެއް ނެތެވެ.\nނިޔާޒާ ފަންގި ވިންނަނީ: ފަންގީގެ ޑިމާންޑު ބޮޑު ކަމަށް އޭނާ ބުނޭ. --ފޮޓޯ: އަހްމަދު އަޝްރަފް\n"މިސާލަކަށް، އެ ދުވަހު އަޅުގަނޑު ވަރިކޮށްފައި ފިރިމީހާ ދިޔައިމަ މި މަސައްކަތްތައް ނުކުރި ނަމަ އަޅުގަނޑު އުޅޭނީ ކިހިނެއް؟ ކައިރީގައި ފިރިއަކު ނެތް ކަން އެކަނި، އެ ނޫން ހުރިހާ އުފަލެއް އަޅުގަނޑަށް ލިބޭ،" ނިޔާޒާ ބުންޏެވެ.\nދަރިން ބެލުމާއި އާމްދަނީ ހޯދުމުގެ އިތުރުން ރަށުގައި ކުރިއަށް ގެންދާ އިޖުތިމާއީ ހަރަކާތްތަކުގައި ވެސް ނިޔާޒާ އިސްކޮށް އުޅެ އެވެ. ރަށުތެރެ ސާފުކުރުމާއި ކުޅިވަރު ކުޅުން އަދި ރަށުގެ އެކުވެރިކަން ބަދަހިކުރަން ހިންގާ އެހެން ހަރަކާތެއް ވިއަސް އޭނާގެ ބައިވެރިވުން ބޮޑެވެ.\nނިޔާޒާގެ އަމާޒަކީ މިހާރަށް ވުރެ ރަނގަޅު ފެންވަރަކަށް ގެ ހެދުމެވެ. އެ ހިތްވަރު އޭނާގެ އެބަ ހުއްޓެވެ. ދިރިއުޅުމުގައި އޭނާ ހިތްހަމަޖެހުން ހޯދަނީ މިގޮތަށެވެ. އަމިއްލަ އަތުން ކުރާ މަސައްކަތުންނެވެ.\nއިތުރު ލިޔުންތައް މޮޅަދޫ އަންހެނުން އަންހެނުން ބާރުވެރިކުރުން ލެފުން


Covid-19: Gaumu Thakun Positive Vi Meehunge Adhadhu 320 Million Ah\nއިންޑިއާގެ މަގުމަތީ މީހެއްގެ ސާމްޕަލް ނަގަނީ\nކޮވިޑް-19: ގައުމުތަކުން ޕޮޒިޓިވްވި މީހުންގެ އަދަދު 320 މިލިއަނަށް\n15 ޖެނުއަރީ 2022 - 10:15:09\nހަލުވި ކަމާއި އެކު ފެތުރެމުންދާ ކޮވިިޑް-19 ގެ އާ ވޭރިއަންޓު "އޮމިކްރޮން" ގެ ސަބަބުން ގައުމު ތަކުން ބައްޔަށް ޕޮޒިޓިވްވާ މީހުންގެ އަދަދުތައް އިތުރުވާން ފަށައިފިއެވެ.\nއެގޮތުން އިއްޔެ އެކަނި ވެސް ގައުމުތަކުން 3.5 މިލިއަން މީހުން ވަނީ ބައްޔަށް ޕޮޒިޓިވް ވެފައެވެ. އޭގެ ތެރެއިން 7،704 މީހަކު ވަނީ މަރުވެފައި ކަމަށް ވެސް ތަފާސް ހިސާބުތަކުން ދައްކައެވެ.\nމިހާތަނަށް މި ބަލި އެންމެ ގިނަ އަދަދަކަށް ޖެހުނު މީހުން ތިބީ އެމެރިކާގައެވެ. އެގައުމުން މިހާތަނަށް 65,236,475 މީހަކަށް ބަލި ޖެހިފައި ވާއިރު، އިއްޔެ އެކަނިވެސް އެގައުމުން ވަނީ، 806,493 މީހަކަށް ބަލި ޖެހިފައެވެ. އެމެރިކާއިން މިބަލީގައި މިހާތަނަށް، 869,212 މީހަކު ވަނީ މަރުވެފައެވެ.\nދެވަނައަށް އެންމެ ގިނަ ބަޔަކަށް ބަލި ޖެހިފައިވާ ގައުމަކީ، އަވަށްޓެރި އިންޑިއާއެވެ. އެގައުމުން، މިހާތަނަށް 36,582,129 މީހަކަށް ބަލި ޖެހިފައި ވާއިރު، ބަލީގެ ސަބަބުން 485,350 މީހުން ވަނީ މަރުވެފައެވެ. އިންޑިއާއިން އިއްޔެ އެކަނިވެސް 264,202 މީހަކު ވަނީ ބައްޔަށް ޕޮޒިޓިވް ވެފައެވެ.\nމި ލިސްޓުގެ ތިން ވަނައިގައި އޮތީ، ބްރެޒިލް އެވެ. އެގައުމުގެ އަދަދުތަކަށް ބަލާއިރު، ޖުމްލަ 22,815,827 މީހަކަށް ބަލި ޖެހިފައި ވާއިރު، ބަލީގެ ސަބަބުން 620,609 މީހަކު ވަނީ މިހާތަނަށް މަރުވެފައެވެ. 485,350\nއަދަދުތައް މިހާ މަތިވެފައި ވާއިރު، ގިނަ ގައުމުތަކަކުން އަންނަނީ އަނެއްކާ ވެސް ހަރުކަށި ފިޔަވަޅުތަކެއް އަޅަމުންނެވެ. އަދި ބައެއް ގައުމު ތަކުން ވަނީ އެގައުމު ތަކަށް އެހެން ގައުމު ތަކުން މީހުން އެތެރެވުން ވަގުތީ ގޮތުން މަނާ ވެސް ކޮށްފައެވެ. އެހެން ނަމަވެސް ބައެއް ގައުމު ތަކުން އިގްތިސާދަށް ބޮޑެތި ގެއްލުން ވަމުން ދާކަމަށް ބުނެ ގައުމު ބަންދު ކުރުމަށް އަންނަނީ ދެކޮޅު ހަދަމުންނެވެ.\nމުޅި ދުނިޔެއިން މިހާތަނަށް މިބަލީގައި، 5,538,951 މީހުން ވަނީ މަރުވެފައެވެ.


މިއަދުވެސް 149 މީހުން ކޯވިޑަށް ޕޮޒިޓިވް މިއަދުވެސް 149 މީހުން ކޯވިޑަށް ޕޮޒިޓިވް\nމިއަދުވެސް 149 މީހުން ކޯވިޑަށް ޕޮޒިޓިވް\nރާއްޖެއިން އިތުރު 149 މީހުން ކޯވިޑަށް ޕޮޒިޓިވްވެ، ރާއްޖެއިން މިބައްޔަށް ޕޮޒިޓިވްވި މީހުންގެ ޢަދަދު 90200އިން މައްޗަށް އަރައިފިއެވެ.\nހެލްތު ޕްރޮޓެކްޝަން އެޖެންސީ، (އެޗްޕީއޭ)އިން ހާމަކޮށްފައިވާ ތަފާސް ހިސާބުތައް ދައްކާގޮތުން ވޭތުވެދިޔަ 24 ގަޑިއިރު ތެރޭގައި ކޯވިޑަށް ޕޮޒިޓިވްވި 149 މީހުންގެ ތެރޭގައިވެސް ގިނައީ އަތޮޅުތަކުގެ ރަށްރަށުން ޕޮޒިޓިވްވި މީހުންނެވެ. އެގޮތުން އަތޮޅުތަކުން 111 މީހަކު ވަނީ ބައްޔަށް ޕޮޒިޓިވްވެފައެވެ. މާލެއިން 18 މީހަކު ޕޮޒިޓިވްވެފައިވާއިރު، ރިސޯޓުތަކުން 20 މީހަކު ވަނީ ޕޮޒިޓިވްވެފައެވެ.\nއަލަށް ޕޮޒިޓިވްވީ މީހުންނާއެކު ރާއްޖެއިން ކޯވިޑަށް ޕޮޒިޓިވްވި މީހުންގެ ޖުމްލަ ޢަދަދުވަނީ 90266 އަށް އަރާފައެވެ. އަދި މިވަގުތު މިބައްޔަށް 2150 މީހަކަށް އަންނަނީ ފަރުވާދެމުންނެވެ. މީގެތެރެއިން9މީހަކަށް ފަރުވާދެމުން އަންނަނީ ހޮސްޕިޓަލްތަކުގައި އެޑްމިޓްކޮށްގެންނެވެ.\nވޭތުވެދިޔަ 24 ގަޑިއިރު 152 މީހަކު މިބަލިން ވަނީ ރަނގަޅުވެފައެވެ. މިއާއެކު ބަލިން ރަނގަޅުވި މީހުންގެ ޢަދަދު ވަނީ 87855 އަށް އަރާފައެވެ. ކޯވިޑް ބަލި ދެނެގަތުމަށް ވޭތުވެދިޔަ 24 ގަޑިއިރު ތެރޭގައި 4045 ސާމްޕަލެއް ވަނީ ޓެސްޓުކޮށްފައެވެ.\nޓާކިޝް އެއަރލައިނުން ރާއްޖެއަށް ބާއްވާ ދަތުރުތައް އިތުރުކޮށްފި\nފަތުރުވެރިކަން އިޝްތިހާރުކުރުމަށް ޖަރުމަންވިލާތުގެ މީޑިއާ ޓީމެއް ރާއްޖެއަށް\nޕްރިމިއަރ ލީގު ތާވަލްގެ އެއްވަނައަށް މެންޗެސްޓަރ ސިޓީ


Qatar ah elhi fadha fiyavalheh alhaifaanethee Lebanon othee birun\nގަތަރަށް އެޅި ފަދަ ފިޔަވަޅެއް އަޅައިފާނެތީ ލުބުނާނު ބިރުން\n" އަހަރެމެން އެންމެންނަކީ ވެސް ސައުދު" މިމާނަ ދޭހަވާ އިބާރާތެއް އަރަބިބަހުން ލިޔެފައިވާ ޕޯސްޓަރެއް ބައިރޫތުގެ މަގެއްގައި ބަޔަކު ހަރު ކުރަނީ. ފޮޓޯ: އޭޕި\nލުބުނާނުގެ ސިޔާސީ ލީޑަރުންނާއި ބޭންކްތައް ހިންގާ މީހުން ގަބޫލުކުރަނީ ގަތަރަށް އެޅި ބާވަތުގެ ދަތިކުރުމުގެ ފިޔަވަޅުތައް ސައުދީ އަރަބިއްޔާއިން އެގައުމަށް އަޅައިފާނެ ކަމަށެވެ. އެއީ ސައުދީން އެދޭ ކަންތައްތައް ނުކޮށްފި ހާލަތެއްގައެވެ.\nސައުދީން ގަތަށް އެޅި ފިޔަވަޅަކީ ހުރިހާ ގުޅުމެއް ކަނޑައިލުމާއި ސައުދީން ބާރު އަޅައިގެން އެހެން ގައުމުތައް ވެސް ގަތަރާ ގުޅުން ކަނޑައިލުމެވެ. ގުޅުން ކެނޑި ގައުމުތަކުގެ އެއްގަމާއި ވަަޔާއި ކަނޑުގެ ސަރަހައްދުވެސް ގަތަރަށް ވަނީ ބަންދުކޮށްފައެވެ.\nދުނިޔޭގެ ގައުމުތަކުގެ ތެރެއިން އެންމެ ގިނައިން ލިކްއިފަައިޑް ގޭސް އުއްފައްދާ އެއް ގައުމުކަމަށްވާ ގަތަރުގެ އާބާދީ އަކީ އެންމެ ތިން ލައްކައެވެ. ލުބުނާނުގައި އެފަދަ ގުދުރަތީ ނުވަތަ މާލީ ވަސީލަތްތަކެއް ނެތެވެ.\nލުބުނާނުގެ ހަތަރު ލައްކައަށް ވުރެ ގިނަ މީހުން ގަލްފުގެ ގައުމުތަކުގައި މަސައްކަތް ކުރެއެވެ. މުސާރައިގެ ގޮތުގައި އެމީހުން އަހަރަކު ހަތެއް ނުވަތަ އަށް ބިލިޔަން ޑޮލަރު ލުބުނާނަށް ގެންދެއެވެ.\n" މިއީ މިހާރުވެސް ނާޒުކު ހާލަތެއްގައި އޮތް ލުބުނާނުގެ އިގުތިސާދަށް ހުރި ނުރައްކާތައް. މުސާރަތައް ފޮނުވައިދިނުން އެމީހުން ހުއްޓާލައިފި ނަަމަ އެކަން ވާނީ ބޮޑު ކާރިސާއަކަށް،" ރޮއިޓާސްއާ ވާހަކަ ދެއްކި ލުބުނާނުގެ ސިޔާސީ ބޭފުޅަކު ވިދާޅުވެފައި ވެއެވެ.\nލުބުނާނުގެ ބޮޑުވަޒީރުކަމުން އިސްތިއުފާ ދެއްވި ސައުދުލް ހަރީރީ އިންޒާރުކުރައްވާފައި ވަނީވެސް އެގޮތަށެވެ. ލުބުނާނުން ގަބޫލުކުރަނީ ސައުދީގައި ހުންވައިގެން އެގައުމުެގ ސަރުކާރުގެ ޓީވީ އެއް މެދުވެރިކުރައްވައި ހަރީރީ އިސްތިއުފާ ދެއްވީ ސައުދީން މަޖުބޫރުކޮށްގެން ކަމަށެވެ.\nއާދީއްތަ ދުވަހު ސައުދީ ޓީވީން ދުރަށް ދެއްކި އިންޓަވިއުއެއްގައި ހަރީރީ އިންޒާރު ކުރެއްވީ އަރަބި ގައުމުތަކުން ( ސައުދީއަށް ތަބާވާ ގައުމުތަކުން) ލުބުނާނަށް ދަތިކުުރުމުގެ ފިޔަވަޅު އަޅައިފާނެ ކަމަށެވެ. އަދި އެފަދަ ހާލަތެއްގައި ލުބުނާނުގެ އެތައް ހާސް ރައްޔިތުންގެ ދިރިއުޅުމަށް އެކަމުގެ ނުބައި އަސަރު ކުރާނެ ކަމަށް ވެސް އޭނާ ވިދާޅުވިއެވެ.\nފިޔަވަޅުތަކުން ސަލާމަތްވުމަަށް ކުރަންވީ ކަންތައް ވެސް ހަރީރީ ވަނީ ވިދާޅުވެފައެވެ. ކުރަން ޖެހޭ ކަމަކީ ލުބުނާނުގައި އަސްކަރީ އަދި ސިޔާސީ ގޮތުން ބާރުގަދަ، އެގައުމުގެ ސަރުކާރުގައި ވެސް ބައިވެރިވާ ހިޒްބުﷲ އިން މެދު އިރުމަތީގެ ކަންކަމުގެ ތެރެއަށް ވަނުން ހުއްޓައިލުމެވެ. ވަކިން ހާއްސަކޮށް ޔަމަނުގެ މަޝްރަހުން ދުރަށް ދިއުމެވެ.\nދުނިޔޭގެ ގިނަ ގައުމުތަކަކުން ޓެރަރިސްޓް ޖަމާއަތެއް ކަމަށް ކަނޑައަޅާފައިވާ ހިޒްބުﷲ އިން ދަނީ ސޫރިޔާ ހަނގުރާމައިގައި އަސަދުގެ ސިފައިންނާ އެކު ހަނގުރާ ކުރަމުންނެވެ. އެ ޖަމާއަތުން ވަނީ އެގައުމުގެ ހަނގުރާމައިގެ ބޮޑެތި ޖަރީމާތައް ވެސް ހިންގާފައެވެ. އަދި ޔަމަނުގެ ހޫސީ ހަނގުރާމަވެރިންނަށް ވެސް އެޖަމާއަތުން ދަނީ މަދަދުކުރަމުންނެވެ.\nލުބުނާނުގެ ލީޑަރުން ގަބޫލުކުރައްވާ ގޮތުގައި ސައުދީން އެދޭ ކަންތައްތަކަށް ރިއާޔަތް ނުކޮށްފި ނަމަ ސައުދީން އެގައުމަށް ދަތިކުރުމުގެ ފިޔަވަޅު އަޅައިފާނެކަމުގެ އިޝާރާތް އެވަނީ ހަރީރީގެ އިންޓަވިއު އިން ލިބިފައެވެ. ނަމަވެސް ހިޒްބުﷲ އިން ސައުދީއަށް ދޫކުރާނެ ކަމަކަށް ނުބެލެވެއެވެ.\nސަރުކާރާ ހިޔާލުތަފާތުވެ އިންޑިއާގެ ގަވަރުނަރު އިސްތިއުފާ ދެއްވައިފި


Uhmeedhuthakaai Gulhifaivaa Ulhandhu Mars Ah Thirikoffi - Vaguthu\nއުއްމީދުތަކާއި ގުޅިފައިވާ އުޅަނދު މާސްއަށް ތިރިކޮށްފި\n5 ދުވަސް ކުރިން ( ފެބުރުއަރީ 19, 2021 )\nޕާސިވިއަރެންސް ރޯވާ އިން ދުނިޔެއަށް ފުރަތަމަ ފޮނުވި ފޮޓޯ\nމީގެ ކުރިން މާސްއަށް ފޮނުވި އުޅަނދުތަކުން ލިބުނު ވަރަށްވުރެ މާފުރިހަމަ މައުލޫމާތުތަކެއް ހޯދުމަށް އެމެރިކާގެ ޖައްވީ އިދާރާ ނާސާ އިން މާސްއަށް ފޮނުވި އުޅަނދު "ޕާސިވިއަރެންސް" ރޯވާ މާސްގެ ބިމަށް ތިރިކޮށް އެއުޅަނދުން ނެގި ފުރަތަމަ ފޮޓޯ ދުނިޔެއަށް ފޮނުވައިފިއެވެ.\nމާސްގައި ދިރުން ހުރިތޯ އާއި އެއީ އިންސާނުން ދިރިއުޅެން ކަމުދާ ޕްލެނެޓެއްތޯ ބަލަން ސައިންސްވެރިން ކުރަން ބޭނުންވާ ދިރާސާތައް ކުރުމަށް ނާސާ އިން މާސް އަށް ފޮނުވި އުޅަނދު މާސް އަށް ތިރިކޮށްފައި ވަނީ ރާއްޖޭ ގަޑިން ރޭ މެންދަމު 02:00 ގައެވެ.\nޕާސިވިއަރެންސް ރޯވާ ތިރިކޮށްފައި ވަނީ މާސްގެ މާސްގެ ޖެޒޭރޯ ވަޅުގަނޑު އޮތް ސަރަހައްދަށެވެ. އެސަރަައްދަކީ ސައިންސްވެރިން ގަބޫލުކުރާ ގޮތުގައި އެއް ޒަމާނެއްގައި ކޯރެއް އޮތް ސަރަހައްދެކެވެ. އެއްވެސް އިރެއްގައި މާސްގައި ދިރުމެއް ވީ ނަމަ އެކަމުގެ ހެކިތައް ފެނުން އެންމެ ކައިރި ސިފަތައް ސެޓެލައިޓްގެ ފޮޓޯތަކުން ކަށަވަރުކޮށްދެނީ ވެސް އެ ސަރަހައްދުން ކަމަށް ސައިންސްވެރިން ގަބޫލު ކުރެއެވެ.\nޕާސިވިއަރެންސް ރޯވާ މާސް އަށް ތިރިކުރުމާއި ގުޅިގެން ނާސާގެ އެކްޓިން އެޑްމިނިސްޓްރޭޓަރ ސްޓީވް ޖާސީކް ވިދާޅުވީ މިހޯދުނީ އާދަޔާއި ހިލާފު ބޮޑު ކާމިޔާބެއް ކަމަށެވެ. "މާސްގެ ބިމުގައި އުޅަނދު ޖެއްސުމަކީ ވެސް އޭގެ ޒާތުގައި އާދަޔާއި ހިލާފު ބޮޑު ކާމިޔާބެއް. މިކާމިޔާބު މިހޯދުނީ ކޮވިޑްގެ ސަބަބުންނާއި އަދި އެހެން ގޮތްގޮތުން ވެސް ކުރިމަތިވި އެތައް ގޮންޖެހުމެއް ކަޑައްތު ކޮށްފައި." ސްޓީވް ވިދާޅުވިއެވެ.\nޕާސިވިއަރެންސް ރޯވާ އިން ބިން ތޮރުފައިގެން ތަފާތު ސާމްޕަލްތައް ނަގައި ކުދިކުދި ޓިއުބުތަކުގައި ރައްކާކޮށް ބިމަށް އެސާމްޕަލްތައް ފޮނުވާނެއެވެ. އެ އެއްޗެހި ބަލައި، ނާސާ އާއި ޔޫރަޕިއަން ސްޕޭސް އެޖެންސީ (އީސާ) ގުޅިގެން އުޅަނދެއް މާސްއަށް ފޮނުވަން ވަނީ ނިންމައިފަ އެވެ. ނަމަވެސް އެ އުޅަނދު ދުނިޔެ އިން މާސް އަށް ފުރާނެ ކަމަށް ބެލެވެނީ 2026 ގަ އެވެ. ޕާސިވިއަރެންސްއިން ނެގި ސާމްޕަލްތައް މާސް އިން ދުނިޔެއަށް ގެނެވޭވަރު ވާނެ ކަމަށް ލަފާކުރަނީ 2031 ގަ އެވެ.\nހަނދުގައި 4ޖީ ނެޓްވޯކް އެޅުމަށް ނޮކިއާ އާއި ހަވާލު ކޮށްފި\nޖައްވުގައި ކުނި ގިނަވެ، ބާރުގަދަ ގޮވުމެއްގެ އަސަރު ދުނިޔެއަށް ކޮށްފާނެ!\n17 އަހަރުތެރޭ އެންމެ އަލިގަދަކޮށް މާސް ފެންނާނީ މި ހަފްތާގައި\nފެބުރުއަރީ 19, 2021 10:44\nމާސްގެ ފުރަތަމަ އޭއާކްރާފްޓް އިންޖިނުއިޓީ ހެލިކޮޕްޓަރ ކުރިއަށް އޮތް ދުވަސްތަކުގަަ މާސްގަ އުދުއްސައިގަންނަން ތައްޔާރުވަމުންދާ ކަމަށް ނާސާއިން ބުނި ، މީ ގިނަބައެއްގެ ސަމާލުކަން މިއުޅަނދަށް ހުއްޓިގެންދާނެކަމެއް